text:
༉ སྤྱི་ལོ་༢༠༢༠ ལུ་ ནད་ཡམས་ཀོ་བིཌ་-༡༩ ལུ་བརྟེན་ སློབ་ཕྲུག་ཚུ་གིས་ དཔེ་ཆ་བལྟ་ནི་ལུ་ གདོང་ལེན་བྱུང་རུང་ སློབ་རིམ་༡༠ པའི་ འབྲུག་གི་སློབ་གྲྭ་བར་མའི་ལག་ཁྱེར་ཆོས་རྒྱུགས་ཀྱི་ གྲུབ་འབྲས་ལེགས་ཤོམ་ཐོན་མི་དེ་ འདས་པའི་ལོ་༨ ནང་འཁོད་ལུ་ དྲག་ཤོས་ཅིག་ཨིན་པས།
ཆོས་རྒྱུགས་ཀྱི་ གྲུབ་འབྲས་དེ་ཡང་ འབྲུག་གི་སློབ་གྲྭའི་ཆོས་རྒྱུགས་དང་ བརྟག་ཞིབ་ཚོགས་སྡེ་གིས་ སྤྱི་ཟླ་༤ པའི་ཚེས་༡༧ ལུ་ གསལ་བསྒྲགས་འབད་ཡི།
སྤྱི་ལོ་༢༠༢༠ ཀྱི་ སློབ་རིམ་༡༠ པའི་ ཆོས་རྒྱུགས་ཀྱི་ སྤྱིར་བཏང་མཐར་འཁྱོལ་ བརྒྱ་ཆ་༩༦.༥༧ ཐོན་མི་དེ་ སྤྱི་ལོ་༢༠༡༣ ལས་ ད་ཚུན་ གྲུབ་འབྲས་དྲག་ཤོས་ཅིག་ཨིནམ་བཞིན་དུ་ སྤྱི་ལོ་༢༠༡༩ དང་ཕྱདཔ་ད་ བརྒྱ་ཆ་༢.༩༤ དེ་ཅིག་ ཡར་སེང་སོང་ནུག།
ཤེས་རིག་བློན་པོ་ ཇའི་བིར་རའེ་གིས་ སླབ་མིའི་ནང་ ན་ཧིང་ ཀོ་བིཌ་-༡༩ ལུ་བརྟེན་ སློབ་ཕྲུག་ཚུ་གིས་ དཔེ་ཆ་བལྟ་ནིའི་དོན་ལུ་ གདོང་ལེན་བྱུང་སྟེ་འབད་རུང་ གྲུབ་འབྲས་ལེགས་ཤོམ་ ཐོན་མི་དེ་ཡང་ སློབ་ཕྲུག་དང་ སློབ་དཔོན་ དེ་ལས་ ཕམ་ཚུ་གིས་ མཉམ་འབྲེལ་ལེགས་ཤོམ་འབད་མི་ལུ་བརྟེན་ ཨིན་ཟེར་ཨིན་པས།
ཁོ་གིས་འབད་བ་ཅིན་ ནད་ཡམས་ལུ་བརྟེན་ སློབ་སྦྱོང་ཆོས་ཚན་ བརྒྱ་ཆ་༦༥ རྐྱངམ་གཅིག་ སློབ་སྟོན་འབད་ཚུགས་ཡོདཔ་ལས་ མི་སེར་ཚུ་གིས་ དཔེ་ཆ་ལྷབ་ནི་ལེ་ཤ་མེདཔ་ལས་ གྲུབ་འབྲས་ལེགས་ཤོམ་ཐོན་མི་དེ་ དེ་ལུ་བརྟེན་ཨིན་པའི་ གོ་བ་ལེན་ནིའི་ ཉེན་ཁ་ཡོད་ཟེར་ཨིན་པས།
ཨིན་རུང་ ཤེས་རིག་ལྷན་ཁག་ལས་ འགོ་དཔོན་ཚུ་གིས་ བཤད་མིའི་ནང་ གལ་ཅན་གྱི་ ཆོས་ཚན་སློབ་སྦྱོང་གི་ དོན་ཚན་ག་ར་ སློབ་སྟོན་འབད་ཚར་ཡོད་པའི་ཁར་ དྲི་ཤོག་གི་ ལམ་ལུགས་ཚུ་ བསྒྱུར་བཅོས་མེད་པར་ ཧེ་མ་བཟུམ་སྦེ་ར་ བཞག་ཡི་ཟེར་ཨིན་པས།
ཆོས་རྒྱུགས་ནང་ལས་ དྲག་ཤོས་ཐོན་མི་ག་ར་ བུམོ་ཚུ་ཨིན་མི་དེ་ཡང་ ཨོ་རྒྱན་རིག་པའི་འབྱུང་གནས་སློབ་གྲྭ་ལས་ ཤྲི་ཇ་ན་གི་རི་གིས་ སྐུགས་བརྒྱ་ཆ་༩༤.༦ ཐོབ་སྟེ་ ཨང་དང་པ་ཐོན་ནུག།
ཨང་༢ པ་ཐོན་མི་ ལུང་བསྟན་ཟམ་པ་འབྲིང་རིམ་སློབ་གྲྭ་བར་མ་ལས་ རིག་མཛེས་ལྷ་མོ་གིས་ སྐུགས་བརྒྱ་ཆ་༩༤ ཐོབ་ཡོདཔ་ད་ འགྲམ་ཕུག་སློབ་གྲྭ་ལྟེ་བ་ལས་ ཀུན་བཟང་མཚོ་མོ་དང་ ཨོ་རྒྱན་རིག་པའི་འབྱུང་གནས་སློབ་གྲྭ་ལས་ ཡེ་ཤེས་ཚེ་གཡང་བཟང་མོ་ དེ་ལས་ གེ་སར་གླིང་སློབ་གྲྭ་ལྟེ་བ་ལས་ ནམ་མཁའ་སྒྲོལ་མ་༣ གྱིས་ སྐུགས་ཚད་བརྒྱ་ཆ་༩༣.༦ རེ་ཐོབ་སྟེ་ ཨང་༣ པ་ ཐོན་ཡོདཔ་ཨིན་པས།
ཨང་དང་པ་ཐོན་མི་ ཤྲི་ཇ་ན་གི་རི་གིས་ སླབ་མིའི་ནང་ དཔེ་ཆ་རྩ་འགེངས་ལྟ་རུང་ གྲུབ་འབྲས་དེ་བཟུམ་འཐོན་པའི་ རེ་བ་མ་བསྐྱེད་ཟེར་ཨིནམ་ད་ སློབ་ཕྲུག་མང་ཤོས་ཅིག་གིས་ སློབ་རིམ་༡༠ པ་དེ་ ག་ནི་ཡང་མེདཔ་བཟུམ་སྦེ་ མནོ་བསམ་བཏང་མི་དེ་ འཛོལ་བ་ཨིན་ཟེར་ཨིན་པས།
མོ་གིས་འབད་བ་ཅིན་ སྣང་མེད་སྦེ་ མ་སྡོད་པར་ གྲུབ་འབྲས་མཆོག་འགྱུར་འཐོན་ནི་ལུ་ རྩ་འགེངས་དགོ་ཟེར་ཨིནམ་ད་ སློབ་དེབ་ཀྱི་ ཤེས་ཡོན་མ་དོ་བར་ སློབ་ཕྲུག་ཚུ་གིས་ མི་ཚེ་ལེགས་བསྒྱུར་གྱི་དོན་ལུ་ ཡན་ལག་གྱི་ ཆོས་ཚན་གཞན་ཚུ་ལུ་ཡང་ གཙོ་རིམ་བཟུང་དགོ་ཟེར་ཨིན་པས།
དུས་ཅི་ སྤྱི་ཟླ་༣ པའི་ནང་ གཞུང་གི་སློབ་གྲྭ་༡༢༤ དང་ སྒེར་གྱི་སློབ་གྲྭ་༦ ལས་ སློབ་ཕྲུག་༡༢,༨༡༣ གྱིས་ སློབ་རིམ་༡༠ པའི་ཆོས་རྒྱུགས་རྐྱབ་མིའི་གྲས་ལས་ བུམོ་༦,༨༩༡ དང་ བུཚ་༥,༩༧༨ ཡོདཔ་བཞིན་དུ་ སློབ་ཕྲུག་༤༣༩ གིས་ མཐར་འཁྱོལ་འབྱུང་མ་ཚུགསཔ་ཨིན་པས།
ཆོས་ཚན་ཚུ་གི་གྲས་ལས་ སློབ་ཕྲུག་ཚུ་གིས་ སོ་ནམ་དང་འབྲེལ་བའི་ བཟའ་སྤྱོད་ཉེན་སྲུང་གི་ ཆོས་ཚན་ནང་ ལེགས་ཤོམ་འབད་མི་དེ་ བརྒྱ་ཆ་༩༢.༦༧ ཡོདཔ་ཨིན་པས།
དུས་ཅི་གི་ སློབ་དུས་ལས་ གཞུང་གི་ སློབ་གཉེར་གྲོགས་རམ་ཐོག་ལུ་ སྒེར་གྱི་སློབ་གྲྭ་༢༠ ནང་ སློབ་རིམ་༡༠ པ་མཐར་འཁྱོལ་མི་༡,༨༠༠ འཛུལ་ཞུགས་འབད་ནི་ཨིན་མི་དེ་ མཇུག་འོང་ནི་ཨིན་ཕས།
དེ་ཡང་ གཞུང་གིས་ སང་ཕོད་ལས་ སློབ་རིམ་༡༠ པ་མཐར་འཁྱོལ་མི་ག་ར་ གཞུང་གི་སློབ་གྲྭ་ཚུ་ནང་ འཛུལ་ཞུགས་འབད་ནི་ཨིན་མི་ལུ་བརྟེན་ཨིན་པས།
སློབ་ཕྲུག་ཚུ་གིས་ སྒེར་གྱི་སློབ་གྲྭ་ཚུ་ནང་ འཛུལ་ཞུགས་འབད་ནིའི་དོན་ལུ་ ཡོངས་འབྲེལ་ཐོག་ལས་ ཐོ་བཀོད་འབད་ནི་ འགོ་བཙུགས་དགོཔ་བཞིན་དུ་ ཨ་ལོ་ཚུ་གིས་ སློབ་གྲྭ་ཚུ་གིས་བཟོ་མི་ ཚད་གཞི་ལུ་ གནས་དགོཔ་ཨིན་པས།
གཞུང་གིས་ སློབ་གཉེར་གྲོགས་རམ་གྱི་འཐུས་ ནང་སྡོད་སློབ་ཕྲུག་ཚུ་ལུ་ དངུལ་ཀྲམ་༧༠,༠༠༠ རེ་དང་ ཕྱི་སྡོད་སློབ་ཕྲུག་ཚུ་ལུ་ དངུལ་ཀྲམ་༤༠,༠༠༠ རེ་ བྱིན་དོ་ཡོད་པའི་གནས་ཚུལ།
ཨོ་རྒྱན་རྡོ་རྗེ།


c: text/html

text:
༉ སྤྱི་ཟླ་༤ པའི་ཚེས་༢༨ ལུ་ ཐིམ་ཕུག་དང་ ཕུན་ཚོགས་གླིང་ དགེ་ལེགས་ཕུག་ཁྲོམ་སྡེ་༣ གྱི་ ཁྲོམ་དཔོན་བཙག་འཐུའི་དོན་ལུ་ སྐྱེས་ལོ་༦༥ ཡན་ཆད་འབད་མི་༤༠༡ གིས་ ཨ་རྟག་བཟུམ་སྦེ་ ཚོགས་རྒྱན་བཙུགས་སའི་ ས་ཁོངས་ནང་ འགྱོ་མ་དགོ་པར་ ཁོང་ར་སྡོད་སའི་ ཁྱིམ་ནང་ལས་ ཚོགས་རྒྱན་བཙུགས་ཆོག་ནི་ཨིན་པས།
རང་སྡོད་ས་ལས་ ཚོགས་རྒྱན་བཙུགས་ནི་དེ་ཡང་ སྤྱི་ཟླ་༤ པའི་ཚེས་༢༣ དང་༢༤ ལུ་ བཙག་འཐུ་འགོ་དཔོན་ཚུ་གིས་ འགོ་འདྲེན་འཐབ་འོང་ཟེར་ བཙག་འཐུ་གཙོ་འཛིན་འགོ་དཔོན་ ཕུརཔ་རྡོ་རྗེ་གིས་ བཤདཔ་ཨིན་པས།
ནད་ཡམས་ཀོ་བིཌ་-༡༩ འི་གནས་སྟངས་ནང་ སྐྱེས་ལོ་༦༠ ཡན་ཆད་འབད་མི་ཚུ་ལུ་ ནད་ཡམས་འཐོབ་ནིའི་ ཉེན་ཁ་སྦོམ་ཡོད་ཟེར་ མཁས་མཆོག་ཚུ་གིས་ སླབ་མི་ལུ་བརྟེན་ ཁོང་སྡོད་སར་ འགྱོ་ཞིནམ་ལས་ ཚོགས་རྒྱན་བཙུགས་ནིའི་ གོ་སྐབས་བྱིན་ནི་དང་ དེ་བཟུམ་སྦེ་ དབང་པོ་ལུ་ ཐོ་ཕོག་མི་དང་ བཙོན་པ་ཚུ་གིས་ཡང་ ཚོགས་རྒྱན་བཙུགས་ཚུགས་ཟེར་ཨིན་པས།
རྒན་ཤོས་ལ་ལོ་ཅིག་གིས་ ཚོགས་རྒྱན་བཙུགས་པར་ འགྱོ་ནི་ཟེར་ སླབ་མི་ཡང་ཡོདཔ་ལས་ ཁོང་རའི་དང་འདོད་དང་འཁྲིལ་ཏེ་ ཚོགས་རྒྱན་བཙུགས་ནི་གི་ གོ་སྐབས་ཕུལ་འོང་ཟེར་ ཕུརཔ་རྡོ་རྗེ་གིས་ བཤདཔ་ཨིན་པས།
ཁྲོམ་སྡེ་༣ གྱི་ ཁྲོམ་དཔོན་བཙག་འཐུའི་དོན་ལུ་ སྐྱེས་ལོ་༦༥ ཡན་ཆད་འབད་མི་ཚུ་གིས་ བཙག་འཐུ་ལྷན་ཚོགས་དང་ ཐོ་བཀོད་འབད་མི་དེ་ནང་ ཨམ་སྲུ་༢༢༠ དང་ ཕོ་སྐྱེས་༡༨༡ ཡོདཔ་ཨིན་པས།
དེ་བཟུམ་སྦེ་ ཚོགས་རྒྱན་བཙུགས་ནིའི་དོན་ལུ་ ཐོ་བཀོད་འབད་མི་ དབང་པོ་སྐྱོན་ཅན་༤༩ ལས་ ཨམ་སྲུ་༢༤ དང་ཕོ་སྐྱེས་༢༥ དེ་ལས་ བཙོན་པ་༢༡ ལས་ ཨམ་སྲུ་༥ དང་ཕོ་སྐྱེས་༡༦ ཡོདཔ་ཨིན་པས།
འགྲེམ་ཐོག་ཚོགས་རྒྱན་བཙུགས་ནིའི་དོན་ལུ་ མི་༨༢༧ གྱིས་ ཐོ་བཀོད་འབད་མི་ལས་ ཨམ་སྲུ་༤༢༨ དང་ ཕོ་སྐྱེས་༣༩༩ ཕྱི་རྒྱལ་ཁབ་ནང་ ལཱ་འབད་མི་དང་ ཚོང་རྐྱབ་མི་ སྦྱོང་བརྡར་འབད་མི་ དཔེ་ཆ་ལྷབ་མི་བསྡོམས་མི་༢༤༤ ལས་ ཨམ་སྲུ་༡༣༦ དང་ ཕོ་སྐྱེས་༡༠༨ ཀྱིས་ ཐོ་བཀོད་འབད་ནུག།
འགྲེམ་ཐོག་ཚོགས་རྒྱན་བཙུགས་མི་བསྡོམས་ མི་༡,༥༤༢ ཀྱིས་ ཐོ་བཀོད་འབད་མིའི་ནང་ ཨམ་སྲུ་༨༡༣ དང་ ཕོ་སྐྱེས་༧༢༩ ཡོདཔ་ཨིན་པས།
ཐིམ་ཕུག་ཁྲོམ་སྡེ་ལས་ མི་༨༤༨ ཀྱིས་ ཐོ་བཀོད་འབད་མི་ལས་ ཨམ་སྲུ་༤༣༧ དང་ ཕོ་སྐྱེས་༤༡༡ ཡོདཔ་ད་ ཕུན་ཚོགས་གླིང་ཁྲོམ་སྡེའི་དོན་ལུ་ ཐོ་བཀོད་འབད་མི་ མི་༢༣༠ ལས་ ཨམ་སྲུ་༡༢༢ དང་ ཕོ་སྐྱེས་༡༠༨ དེ་ལས་ དགེ་ལེགས་ཕུག་ཁྲོམ་སྡེའི་དོན་ལུ་ མི་༤༦༤ ལས་ ཨམ་སྲུ་༢༥༤ དང་ ཕོ་སྐྱེས་༢༡༠ ཡོདཔ་ཨིན་པས།
ཕྱིའི་རྒྱལ་ཁབ་༢༦ ལས་ འབྲུག་མི་༢༤༤ གིས་ བཙག་འཐུ་ལྷན་ཚོགས་དང་ ཐོ་བཀོད་འབད་མི་ལས་ མཐོ་ཤོས་ར་ ཨཱསི་ཊེ་ལི་ཡ་ལས་༡༤༢ དང་ རྒྱ་གར་ལས་༢༥ ཨེ་མི་རི་ཀ་ལས་ མི་༢༠ ཐའི་ལེནཌ་ལས་༡༡ ཀེ་ན་ཌ་ལས་༧ ཤྲི་ལངྐ་ལས་༦ ཀ་ཊར་ལས་༥ དེ་ལས་ ཡུ་ནའེ་ཊེཊ་ཨ་རབ་ ཨི་མི་རེཊསི་ སིངྒ་པུར་ ཕི་ལི་པིནསི་ ལྷོ་ཨཕ་རི་ཀ་ ཡུ་གཱན་ཌ་ སུ་དཱན་ ནེ་པཱལ་ མ་ལི་ ཀུ་ཝེཌ་ གྷ་ན་ ཕིན་ལེནཌ་ ཀིའུ་བ་ རྒྱ་ནག་ ཀེམ་བོ་ཌི་ཡ་ བང་ལ་དེཤ་ བྷ་རེན་ ཨཱསི་ཊི་ཡ་ དེ་ལས་ ས་མོ་ཡ་ཚུ་ཡང་ ཐོ་བཀོད་འབད་ནུག།
ཁྲོམ་སྡེ་༣ གྱི་གྲས་ལས་ ཁྱད་ཚད་ལྡན་པའི་ ཚོགས་རྒྱན་བཙུགས་མི་ མཐོ་ཤོས་ར་ ཐིམ་ཕུག་ཁྲོམ་སྡེ་ནང་ཡོད་མི་དེ་ཡང་ མི་༨,༠༠༧ ཡོད་མི་ལས་ ཨམ་སྲུ་༤,༣༡༣ དང་ ཕོ་སྐྱེས་༣,༦༩༤ ཨིནམ་ད་ དགེ་ལེགས་ཕུག་ལུ་ ཚོགས་རྒྱན་སྐྱུར་མི་༡,༥༤༢ ཡོད་མིའི་ནང་ ཨམ་སྲུ་༧༦༥ དང་ ཕོ་སྐྱེས་༧༧༧ དེ་ལས་ ཕུན་ཚོགས་གླིང་ལུ་ ཚོགས་རྒྱན་སྐྱུར་མི་༩༣༢ ལས་ ཨམ་སྲུ་༤༦༩ དང་ ཕོ་སྐྱེས་༤༦༣ ཡོདཔ་ཨིན་པས།
ཁྲོམ་སྡེ་༣ ནང་ ཁྱད་ཚད་ལྡན་པའི་ ཚོགས་རྒྱན་བཙུགས་མི་བསྡོམས་ མི་ངོ་༡༠,༤༨༡ གིས་ ཐོ་བཀོད་འབད་ཡོད་མི་ལས་ ཨམ་སྲུ་༥,༥༤༧ དང་ ཕོ་སྐྱེས་༤,༩༣༤ ཨིན་པས།
ཐིམ་ཕུག་ཁྲོམ་དཔོན་གྱི་དོན་ལུ་ འདེམས་ངོ་༣ གྱིས་ དོ་འགྲན་འབད་ནི་ཨིནམ་ད་ དེ་ཡང་ བདེ་ཆེན་ཆོས་གླིང་-རྟ་བབ་འདེམས་ཁོངས་ལས་ འདེམས་ངོ་བསོད་ནམས་རྡོ་རྗེ་དང་ འབྱུང་བཞི་ནང་-ཀ་ཝང་གྱང་ས་འདེམས་ཁོངས་ལས་ འདེམས་ངོ་ཨྱོན་རྡོ་རྗེ་ དེ་ལས་ ལྕང་བང་གྲུ་-བར་སྦིས་ས་འདེམས་ཁོངས་ལས་ འདེམས་ངོ་ཁྲོམ་དཔོན་བགྲེསཔ་ ཀུན་ལེགས་རྡོ་རྗེ་༣ ཨིན་པས།
ཕུན་ཚོགས་གླིང་ཁྲོམ་དཔོན་གྱི་དོན་ལུ་ འདེམས་ངོ་༤ གི་བར་ན་ དོ་འགྲན་འབད་ནི་ཨིནམ་ད་ དེ་ཡང་ རིན་ཆེན་ལྡིངས་འདེམས་ཁོངས་ལས་ ཀརྨ་དགེ་ལེགས་དང་ ཕུན་ཚོགས་གླིང་སྨད་འདེམས་ཁོངས་ལས་ ཨམ་སྲུ་ཆུང་ཀུ་ཟླ་བ་ གནས་བྲག་འདེམས་ཁོངས་ལས་ ཁྲོམ་དཔོན་བགྲེསཔ་ ཨུ་ཊར་ ཀུ་མར་རའེ་དང་ ཕུན་ཚོགས་གླིང་སྟོད་འདེམས་ཁོངས་ལས་ འདེམས་ངོ་དེ་བི་ཅ་རང་ ཌི་མཱལ་༤ ཨིན་པས།
དགེ་ལེགས་ཕུག་ཁྲོམ་དཔོན་གྱི་དོན་ལུ་ འཇམ་དཔལ་གླིང་འདེམས་ཁོངས་ཀྱི་འདེམས་ངོ་ ཁྲོམ་དཔོན་བགྲེསཔ་ ཊི་ཀ་རམ་ཀཱཕ་ལེ་དང་ བཀྲ་ཤིས་གླིང་འདེམས་ཁོངས་ཀྱི་ འདེམས་ངོ་ཚེ་རིང་ནོར་བུ་༢ ཀྱིས་ དོ་འགྲན་འབད་ནི་དང་ ཁྲོམ་སྡེའི་ཚོགས་པ་ཚུ་ཡང་ བཙག་འཐུ་འབད་ནི་ཨིན་པའི་གནས་ཚུལ།
བཀྲིས་ཕུན་ཚོགས།

robotstxt: allowed

filter: keep


text:
འབྲུག་སྤྱིར་དབང་ཚོགས་པ་(DCT)ཟེར་བའི་སྲིད་དོན་ཚོགས་པ་འདི་ཁོང་རའི་བློ་འདོད་དང་འཁྲིལ་ སྲིད་དོན་ཚོགས་པའི་ཐོ་དེབ་ལས་ཕྱིར་བཏོན་འབད་དགོ་པའི་ཞུ་བ་དང་འཁྲིལ་ འབྲུག་སྤྱིར་དབང་ཚོགས་པ་(DCT) འདི་ བཙག་འཐུ་ལྷན་ཚོགས་ཀྱིས་ སྲིད་དོན་ཚོགས་པའི་ཐོ་བཀོད་མ་ཡིག་ནང་ལས་བཏོན་ཡོད་པའི་བརྡ་འཕྲིན་མི་མང་ལུ་སྤེལཝ་ཨིན།
ཚོགས་པ་གཞི་བཙུགས་འབད་མི་ ཚོགས་པའི་འཐུས་མི་ མི་ངོམ་ ༡༥ གིས་མིང་རྟགས་ལག་བྲིས་དང་བཅས་ ཚོགས་པ་གིས་ཞུ་བ་ཕུལ་ཡོད་པའི་ཡིག་ཨང་ DCT/ECB/2018/Nilསྤྱི་ཚེས་ ༢༠-༠༢-༢༠༡༨ ཅན་མ་དང་འཁྲིལ་ འབྲུག་གི་བཙག་འཐུའི་བཅའ་ཁྲིམས་ ༢༠༠༨ ཅན་མའི་ལིའུ་ ༡༦ པའི་དོན་ཚན་ ༡༤༧(ང)པ་དང་ ཚོགས་པའི་སྒྲིག་ཡིག་ ༢༠༠༨ ཅན་མའི་ལིའུ་ ༡༥༣ དང་བསྟུན་ འབྲུག་སྤྱིར་དབང་ཚོགས་པ་(DCT)འདི་ བཙག་འཐུ་ལྷན་ཚོགས་ཀྱི་ཐོ་བཀོད་མ་ཡིག་ནང་ལས་ཕྱིར་་བཏོན་འབད་ཡོད།
བརྡ་འཕྲིན་དེ་ ད་རིས་ རང་ལུགས་གནམ་ལོ་ ས་ཕོ་ཁྱི་ལོ་ རང་ཟླ་དང་པའི་ ཡར་ཚེས་ ༡༡ དང་ སྤྱི་ཚེས་༢༦-༠༢-༢༠༡༨ ལུ་ དམངས་གཙོའི་ཁང་བཟང་ལས་སྤེལཝ་ཨིན།
སྲིད་དོན་ཚོགས་པའི་ ཐོ་བཀོད་དབང་འཛིན་པ།


text:
༉ འཕྲལ་ཁམས་ཅིག་ཁར་ རྒྱ་ནག་གིས་ དོག་ལམ་ས་ཁོངས་ནང་ འཁོར་ལམ་སེལ་ནི་ འགོ་བཙུགས་ཡོད་མི་ལུ་བརྟེན་ རྒྱ་གར་ལུ་ ཚ་གྱང་ལང་ཡོདཔ་མ་ཚད་ འདི་བཟུམ་མའི་ ལག་ལེན་ལུ་བརྟེན་ ད་ལྟོ་ཡོད་མི་ ས་མཚམས་ཀྱི་ གནས་སྟངས་དེ་ བསྒྱུར་བཅོས་སྦོམ་འགྱོ་སྲིད་ནི་ཨིནམ་ལས་ རྒྱ་གར་གྱི་དོན་ལུ་ སྲུང་སྐྱོབ་དང་འབྲེལ་བའི་ དཀའ་ངལ་ཚབས་ཆེན་འབྱུང་ཉེན་ཡོད་པའི་སྐོར་ རྒྱ་ནག་གཞུང་ལུ་ སླབ་ཅི་ཟེར་ ཁ་ཙ་ …རྒྱས་པར་ལྷག། »
འབྲུག་མཉམ་རུབ་ཚོགས་པ་གིས་ གཞུང་སྐྱོང་ཚོགས་པ་ ཁྲིམས་སར་བསྐྱལ་ནི་གི་ཉེན་བརྡ།
༉ གཞུང་གིས་ དངུལ་འབྲེལ་སེམས་ཤུགས་མཐུན་རྐྱེན་ བསྟར་སྤྱོད་འབད་མི་དེ་ རྩ་ཁྲིམས་ཆེན་མོའི་ དགོངས་དོན་དང་འཁྲིལ་ཨིན་མེན་ བལྟ་ནིའི་དོན་ལུ་ འབྲུག་མཉམ་རུབ་ཚོགས་པ་གིས་ ཁྲིམས་དོན་མཁས་ཆོག་དང་ ཁྲིམས་རྩོདཔ་ཚུ་དང་ གྲོས་བསྟུན་འབད་བའི་བསྒང་ཡོད་མི་ལུ་ བལྟ་བ་ཅིན་ གཞུང་སྐྱོང་ཚོགས་པ་དེ་ ཁྲིམས་ཀྱི་འདུན་སར་ བསྐྱལ་ནི་ཨིན་པའི་ བརྡ་མཚོན་སྟོནམ་ཨིན་པས། རྩོད་རྙོགས་དེ་ཡང་ གཞུང་གིས་ སྤྱི་ལོ་༢༠༡༦ ཟླ་༡ …རྒྱས་པར་ལྷག། »
རྫུས་མ་བཟོ་མིའི་ བཟའ་སྤྱོད་ཚུ་ ཞིབ་དཔྱད་འབད་ནི་ འགོ་བཙུགས་ཡོདཔ།
༉ འབྲུག་སོ་ནམ་དང་བཟའ་སྤྱོད་ཁྲིམས་དོན་དབང་འཛིན་གྱིས་ མི་མང་ཡོངས་ལུ་ ཁྱབ་བསྒྲགས་འབད་མི་དང་འཁྲིལཝ་ད་ ཆུམ་དང་ འདབ་མ་ཀོ་པི་ གུ་རམ་ དེ་ལས་ སྒོང་རྡོག་ཚུ་ གྱིབ་ཤོག་གིས་བཟོ་ཡོད་པའི་ དོགས་པ་ཡོད་པ་ཅིན་ དཔེ་ཚད་དང་སྦྲགས་ཏེ་ ཉེ་འདབས་ཀྱི་ དབང་འཛིན་ཡིག་ཚང་ཚུ་ནང་ སྙན་ཞུ་འབད་གནང་ཟེར་ཨིན་པས། དབང་འཛིན་གྱི་ གཙོ་འཛིན་འགོ་དཔོན་འོགམ་ སྲིད་ཐར་རྡོ་རྗེ་གིས་ སླབ་མིའི་ནང་ མི་ཚུ་གིས་ …རྒྱས་པར་ལྷག། »
མཆོད་རྟེན་སྐོར་རའི་ དུས་གསུམ་གྱི་དྲན་སྣང་།
༉ མཁོ་ལོང་ཆུ་གཙང་ཆུའི་མཐའ་མར་ ཐང་སྦོམ་ཅིག་ནང་ ཡོངས་གྲགས་ལུ་ མཆོད་རྟེན་སྐོར་ར་འམ་ བཀྲིས་གཡང་རྩེ་ཟེར་སླབ་མི་ ཁྲོམ་སྡེ་དེ་ ད་རེས་ནངས་པར་ ལེགས་བསྒྱུར་འགྱོ་སར་ མཐོངམ་ཨིན་པས། རང་ལུགས་ཀྱི་ བཟོ་བཀོད་དང་ལྡན་མི་ ཁྲོམ་གྱི་ཉེ་འདབས་ལུ་ཡོད་པའི་ མཆོད་རྟེན་སྐོར་ར་དེ་ ལོ་ངོ་བཅུ་ཕྲག་གི་ཧེ་མར་ ས་ཆ་སྤང་ཐང་སྦེ་ཡོདཔ་ཨིན་རུང་ ལོ་ངོ་༧༠ འི་ཤུལ་ལས་ དཀོན་མཆོག་ཚེ་རིང་གིས་ ཁོ་རའི་ཕམ་ཚུ་གིས་ …རྒྱས་པར་ལྷག། »
ཆར་ཆུ་དཀོན་ནི་དེ་གིས་ ཕངས་ཡུལ་རྒེད་འོག་ནང་ ལྕང་ལཱ་རྐྱབ་མ་ཚུགས་པའི་དཀའ་ངལ།
༉ དབང་འདུས་ཕོ་བྲང་ ཕངས་ཡུལ་རྒེད་འོག་གི་ སོ་ནམ་པ་ཚུ་ ལྕང་ལཱ་རྐྱབ་ནིའི་དོན་ལས་ ཆརཔ་ལུ་བསྒུགས་ཏེ་ ཟླཝ་༡ དེ་ཅིག་ལང་ཡོད་རུང་ ད་ལྟོའི་བར་ན་ཡང་ ཆརཔ་རྐྱབ་མ་བཏུབ་ནི་དེ་གིས་ ལྕངམ་ཚུ་ སྐམ་འགྱོ་དོ་ཡོདཔ་ཨིན་པས། ཕངས་ཡུལ་དེ་ རྫོང་ཁག་དེ་ནང་ རེད་རྒྱ་ཆེ་དྲགས་སྦེ་ ཐོན་སྐྱེད་འབད་མི་ རྒེད་འོག་ཅིག་ཨིན་རུང་ ལོ་བསྟར་བཞིན་དུ་ ལྕང་ལཱ་རྐྱབ་ནིའི་དོན་ལས་ ཆར་ཆུ་ལུ་ …རྒྱས་པར་ལྷག། »
ཊའི་གླིང་ལུ་ ཆུ་གཡུར་དང་ འཁོར་ལམ་ཉམས་བཅོས་ལཱ་ འགོ་བཙུགས་ཡོདཔ།
༉ མོང་སྒར་ཁྲོམ་གྱི་འོག་ལུ་ཚུད་མི་ ཊའི་གླིང་ལུ་ འཁོར་ལམ་ཚུ་ མེདཔ་ཐལ་བའི་ཁར་ བཙོག་གཡུར་མེད་པའི་ དཀའ་ངལ་ཚུ་ ནུག། ཨིན་རུང་ འཕྲལ་ཁམས་ཅིག་ཁར་ རྫོང་ཁག་ཁྲོམ་སྡེ་གིས་ ཊའི་གླིང་གི་ ས་ཁོངས་དག་པ་ཅིག་ནང་ ཆུ་གཡུར་དང་ འཁོར་ལམ་གྱི་ ཉམས་བཅོས་ལཱ་ཚུ་ འགོ་བཙུགས་ཡོདཔ་ལས་ ཁྲོམ་ནང་སྡོད་མི་ཚུ་ སེམས་དགའ་སྟེ་འདུག། ཊའི་གླིང་ལུ་ …རྒྱས་པར་ལྷག། »
རྩ་མང་རྒེད་འོག་ རྡོ་རྗེ་ལུང་གི་གཞུང་ལམ་དང་ མཐུད་སྦྲེལ་འབད་དགོ་པའི་ཞུ་བ།
༉ མོང་སྒར་ལས་ ཀི་ལོ་མི་ཊར་༧༥ ལྷགཔ་ཅིག་ནང་ཆགས་མི་ རྩ་མང་རྒེད་འོག་དེ་ ལྷུན་རྩེ་དང་ མོང་སྒར་རྫོང་ཁག་༢ ཀྱི་གཞུང་ལམ་ཁར་ཡོད་པའི་ རྡོ་རྗེ་ལུང་དང་ མཐུད་སྦྲེལ་འབད་བ་ཅིན་ ཁེ་ཕན་འབྱུང་ནི་ཨིནམ་ལས་ མི་སེར་ཚུ་གིས་ གྲོས་བསྟུན་ལེགས་ཤོམ་འབད་དགོཔ་ཨིན་པས། དེ་ཡང་ སྤྱི་ཟླ་༦ པའི་ཚེས་༢༨ ལུ་ བློན་ཆེན་ཚེ་རིང་སྟོབས་རྒྱས་ཀྱིས་ མི་སེར་ཚུ་དང་གཅིག་ཁར་ གསུང་གྲོས་གནང་པའི་སྐབས་ …རྒྱས་པར་ལྷག། »
གནས་ཚུལ་མདོར་བསྡུས།
ད་ལས་ཕར་ འགྲུལ་འཕྲིན་ནང་ བརྡ་དོན་ཡོངས་འབྲེལ་གྱི་ མཐུན་རྐྱེན་ཡོད་མི་ གང་རུང་གིས་ ཡོངས་འབྲེལ་རིམ་ལུགས་གསརཔ་༢ ཀྱི་ཐོག་ལས་ འབྲུག་གི་གནས་ཚུལ་དང་ ལས་རིམ་ཚུ་ ཐོབ་སྤྱོད་འབད་ཚུགས་ནི་ཨིན་པས། དེ་ཡང་ རྒྱལ་ཡོངས་དགའ་སྐྱིད་དཔལ་འཛོམས་ལྷན་ཚོགས་དང་ སུ་ཡིསི་གོང་འཕེལ་མཉམ་འབྲེལ་གྱིས་ མ་དངུལ་གྲོགས་རམ་ཐོག་ལུ་ འབྲུག་བརྡ་བརྒྱུད་གཞི་ཚོགས་ཀྱིས་ བྷུ་ཏཱན་ནིའུསི་(Bhutan News) དང་ རེ་ཌིའོ་ལ་(Radiola) རིམ་ལུགས་གཉིས་ཀྱི་ཐོག་ལས་ …རྒྱས་པར་ལྷག། »
བཙོན་ཁྲིམས་ལོ་༩ ཕོག་མི་ རྩིས་འཛིན་འགོ་དཔོན་བགྲེསཔ་གིས་ མཐོ་གཏུགས་ཞུ་ཡོདཔ།
༉ བརྡ་དོན་དང་བརྒྱུད་འབྲེལ་ལྷན་ཁག་གི་ རྩིས་འཛིན་གཙོ་འཛིན་འགོ་དཔོན་བགྲེསཔ་གིས་ གཞུང་དངུལ་ལྐོག་ཟ་དང་ ཡིག་ཚང་ནང་ བྱ་སྤྱོད་ངན་པ་འབད་བའི་ ཉེས་འཛུགས་ཐོག་ བཙོན་ཁྲིམས་ལོ་ངོ་༩ དང་ཟླཝ་༦ བཀལ་ཡོད་མི་ལུ་ ཁེ་རྒུད་མ་བཏབ་པར་ མཐོ་གཏུགས་འབད་ཡོདཔ་ཨིན་པས། ཉེས་འཛུགས་ཅན་ལུ་ སྤྱི་ཟླ་༦ པའི་ཚེས་༢ ལུ་ ཐིམ་ཕུག་ཞི་རྩོད་ཁྲིམས་འདུན་གྱིས་ ཉེས་འཛུགས་དེ་ཚུ་ལུ་ གཞི་བཞག་ཐོག་ལས་ རྩོད་བཤེར་དང་ཞིབ་བཤེར་འབད་དེ་ …རྒྱས་པར་ལྷག། »
ན་ཧིང་ གློག་མེ་ལས་ འོང་འབབ་དངུལ་ཀྲམ་ཐེར་འབུམ་༡༤.༤ བཟོ་ཡོདཔ།
༉ འདས་པའི་ལོ་ཚུ་དང་ཕྱདཔ་ད་ སྤྱི་ལོ་༢༠༡༦ ལུ་ གློག་མེ་ཕྱིར་བཙོང་འབད་མི་ལས་ འོང་འབབ་དངུལ་ཀྲམ་ཐེར་འབུམ་༡༤.༤ ཐོབ་མི་དེ་ ད་ཚུན་གྱི་བར་ན་ མཐོ་ཤོས་ཅིག་ཨིནམ་ད་ དེ་ནང་ལས་ ཁེ་སང་ངེས་ཏིག་ དངུལ་ཀྲམ་ཐེར་འབུམ་༧.༤ ཨིན་པས། འོང་འབབ་དངུལ་ཀྲམ་ཐེར་འབུམ་༡༤.༤ ཐོབ་མི་དེ་ གཞུང་གིས་ གློག་ཤུགས་ཡུ་ནིཊ་༥,༥༦༣.༩༤ རྒྱ་གར་ལུ་ བཙོང་མི་ལུ་བརྟེན་ཨིནམ་ད་ ན་ཧིང་ …རྒྱས་པར་ལྷག། »


text:
༉ འཕྲལ་ཁམས་ཅིག་ལས་ སྣུམ་འཁོར་གྱི་ མར་ཁུའི་གོང་ཚད་ འཕྲོ་མཐུད་དེ་ར་ ཡར་འཕར་སོང་ཡོདཔ་ལས་ ཐིམ་ཕུག་ལུ་ པེ་ཊཱོལ་མར་ཁུ་ལི་ཊར་རེ་ལུ་ དངུལ་ཀྲམ་༦༨.༨༤ དང་ ཌི་ཟིལ་ལི་ཊར་རེ་ལུ་ དངུལ་ཀྲམ་༦༦.༤༡ ལུ་ལྷོད་ནུག།
དེ་ཡང་ སྤྱི་ཟླ་༣ པའི་ཚེས་༡༦ གི་ནུབ་ཕྱེད་ལས་ པེ་ཊཱོལ་ལི་ཊར་རེ་ལུ་ དངུལ་ཀྲམ་༡.༧༣ དང་ ཌི་ཟིལ་གྱི་གོང་ཚད་ ཕྱེད་ཀྲམ་༦༦ ཡར་སེང་སོང་ནུག།
ལུང་བསྟན་ཟམ་པ་ལུ་ཡོད་མི་ འབྲུག་མར་ཁུ་བཀྲམ་སྤེལ་ཁང་ནང་ པེ་ཊཱོལ་ལི་ཊར་རེ་ལུ་ དངུལ་ཀྲམ་༦༧.༡༡ ལས་ དངུལ་ཀྲམ་༦༨.༨༤ ལུ་དང་ ཌི་ཟིལ་དེ་ དངུལ་ཀྲམ་༦༥.༧༥ ལས་༦༦.༤༡ ལུ་ ཡར་འཕར་སོང་ནུག།
དུས་ཅི་ སྤྱི་ཟླ་༡ པ་ལས་ཚུར་ མར་ཁུའི་གོང་ཚད་ཚུ་ རྒྱ་ཆེཝ་སྦེ་ར་ ཡར་འཛེགས་སོང་ཡོདཔ་ད་ སྤྱི་ཟླ་༡ པའི་ཚེས་༢༧ ལུ་ མར་ཁུ་བཀྲམ་སྤེལ་ཁང་གིས་ པེ་ཊཱོལ་གྱི་གོང་ཚད་དངུལ་ཀྲམ་༦༡.༧༧ དང་ ཌི་ཟིལ་ལི་ཊར་རེ་ལུ་ དངུལ་ཀྲམ་༥༩.༦༩ སྦེ་ བཙོང་ཡོདཔ་ཨིན་པས།
དུས་ཡུན་ཟླ་ངོ་༡ གི་ནང་ར་ མར་ཁུའི་གོང་ཚད་ཚར་༢ སེང་ཡོདཔ་ད་ དེ་ཡང་ མར་ཁུ་བཀྲམ་སྤེལ་འབད་སའི་རྒྱལ་ཁབ་ རྒྱ་གར་གྱི་ གནས་སྟངས་དང་འཁྲིལ་ འགྱོ་དོ་ཡོདཔ་ད་ འབྲུག་གིས་ རྒྱ་གར་དང་གཅིག་ཁར་ གོང་ཚད་སྐོར་ལས་ གོ་བརྡའི་ཆིངས་ཡིག་བཀོད་དེ་ཡོད་མི་དང་འཁྲིལཝ་ད་ རྒྱ་གར་གྱིས་ བསྟན་རྒྱས་ལྷན་ཁག་ལུ་ ཟླ་རིམ་བཞིན་དུ་ སྤྱི་ཚེས་༡༦ ལུ་ གོང་ཚད་ཡར་མར་འགྱོ་བའི་སྐོར་ བརྡ་བསྐུལ་འབདཝ་ཨིན་པས།
ད་རུང་ བཞེས་སྒོ་འབད་ནིའི་དོན་ལུ་ ལག་ལེན་འཐབ་མི་ མེ་རླུང་གི་ གོང་ཚད་དེ་ཡང་ ཡར་སེང་སོང་སྟེ་ཡོདཔ་ད་ སྤྱི་ཟླ་༣ པའི་ཚེས་༡༧ ཚུན་ཚོད་ རྒྱལ་ས་ལྟེ་བ་ལུ་ ཕབ་ཆག་ཡོད་མི་ མེ་རླུང་རྒྱ་རྫི་རེ་ལུ་ དངུལ་ཀྲམ་༨༢༡ དང་ ཕབ་ཆག་མེད་མི་ལུ་ དངུལ་ཀྲམ་༨༩༣ རེ་ཨིན་པས།
སྤྱི་ཟླ་༡ པའི་ནང་ ཕབ་ཆག་ཡོད་མི་ མེ་རླུང་རྒྱ་རྫི་ལུ་ གོང་ཚད་དངུལ་ཀྲམ་༧༡༩ དང་ ཕབ་ཆག་མེད་མི་ལུ་ དངུལ་ཀྲམ་༧༨༨ རེ་ གནས་ཡོད་པའི་གནས་ཚུལ།


text:
༉ བསམ་གྲུབ་ལྗོངས་མཁར་ བདེ་བ་ཐང་གི་ ཤར་ཕྱོགས་ཀོ་བིཌ་-༡༩ ལས་བྱེད་ཚོགས་ཆུང་གིས་ ལུང་ཕྱོགས་ནང་ ཀོ་བིཌ་-༡༩ ལྟ་རྟོག་དང་ སྔོན་འགོག་གི་ཐབས་ལམ་ ཡར་དྲག་གཏང་ཐབས་ལུ་ ཀོ་བིཌ་-༡༩ གཡུས་ཚན་ངོ་ཚབ་ལམ་ལུགས་ འགོ་བཙུགས་ཡོདཔ་ཨིན་པས།
དེ་ཡང་ ཁ་ཙ་ ལས་བྱེད་ཚོགས་ཆུང་གིས་ པདྨ་དགའ་ཚལ་ངང་ལམ་ ནོར་བུ་སྒང་རྒེད་འོག་གི་ སྤུངས་འཛོམས་འབད་མི་ གཡུས་ཚན་ཚུ་ནང་ ཀོ་བིཌ་-༡༩ གཡུས་ཚན་ངོ་ཚབ་༣༥ དེ་ཅིག་ ངོས་འཛིན་འབད་བའི་ཤུལ་ལས་ གོ་བརྡ་སྤྲོད་དེ་ ངོས་ལེན་ཡི་གུའི་གུ་ མཚན་རྟགས་བཀོད་ཡོདཔ་ཨིན་པས།
དེ་བཟུམ་སྦེ་ ལས་བྱེད་ཚོགས་ཆུང་གིས་ ཆོས་འཁོར་གླིང་རྒེད་འོག་ནང་ ཀོ་བིཌ་-༡༩ གཡུས་ཚན་ངོ་ཚབ་༩ དང་ བདེ་ཆེན་གླིང་རྒེད་འོག་ནང་༤༩ དེ་ཅིག་ ངོས་འཛིན་འབད་ཡོདཔ་བཞིན་དུ་ གོ་བརྡ་སྤྲོད་ཐོག་ལས་ ངོས་ལེན་ཡི་གུའི་གུ་ མཚན་རྟགས་བཀོད་ནི་ཨིནམ་ད་ ཀོ་བིཌ་-༡༩ གཡུས་ཚན་ངོ་ཚབ་ཀྱིས་ ཀོ་བིཌ་-༡༩ བཀག་འཛིན་དང་ གྲ་སྒྲིག་དང་ ངོས་ལེན་འབད་ནི་ལུ་ ཕན་ཐོགས་འབྱུང་ནི་ཨིན་པས།
ལས་བྱེད་ཚོགས་ཆུང་གིས་ གནས་ཚུལ་གསར་བཏོན་འབད་མི་དང་འཁྲིལཝ་ད་ ཀོ་བིཌ་-༡༩ བཀག་འཛིན་འབད་ནིའི་ནང་ དེ་བཟུམ་མའི་ ཐབས་ལམ་དང་ ལྟ་རྟོག་ཚུ་ ངེས་པར་དུ་ དགོ་ཟེར་ཨིནམ་ད་ མི་སྡེ་ཚུ་ བཅའ་མར་གཏོགས་མི་དེ་གིས་ ཀོ་བིཌ་-༡༩ ཁྱབ་སྤེལ་འགྱོ་ནི་ལས་ སྔོན་འགོག་འབད་ནི་ལུ་ ཕན་ཐོགས་འབྱུང་འོང་ཟེར་ཨིན་པས།
གནས་ཚུལ་གསར་བཏོན་ནང་ བཀོད་དོ་བཟུམ་འབད་བ་ཅིན་ དེ་བཟུམ་མའི་ ལམ་ལུགས་དེ་གིས་ མི་སྡེ་ཚུ་ལུ་ གོ་བརྡ་དང་ མཐུན་འབྲེལ་ལེགས་ཤོམ་བཟོ་ནི་ བརྡ་དོན་ཁྱབ་སྤེལ་དང་ མི་སྡེའི་གནས་ཚད་ནང་ དཀའ་ངལ་སེལ་ཐབས་འབད་ཚུགས་པའི་ དབང་ཆ་དང་ སེམས་ཤུགས་ཚུ་ བྱིན་འོང་ཟེར་ཨིན་པས།
ནད་ཡམས་ཁྱབ་སྤེལ་གྱི་ ཉེན་ཁ་ཡོད་མི་དང་འཁྲིལ་ དབྱེ་ཁག་དང་པའི་ནང་ ལུང་ཕྱོགས་ཚུ་ནང་ ཀོ་བིཌ་-༡༩ གཡུས་ཚན་ངོ་ཚབ་ལག་ལེན་འཐབ་ནིའི་དོན་ལུ་ སྤུངས་འཛོམས་འབད་མི་ གཡུས་ཚན་ཚུ་ ངོས་འཛིན་འབད་ཡོདཔ་བཞིན་དུ་ ས་མཚམས་བདའ་སྟེ་ཡོད་མི་ ཉེན་ཁ་ཆེ་བའི་ གཡུས་ཚན་དང་ ཁྲོམ་ཚུ་ཡང་ དམིགས་གཏད་བསྐྱེད་དོ་ཟེར་ཨིན་པས།
གནས་ཚུལ་གསར་བཏོན་དང་འཁྲིལཝ་ད་ གཡུས་ཚན་དང་ ས་གནས་ཀྱི་མི་ཚུ་གི་སྐོར་ལས་ ཤེས་རྟོགས་ལེགས་ཤོམ་ཡོད་མི་དང་ བློ་གཏད་ཚུགས་པའི་ མི་ངོམ་ཚུ་ ཀོ་བིཌ་-༡༩ གཡུས་ཚན་ངོ་ཚབ་སྦེ་ བཏོན་དོ་ཡོདཔ་ད་ ངོ་ཚབ་ཚུ་གིས་ ཞིབ་དཔྱད་དང་ ལྟ་རྟོག་རྐྱངམ་གཅིག་མེན་པར་ ཁག་ཆེ་བའི་སྐབས་ལུ་དང་ ཡང་ཅིན་ ཧང་སྟོང་མར་ འགྲོ་འགྲུལ་བཀག་དམ་རེ་ འབད་དགོཔ་འཐོནམ་ད་ ལས་བྱེད་ཚོགས་ཆུང་ལུ་ གྲ་སྒྲིག་དང་ ངོས་ལེན་འབད་ནིའི་ རྒྱབ་སྐྱོར་དང་ མི་སྡེ་ལུ་ ལམ་སྟོན་ཚུ་འབད་འོང་ཟེར་ཨིན་པས།
ངོ་ཚབ་ཚུ་གིས་ ཁོང་རའི་གཡུས་ཚན་ཚུ་ནང་ གསོ་བའི་སྡོད་སྒར་བཟོ་ནི་དང་ ས་ཁོངས་ཚུ་ནང་ སྲུང་རྒྱབ་བསྐོ་བཞག་འབད་ནི་ མཁོ་ཆེ་བའི་ཅ་ཆས་དང་ ནང་འཁོད་ཐོན་སྐྱེད་སྐྱེལ་སྤྲོད་ས་ཁོངས་བཟོ་ནི་ དེ་ལས་ ཟུར་བཞག་དང་ རྐྱང་གནས་མཐུན་རྐྱེན་བཟོ་ནི་ལ་སོགས་པའི་ ཀོ་བིཌ་-༡༩ དང་འབྲེལ་བའི་ གློ་བུར་འཆར་གཞི་ཚུ་ཡང་ ཤེས་དགོཔ་ཨིན་པས།
ཤར་ཕྱོགས་ཀོ་བིཌ-༡༩ ལས་བྱེད་ཚོགས་ཆུང་གི་ཁྲི་འཛིན་ དྲགོས་པདྨ་ཚེ་དབང་གིས་ སླབ་མིའི་ནང་ མི་ཚུ་ལས་ རྒྱབ་སྐྱོར་མེད་པ་ཅིན་ འབྲེལ་ཡོད་ལས་བྱེད་ཚོགས་ཆུང་ཚུ་གིས་ ནད་ཡམས་ཁྱབ་སྤེལ་སྔོན་འགོག་འབད་ནི་ལུ་ གདོང་ལེན་འདུག་ཟེར་ཨིནམ་ད་ མི་ཚུ་གིས་ཡང་ འགན་ཁུར་འབག་སྟེ་ མཉམ་འབྲེལ་ཐོག་ ལཱ་འབད་དགོཔ་ཁག་ཆེ་ཟེར་ཨིན་པས།
ཁོ་གིས་ སླབ་མིའི་ནང་ ཀོ་བིཌ་-༡༩ གཡུས་ཚན་ངོ་ཚབ་ངོས་འཛིན་འབད་མི་དེ་ མི་སེར་ཚུ་ལུ་ མི་སྡེའི་ནང་ ནད་ཡམས་ཁྱབ་སྤེལ་འགྱོ་ནི་ལས་ སྔོན་འགོག་འབད་ནིའི་ནང་ ལས་བྱེད་ཚོགས་ཚུ་དང་གཅིག་ཁར་ མཉམ་འབྲེལ་ཐོག་ལས་འབད་ནིའི་ འགན་ཁུར་སྤྲོད་ཐབས་ལུ་ ཨིནམ་བཞིན་དུ་ ངོ་ཚབ་ཚུ་གིས་ བདུན་ཕྲག་ཨ་རྟག་ར་ ཁོང་རའི་གཡུས་ཚན་གྱི་ གནས་སྟངས་ཚུ་གི་སྐོར་ སྙན་ཞུ་འབད་དགོ་ཟེར་ཨིན་པས།
ངོ་ཚབ་ཚུ་གིས་ ཞིབ་དཔྱད་དང་ ལྟ་རྟོག་འབད་ཐོག་ མི་སྡེ་ནང་ ནད་ཡམས་སྔོག་འགོག་འབད་ནི་རྐྱངམ་གཅིག་མེན་པར་ ཚད་ལྡན་ལག་ལེན་བྱ་རིམ་དང་འཁྲིལ་ མི་ཚུ་གིས་ ནང་འཁོད་ཐོན་སྐྱེད་ཚུ་ ཚོང་འབྲེལ་འཐབ་ནིའི་ནང་ ལྷན་གྲོགས་འབད་ནི་ལུ་ཡང་ ཕན་ཐོགས་འབྱུང་འོང་ཟེར་ དྲགོས་པདྨ་ཚེ་དབང་གིས་ བཤདཔ་ཨིན་པས།
དྲགོས་ཀྱིས་ སླབ་མིའི་ནང་ ཀོ་བིཌ་-༡༩ གཡུས་ཚན་ངོ་ཚབ་དེ་ སྒྲུབ་བྱེད་ཚུ་ལུ་ གཞི་བཞག་སྟེ་ བརྡ་དོན་ཅན་གྱི་ གྲོས་ཐག་གཅད་ནི་ལུ་ ཀོ་བིཌ་-༡༩ དང་འབྲེལ་བའི་ གློ་བུར་འཆར་གཞི་དང་ ཀོ་བིཌ་-༡༩ དང་འབྲེལ་བའི་ གྲ་སྒྲིག་དང་ ངོས་ལེན་འཆར་གཞིའི་ ཆ་ཤས་ངོ་མ་ཅིག་ ཨིན་ཟེར་ཨིན་པས།
དེ་དང་འདྲཝ་སྦེ་ ཤར་ཕྱོགས་ཀོ་བིཌ་-༡༩ ལས་བྱེད་ཚོགས་ཚུང་གིས་ བསམ་གྲུབ་ལྗོངས་མཁར་ ཇོ་མོ་གཙང་དྲུང་ཁག་ནང་ཡང་ ཀོ་བིཌ་-༡༩ གཡུས་ཚན་ངོ་ཚབ་༨༤ དེ་ཅིག་ ངོས་འཛིན་འབད་དེ་ གོ་བརྡ་སྤྲོད་ཞིནམ་ལས་ ངོས་ལེན་ཡི་གུའི་གུ་ མཚན་རྟགས་བཀོད་ཡོདཔ་ད་ ངོ་ཚབ་ཚུ་གིས་ཡང་ ངོ་ཚབ་ཀྱི་འགན་ཁུར་ཚུ་ ལམ་ལུགས་ཚུ་དང་འཁྲིལ་ ཕྱག་ཞུ་ནི་ཨིན་པའི་ རྒྱབ་སྐྱོར་འབད་ཡོདཔ་ཨིན་པས།
ལས་བྱེད་ཚོགས་ཆུང་གིས་ བསམ་གྲུབ་ལྗོངས་མཁར་གྱི་ བསམ་གྲུབ་ཆོས་གླིང་དང་ གཞལམ་སྒང་པཱན་སྦང་ དེ་ལས་ འཕྲལ་ཁམས་ཅིག་ཁར་ རྒྱལ་ཡོངས་ཀོ་བིཌ་-༡༩ ལས་བྱེད་ཚོགས་ཆུང་གིས་ ཉེན་ཁ་ཆེ་བའི་ས་ཁོངས་སྦེ་ གསལ་བསྒྲགས་འབད་མི་ བཀྲིས་སྒང་མེ་རག་དང་ སག་སྟེང་རྒེད་འོག་ དེ་ལས་ བཀྲིས་གཡང་རྩེ་ སྟོད་ཚོ་དང་ ཡ་ལང་རྒེད་འོག་ཚུ་ནང་ཡང་ ཀོ་བིཌ་-༡༩ གཡུས་ཚན་ངོ་ཚབ་ཀྱི་ལམ་ལུགས་ ལག་ལེན་འཐབ་ནི་ཨིན་པའི་གནས་ཚུལ།
སྐལ་བཟང་དབང་ཕྱུག། ངང་ལམ།


text:
༉ རང་ཟླ་བཞི་པ་འདི་ ས་ག་ཟླ་བའི་ དུས་ཆེན་ཁྱད་པར་ཅན་ཨིནམ་ལས་ གཞུང་གིས་ཡང་ ཟླཝ་འདི་ནང་ སེམས་ཅན་སྲོག་གཅོད་འབད་ནི་དང་ ཤ་རིགས་ཉོ་ཚོང་འཐབ་ནི་ཚུ་ བཀག་དམ་འབད་དེ་ ལོ་ངོ་༡༤ ལྷགཔ་ཅིག་ སོང་ཡོདཔ་ཨིན།
ཤ་རིགས་ཚུ་ ས་ག་ཟླ་བའི་སྐབས་ལུ་ རྐྱངམ་གཅིག་མེན་པར་ རང་ཟླ་དང་པའི་ ཆོ་འཕྲུལ་ཟླཝ་དང་ དུས་བཟང་ཚུ་ནང་ ཉོ་བཙོང་འཐབ་མ་ཆོགཔ་སྦེ་ བཀག་དམ་འབད་ཡོད་མི་དེ་ཡང་ ད་ལྟོ་ ཁྲི་ཐོག་ལུ་བཞུགས་མི་ སྐྱབས་རྗེ་རྗེ་མཁན་རིན་པོ་ཆེ་མཆོག་གིས་ གལ་སྲིད་ གཞུང་གིས་ དུས་བཟང་ཚུ་ནང་ ཤ་ཉོ་བཙོང་འཐབ་ནི་ཚུ་ བཀག་དམ་འབད་བ་ཅིན་ སེམས་ཅན་སྟོང་ཕྲག་ལས་བཅད་དེ་ སྲོག་གཅོད་འབད་ནི་ལས་ བཀག་ཚུགས་འོང་ཟེར་ བཀའ་ཤོག་གནང་མི་དང་འཁྲིལ་ཨིན་མས།
དེ་བཟུམ་མའི་ དུས་བཟང་ཚུ་ནང་ ཤ་རིགས་བཙོང་ནི་མེད་རུང་ འབྲུག་པའི་བཞེས་སྒོའི་དོན་ལུ་ ཤ་འདི་ མེད་ཐབས་མེདཔ་ཅིག་ལུ་ གྱུར་ཡོདཔ་ལས་ ཁྲོམ་ཁར་སྡོད་མི་ མང་ཤོས་ཅིག་གིས་ར་ ཤ་རིགས་བཀག་དམ་འབད་མ་རནམ་ཅིག་ཁར་ ག་ཐོབ་རྐྱབ་སྟེ་ ཉོ་ཞིནམ་ལས་ བསགས་བཞགཔ་ཨིན་མས།
ཤ་གི་མཁོ་འདོད་ཡར་འཕར་འགྱོཝ་ད་ར་ སེམས་ཅན་མངམ་སྦེ་ སྲོག་གཅོད་འབད་དོ་ཡོདཔ་ལས་ ཟླཝ་༡ དེ་ཅིག་ སྡོད་ནི་གི་ སེམས་ཅན་ཚུ་ ཟླཝ་༡ གི་ཧེ་མ་ལས་ སྲོག་གཅོད་འབདཝ་ཨིན་མས།
ང་བཅས་རའི་ མི་ཚུ་གིས་ འབྲུག་འདི་ ཆོས་ལྡན་གྱི་ རྒྱལ་ཁབ་ཨིནམ་མ་ཚད་ མི་ཚུ་ཡང་ ཆོས་སེམས་ཅན་ཨིནམ་ལས་ འགྲོ་བ་རིགས་དྲུག་གི་ སེམས་ཅན་ཐམས་ཅད་ལུ་ བྱམས་སྙིང་བསྐྱེད་དེ་ སེམས་ཅན་སྲོག་གཅོད་འབད་ནི་མི་འོང་ཟེར་ ཁ་གིས་ སླབ་མི་དང་ རང་གི་གདོང་ཁར་ བྱ་ཤ་དང་ ནོར་ཤ་ ཕག་ཤ་ ཉ་ཤ་ག་ཅི་ཡོདཔ་ཅིག་ གཡང་ཟ་བག་ཟོན་ ག་ནི་ཡང་མེད་པར་ ཟ་མི་ལུ་ བལྟ་བ་ཅིན་ ནང་པའི་ཆོས་ནང་ སེམས་ཅན་ཆ་མཉམ་ར་ ང་བཅས་ཀྱི་ ཚེ་སྔ་མའི་ དྲིན་ཅན་གྱི་ ཕམ་ཨིནམ་སྦེ་ ཆ་བཞག་མི་དང་ རྒྱབ་འགལ་འགྱོཝ་ཨིན་མས།
ང་བཅས་ཀྱི་མི་ཚུ་ སེམས་ཅན་ལུ་ བྱམས་པ་དང་ སྙིང་རྗེ་ཡོད་རུང་ ཕྱོགས་གཅིག་ལས་ ཤ་རིགས་རྩ་ལས་ སྤང་མ་ཚུགས་མི་དེ་ ཁ་དང་ལགཔ་གཉིས་ རྟགས་མ་མཐུན་པའི་ མངོན་གསལ་བྱུངམ་མས།
གོང་ལུ་བཀོད་དོ་བཟུམ་ མི་གིས་ མཁོ་འདོད་མ་བཀོད་པ་ཅིན་ ཤ་རིགས་ཚུ་ཡང་ ནང་འདྲེན་འབད་དགོཔ་མེདཔ་ད་ འདས་པའི་ལོ་ནང་ འབྲུག་གིས་ དངུལ་ཀྲམ་ཐེར་འབུམ་༡.༢ ལྷགཔ་ཅིག་གི་ ཤའི་རིགས་ནང་འདྲེན་འབད་མི་དེ་ རྒྱལ་ཁབ་ཀྱི་ མི་རློབས་དང་བསྟུནམ་ད་ སྦོམ་ཤོས་ཅིག་ཨིན་མས།
དེ་མ་ཚད་ གཞུང་གིས་ འདས་པའི་ལོ་ངོ་༡ ནང་ སྒོ་ནོར་གྱི་ ཐོན་སྐྱེད་ཚུ་ ནང་འདྲེན་འབད་ནིའི་དོན་ལུ་ ད་རུང་ དངུལ་ཀྲམ་ཐེར་འབུམ་༡.༡ ཟད་འགྲོ་བཏང་མི་དེ་ཡང་ སྒོ་ནོར་ཐོན་སྐྱེད་ཀྱི་རིགས་ཚུ་ ནང་འདྲེན་འབད་ནི་ མར་ཕབ་ཐོག་ རང་མགོ་རང་འདྲོངས་ བཟོ་ཐབས་ལུ་ཨིན་མས།
སྤྱི་ལོ་༢༠༡༦ ལུ་ གཞུང་གིས་ ཕགཔ་༢༧,༠༠༠ དང་ ནོར་༡༧,༠༠༠ བྱ་༣༠༠,༠༠༠ ར་༦༠༠ དེ་ལས་ ཉ་ས་ཡ་༢ དེ་ཅིག་ ནང་འདྲེན་འབད་ཡོདཔ་མ་ཚད་ དུས་ཅི་ སྤྱི་ཟླ་༡ པ་ལས་ ད་ཚུན་གྱི་བར་ན་ ཕགཔ་༡༠,༢༠༠ དང་ ནོར་༩༠༠ བྱ་༣༧༨,༠༠༠ ཉ་༥༠༠,༠༠༠ དང་ ཉ་ཕྲུག་ས་ཡ་༡ དེ་ཅིག་ མཁོ་འདོད་བཀོད་མི་ལུ་ བལྟ་བ་ཅིན་ འབྲུག་མི་ཚུ་ ཤ་མེད་པར་ སྡོད་མ་ཚུགས་པའི་ མི་སྡེ་ཅིག་ཨིན་པའི་ གསལ་སྟོན་འབདཝ་མས།
ང་བཅས་ཀྱིས་ སེམས་ཅན་ལུ་ སེམས་ཀྱི་གདིང་ལས་ར་ བྱམས་པ་དང་ སྙིང་རྗེ་བསྐྱེདཔ་ཨིནམ་ ངེས་བདེན་ཨིན་པ་ཅིན་ རྒྱལ་ཁབ་ནང་ ལོ་བསྟར་བཞིན་དུ་ ཤའི་མཁོ་འདོད་ཡར་སེང་མེན་པར་ མར་འབབ་འགྱོ་དགོཔ་ཅིག་ཨིན།
ཤ་བཟའ་སྤྱོད་འབད་མི་དང་ མཁོ་འདོད་མར་ཕབ་འབད་དགོ་པ་ཅིན་ བསུ་སྟོན་དང་ རྟེན་འབྲེལ་བརྩི་སྲུང་ གོ་བསྡུར་ཞལ་འཛོམས་ལ་སོགས་པའི་ གཞུང་འབྲེལ་མཛད་སྒོ་ཚུ་ནང་ གསོལ་སྟོན་དང་ ཚོགས་སྟོན་གྱི་སྐབས་ལུ་ ཤ་རིགས་ལྷམ་པ་མ་འདྲཝ་ལེ་ཤ་ བཀྲམ་སྟོན་འབད་ནིའི་ཚབ་ལུ་ ཤ་ཚོདམ་ཕུད་རྡོག་གཅིག་བཞག་སྟེ་ བྱ་རྒྱུའི་ཚོདམ་མངམ་སྦེ་ འགོ་འདྲེན་འཐབ་དགོཔ་བཞིན་དུ་ འདི་དང་གཅིག་ཁར་ མི་མང་ལུ་ གོ་བརྡ་སྤྲོད་ནི་དེ་ གལ་ཆེ་ཟེར་ ཞུ་ནི་ཨིན།
འབྲུག་མི་ཚུ་ སེམས་ཅན་ལུ་ སྙིང་རྗེ་ཡོད་རུང་ ཤ་སྤང་མ་ཚུགསཔ།
༉ རང་ཟླ་བཞི་པ་འདི་ ས་ག་ཟླ་བའི་ དུས་ཆེན་ཁྱད་པར་ཅན་ཨིནམ་ལས་ གཞུང་གིས་ཡང་ ཟླཝ་འདི་ནང་ སེམས་ཅན་སྲོག་གཅོད་འབད་ནི་དང་ ཤ་རིགས་ཉོ་ཚོང་འཐབ་ནི་ཚུ་ བཀག་དམ་འབད་དེ་ ལོ་ངོ་༡༤ ལྷགཔ་ཅིག་ སོང་ཡོདཔ་ཨིན།


text:
འདི་འབདཝ་ལས་ ཁྲིམས་འདུན་གྱི་ བཀའ་རྒྱ་དང་འཁྲིལ་ རྩོད་ཟླ་༢༣ གྱི་ རྩོད་བཤེར་བཤོལ་བཞག་འབད་དགོཔ་བྱུང་ནུག།
༉ ཕུན་ཚོགས་གླིང་དྲུང་ཁག་ཁྲིམས་ཀྱི་འདུན་སར་ རྩོད་དཔོན་ཡོངས་ཁྱབ་ཡིག་ཚང་གིས་ ཨེ་ཊི་ཨེམ་ཀཱཌ་ཟེར་མི་ དངུལ་བཏོན་ཤོག་བྱང་ཉོ་བཙོང་འཐབ་མིའི་ནང་ མི་གྲངས་༥༡ ལུ་ ཉེས་འཛུགས་བཀལ་ཡོད་མིའི་གྲས་ལས་༨ ཁྲིམས་འདུན་ལུ་ ཁྱིད་བསྐྱལ་མ་ཚུགསཔ་ལས་ སྤྱི་ཟླ་༧ པའི་ཚེས་༡༧ ལུ་ རྩོད་བཤེར་ཕྱིར་བཏོན་འབད་དགོཔ་ བྱུང་ཡོདཔ་ཨིན་པས།
ད་རུང་ ཁ་ཙ་ སྙན་གསན་མཛད་པའི་སྐབས་ ཁྲིམས་འདུན་གྱིས་ ངག་ཐོག་ལུ་ བཀའ་རྒྱ་གནང་མི་དང་འཁྲིལ་ ནང་གསུག་སྤྲོད་ལེན་འབད་བའི་ ཉེས་འཛུགས་ཕོག་མི་ རྩོད་ཟླ་༥༡ ལས་༡༥ གི་ རྩོད་བཤེར་དེ་ཡང་ རྩོད་དཔོན་ཡོངས་ཁྱབ་ཡིག་ཚང་གིས་ ཕྱིར་བཏོན་འབད་ནི་སྦེ་ ཐག་བཅད་ནུག།
རྩོད་དོན་དེ་ནང་ རྒྱ་གར་གྱི་ ས་མཚམས་ཁྲོམ་སྡེ་ ཇའི་སྒང་ལུ་ ཚོང་རྐྱབ་སྡོད་མི་ སཱན་ཇིཊ་ཀུ་མར་ གུབ་ཏ་གིས་ འབྲུག་མི་༢༧༣ གྱི་ མིང་ཐོ་ལུ་ཡོད་མི་ དངུལ་བཏོན་ཤོག་བྱང་༣༢༠ ཉོ་ཐོག་ལས་ རྒྱ་གར་གྱི་ཏི་རུ་ རུ་པི་ས་ཡ་༡༠༦.༣༠༤ ཕྱིར་བཏོན་འབད་ཡོདཔ་ལས་ ཁོ་ལུ་ ནང་གསུག་རྐྱབ་པའི་ ཉེས་འཛུགས་ཁག་༥༩ བཀལ་ནུག།
དེ་ཡང་ སཱན་ཇིཊ་གུབ་ཏ་གིས་ འབྲུག་མི་༣༢༠ གི་ དངུལ་ཁང་རྩིས་ཁྲ་དང་ ཤོག་བྱང་ཚུ་ ལོག་སྤྱོད་འབད་དེ་ རུ་པི་ཡོངས་བསྡོམས་ས་ཡ་༡༠༦.༣༢༣ གནོད་འགེལ་འཐབ་སྟེ་ རྒྱལ་ཁབ་ཀྱི་ཕྱི་ཁར་ བཏང་ཡོདཔ་ད་ དེ་བཟུམ་སྦེ་ འབྲུག་མི་༥༠ ལུ་ འབྲུག་པའི་མི་ངོམ་༢༧༣ ལས་ ཤོག་བྱང་ལེན་ཏེ་ སཱན་ཇིཊ་ཀུ་མར་ གུབ་ཏ་ལུ་ བྱིན་མི་དང་ ཁེ་འཐུས་སམ་ ནང་གསུག་ལེན་པའི་ ཉེས་འཛུགས་འབད་ཡོདཔ་མ་ཚད་ ཁོ་གིས་ འབྲུག་མི་ཚུ་ལས་ དངུལ་བཏོན་ཤོག་བྱང་རེ་ལས་ ཁེ་འཐུས་དངུལ་ཀྲམ་༣༠༠ ལས་༢,༥༠༠ གི་བར་ན་ ལེན་ཡོད་པའི་ཁར་ འདི་བཟུམ་ལཱ་འབད་མི་ཚུ་ལུ་ ཟླ་རིམ་དངུལ་ཕོགས་ དངུལ་ཀྲམ་༡༠,༠༠༠ ལས་༡༥,༠༠༠ གི་བར་ན་ སྤྲོད་ནུག་ཟེར་ཨིན་པས།
རྩོད་རྩའི་ཁ་ཐུག་ལས་ འབྲུག་མི་༢༣ ཁྲིམས་ཀྱི་འདུན་སར་ བསྐྱལ་མ་ཚུགས་མི་དེ་ཡང་ ཁོང་གི་འགྲུལ་འཕྲིན་ཨང་གྲངས་ སོར་ཡོདཔ་མ་ཚད་ ད་ལྟོའི་ སྡོད་གནས་དང་ ལཱ་འབད་སའི་ ཁ་བྱང་ཚུ་ མེད་ནི་དེ་གིས་ཨིན་པས།
མ་གཞི་ ཁྲིམས་འདུན་ལས་ རྩོད་ཟླ་ཚུ་ ངོ་བཏོན་འབད་ནིའི་དོན་ལུ་ དུས་ཚོད་ལངམ་སྦེ་ གནང་ཡོད་རུང་ ཁོང་ག་ཏེ་སྡོདཔ་ཨིན་ན་ འཚོལ་མ་ཐོབ་ཟེར་ ཉེས་བཤེར་འབད་མི་ འགོ་དཔོན་གྱིས་ བཤདཔ་ཨིན་པས།
རྩོད་དཔོན་ཡོངས་ཁྱབ་འགོ་དཔོན་ཚུ་གིས་འབད་བ་ཅིན་ རྩོད་ཟླ་ཚུ་ ཁྲིམས་སར་ཁྱིད་བསྐྱལ་ཐོག་ལས་ ངོ་བཏོན་འབད་ནི་གི་ འགན་ཁུར་དེ་ ཁོང་ལུ་ མི་ཕོག་ཟེར་ཨིན་པས།
སྤྱི་ཟླ་༥ པའི་ཚེས་༡༩ ལུ་ རྒྱལ་ཡོངས་ཚོགས་འདུ་གིས་ སྤྱི་ལོ་༢༠༡༦ ལོའི་ ངན་ལྷད་བཀག་སྡོམ་ལྷན་ཚོགས་ཀྱི་ ལོ་བསྟར་སྙན་ཞུ་ཐེངས་༡༠ པ་གུ་ གསུང་གྲོས་གནངམ་ད་ རྩོད་དཔོན་ཡོངས་ཁྱབ་ཡིག་ཚང་གིས་ ཁྲིམས་ཀྱི་འདུན་སར་ རྩོད་གཞི་ཐོ་བཀོད་འབད་བའི་སྐབས་ལུ་ ཉེས་འཛུགས་ཅན་ཚུ་ འབོད་བཀུག་འབད་ནིའི་ དབང་ཚད་མེདཔ་ལས་ འབོད་བཀུག་འདི་ དྲང་ཁྲིམས་ལྷན་སྡེ་གིས་ གནང་དགོ་པའི་ གྲོས་ཆོད་བཏོན་གནང་ནུག།
རྩོད་དཔོན་ཡོངས་ཁྱབ་ཡིག་ཚང་གི་ ཉེས་བཤེར་ལས་ཁུངས་ཀྱི་ རྩོད་དཔོན་གཙོ་འཛིན་ ཀུན་ལེགས་བསྟན་འཛིན་གྱིས་ སླབ་མིའི་ནང་ རྩོད་ཟླ་ཚུ་གི་ ཁ་བྱང་དང་ འབྲེལ་བ་འཐབ་སའི་ ཁ་གསལ་ཚུ་ ཞིབ་དཔྱད་འབད་མི་ལས་སྡེ་ ཁྲིམས་སྲུང་འགག་པ་ ཡང་ཅིན་ ངན་ལྷད་བཀག་སྡོམ་ལྷན་ཚོགས་ལུ་ བརྟེན་དོ་ཟེར་ཨིནམ་ད་ ཁྲིམས་འདུན་གྱིས་ རྩོད་ཟླ་ཚུ་ ངོ་བཏོན་འབད་དགོ་ཟེར་ བཀའ་རྒྱ་གནང་མི་དེ་ དངུལ་བཏོན་ཤོག་བྱང་གྱི་ རྩོད་དོན་རྐྱངམ་གཅིག་མེན་པར་ ཐིམ་ཕུག་ལུ་ རྩོད་གཞི་ལེ་ཤ་ཅིག་ར་ ཐོ་འཛིན་འབད་མ་བཏུབ་པར་ཡོད་ཟེར་ བཤདཔ་ཨིན་པས།
ཕུན་ཚོགས་གླིང་གི་ ཨེ་ཊི་ཨེམ་རྩོད་བཤེར་གྱི་ཐད་ལུ་ རྩོད་ཟླ་ཚུ་གི་ ཁ་བྱངདགོཔ་སྦེ་ ངན་ལྷད་བཀག་སྡོམ་ལྷན་ཚོགས་ཀྱི་ ཞིབ་དཔྱད་འགོ་དཔོན་ལུ་ ཡི་གུ་བཏང་ཡོད་རུང་ ཁ་གསལ་ཚུ་ བྱིན་མ་བཏུབ་ཟེར་ཨིནམ་ད་ ལྷན་ཚོགས་ཀྱིས་ ཁ་གསལ་ཚུ་ བྱིན་ཡོད་པ་ཅིན་ རྩོད་ཟླ་ཚུ་ ཕྱིར་བཏོན་འབད་དགོཔ་ མ་ཐོནམ་འོང་ཟེར་ བཤདཔ་ཨིན་པས།
སྤྱི་ཟླ་༤ པའི་ཚེས་༤ ལུ་ སྟ་གོན་སྙན་གསན་མཛདཔ་ད་ རྩོད་དཔོན་ངོ་ཚབ་ཀྱིས་ ཁྲིམས་འདུན་ལུ་ ཉེས་འཛུགས་ཅན་ སཱན་ཇིཊ་ཀུ་མར་གུབ་ཏ་དེ་ བྲོས་ཟུར་འབད་ནི་གི་ ཉེན་ཁ་སྦོམ་ཡོདཔ་ལས་ དོ་དམ་འོག་ལུ་ བཞག་གནང་དགོ་པའི་ ཞུ་བ་ཕུལ་རུང་ སྙན་གསན་མ་བཏུབ་ཨིན་པས།
སྟ་གོན་སྙན་གསན་ནང་ སཱན་ཇིཊ་ཀུ་མར་ གུབ་ཏ་གིས་ བཅའ་མར་གཏོགས་ཡོདཔ་བཞིན་དུ་ དེ་བསྒང་ རྩོད་དཔོན་ངོ་ཚབ་ཀྱིས་ ཁྲིམས་འདུན་ལུ་ གཞུང་གི་ཧོངས་ལས་ རྒྱ་གར་གཞུང་ལས་ འོས་ཚད་ལྡན་པའི་ རུ་པི་བསྐྱིན་འགྲུལ་ལེན་མིའི་ སྐྱེད་བརྒྱ་ཆ་༩.༧༥ བཀལ་ཏེ་ དངུལ་ཀྲམ་ས་ཡ་༡༠.༣༦༦ གཞུང་ལུ་ སོར་ཆུད་འབད་བཅུག་དགོ་པའི་ བཀའ་རྒྱ་གནང་དགོཔ་སྦེ་ཞུ་ནུག།
དེ་འབདཝ་ད་ སྟ་གོན་སྙན་གསན་གྱི་ཤུལ་ལས་ རྩོད་ཟླ་སཱན་ཇིཊ་ཀུ་མར་ གུབ་ཏ་དེ་ གར་སེང་མེད་པར་ བྱང་ད་ཡི་ཟེར་ རྩོད་དཔོན་ངོ་ཚབ་ཀྱིས་ བཤདཔ་ཨིན་པས།
དངུལ་བཏོན་ཤོག་བྱང་གཡོ་འཕྲུལ་ཐོག་ ཉོ་བཙོང་འཐབ་མིའི་སྐོར་ལས་ ཕུན་ཚོགས་གླིང་ལུ་ ཁྲིམས་སྲུང་འགག་པ་གིས་ སྤྱི་ལོ་༢༠༡༥ ཟླ་༨ པའི་ཚེས་༢༠ ལུ་ སཱན་ཇིཊ་ ཀུ་མར་གུབ་ཏ་དེ་ འཛིན་བཟུང་འབདཝ་ད་ ཁོ་ལས་ ཨེ་ཊི་ཨེམ་ཤོག་བྱང་༢༨ ཐོབ་པའི་ཤུལ་ལུ་ དེ་གི་ནངས་པར་ རྩོད་དོན་དེ་ རུ་པི་ཚུལ་མིན་ཐོག་ ཁ་སྒྱུར་བཏང་པའི་ གནད་དོན་ཅིག་ཨིན་མས་ཟེར་ ངན་ལྷད་བཀག་སྡོམ་ལྷན་ཚོགས་ལུ་ བཏང་ཡོདཔ་ཨིན་པས།
སཱན་ཇིཊ་ཀུ་མར་དེ་ བདུན་ཕྲག་༣ ལྷགཔ་ཅིག་གི་རིང་ དོ་དམ་འོག་ལུ་ བཞག་པའི་ཤུལ་ལུ་ འབའ་དངུལ་ཀྲམ་༢༠༠,༠༠༠ བཙུགས་བཅུག་སྟེ་ བཏང་ཡོདཔ་ཨིན་པས།
ལྷན་ཚོགས་ཀྱིས་ ཞིབ་དཔྱད་རྐྱབ་པའི་སྐབས་ སཱན་ཇིཊ་ཀུ་མར་ལས་ འབྲུག་གི་དངུལ་ཁང་གི་ དངུལ་བཏོན་ཤོག་བྱང་༣༥ དང་ འབྲུག་པཱན་ཇབ་རྒྱལ་ཡོངས་དངུལ་ཁང་གི་ ཤོག་བྱང་༡༡༦ འཕྱོག་བཟུང་འབད་ཡོདཔ་མ་ཚད་ རུ་པི་ཚོང་འབྲེལ་གྱི་དོན་ལུ་ ལག་ལེན་འཐབ་མི་ དངུལ་ཁང་གི་ རྩིས་ཁྲ་ཆ་མཉམ་ ཐོ་འཛིན་བཞག་མི་ ཉིན་དེབ་༢ ཐོབ་ཡོདཔ་བཞིན་དུ་ ཉིན་དེབ་ཚུ་ནང་ ཨེ་ཊི་ཨེམ་འཆང་སྤྱོད་འབད་མིའི་ མིང་ཚུ་དང་ རྒྱ་གར་ལས་ རུ་པི་བཏོན་ནིའི་ གསང་ཨང་ཚུ་བཀོད་དེ་ ཡོདཔ་ཨིན་པས།
ནུབ་བེང་གཱལ་གྱི་ས་གནས་ ཨ་ལི་པུར་ལས་ཨིན་མི་ སཱན་ཇིཊ་ཀུ་མར་གུབ་ཏ་དེ་ སྤྱི་ལོ་༢༠༠༤ ལས་༢༠༠༧ ཚུན་ ཇའི་སྒང་ལུ་ ཚོང་ཁང་ཅིག་ནང་ ལཱ་འབད་སྡོད་པའི་ཤུལ་ལས་ སྤྱི་ལོ་༢༠༠༨ ལུ་ ཁོ་རའི་ གྱོན་ཆས་ཚོང་ཁང་ཅིག་ འགོ་བཙུགས་ཡོད་རུང་ ས་མཚམས་ཁྲོམ་སྡེ་ཚུ་ནང་ རུ་པིའི་དཀའ་ངལ་ཐོན་ཞིནམ་ལས་ ཁོ་རའི་ ཚོང་ཁང་སྒོ་བསྡམས་ཏེ་ རུ་པིའི་ཚོང་འབྲེལ་འཐབ་ནི་ འགོ་བཙུགས་ཡོདཔ་ཨིན་པས།
དངུལ་བཏོན་ཤོག་བྱང་གི་ འཁྲུན་ཆོད་དེ་ ཤུལ་མའི་བདུན་ཕྲག་ནང་ གནང་ནི་གི་ ལས་འཆར་ཡོདཔ་ཨིན་པའི་གནས་ཚུལ།
རིག་འཛིན་དབང་ཕྱུག།


text:
༉ འབྲུག་གི་བཙག་འཐུ་ལྷན་ཚོགས་ཀྱི་ འབྲུག་གི་བཙག་འཐུའི་བཅའ་ཁྲིམས་ ༢༠༠༨ ཅན་མའི་དོན་ཚན་ ༥༧༧ པ་དང་༥༧༩ དེ་ལས་ ས་གནས་གཞུང་གི་བཅའ་ཁྲིམས་ ༢༠༠༩ ཅན་མའི་ དོན་ཚན་ ༣༣ པ་དང་ ༣༤ པ་ཚུ་དང་འཁྲིལ་
བཀྲིས་གཡང་རྩེ་རོང་ཁག་ འབུམ་སྡེ་གླིང་གི་རྒེད་འོག་གི་རྒཔོ་དང་ གསར་སྤང་རོང་ཁག་ རྟ་རས་ཐང་རྒེད་འོག་ པདྨ་ཆོས་ གླིང་སྤྱི་འོག་གི་ རྒེད་འོག་ཚོགས་སྡེ་ཚོགས་པ་གཉིས་ གོ་གནས་ལས་ཕྱིར་བཤུད་འབད་དེ་ ས་སོང་འཐོན་ཡོདཔ་དང་།
བཀྲིས་གཡང་རྩེ་རོང་ཁག་ འབུམ་སྡེ་གླིང་རྒེད་འོག་ བེ་རྩ་མང་སྤྱི་འོག་གི་ རྒེད་འོག་ཚོགས་སྡེ་ཚོགས་པ་ ཐིམ་ཕུག་ རོང་ཁག་ སོས་རྒེད་འོག་ འཇོམས་ཕུ་སྤྱི་འོག་གི་ རྒེད་འོག་ཚོགས་སྡེ་ཚོགས་པ་གཉིས་ གཟུགས་ཁམས་ཡུན་འགྱངས་ འབད་ མ་བདེ་བའི་དཀའ་ངལ་ལུ་བརྟེན་གོ་གནས་དགོངས་ཞུ་ཡོདཔ་དང་།
ཧཱ་རོང་ཁག་ དགའ་སྐྱིད་གླིང་རྒེད་འོག་ རྡོ་རི་མཐའ་ས་-ཀོཝ་ཁ་-ཡང་རྩེ་ སྤྱི་འོག་གི་ རྒེད་འོག་ཚོགས་སྡེ་ཚོགས་པ་ གོ་གནས་ལས་དགོངས་ཞུ་འབདཝ་ལས་བརྟེན་ གོང་འཁོད་ཀྱི་གོ་གནས་ཚུའི་དོན་ལུ་ དུས་མིན་བཙག་འཐུའི་གསལ་ བསྒྲགས་འབདཝ་ཨིན།


text:
Archives
Monthly Archives: February 2020
28th Feb 2020: Department of Livestock, Ministry of Agriculture and Forest, Royal Government of Bhutan handed over to Government of Sikkim (India) one young yak breeding bull and two young yak breeding bulls to Government of Nepal within the purview of Kangchenjunga Landscape Conservation and Development Strategy and Regional Cooperation Framework and National Highland Development
Read more….
སྤྱི་ཚེས་༠༩-༠༢-༢༠༢༠ ལས་ ༡༧-༠༢-༢༠༢༠ ཚུན་བདུན་ཕྲག་གཅིག་གི་རིང་ལུ་ བཀྲིས་སྒང་རྫོང་ཁག་ མེ་རག་དང་སག་སྟེང་རྒེད་འོག་གཉིས་ཀྱིས་མི་སེར་ཡོངས་བསྡོམས་༢༠༩ གིས་གཡག་གི་མཉམ་ལས་ཚོགས་སྡེ་ཚོགས་ནིའི་དོན་ལུ་གོ་བརྡའི་ལས་རིམ་ནང་བཅའ་མར་གཏོགས་གནང་ཡི། འགོ་དཔོན་ཚུ་གིས་ ལ་ནོར་འཚོ་སྐྱོང་འཐབ་མི་དང་ ས་གནས་གཞུང་གི་འགོ་འཁྲིདཔ་ཡོངས་ལུ་ གཞུང་གི་ཧོངས་ལས་ཆ་འཇོག་གྲུབ་ཡོད་པའི་ ལོ་ལྔའི་འཆར་༡༢ པའི་ས་ཁ་མཐོ་སའི་གོང་འཕེལ་གྱི་ལས་སྣ་ཚུའི་སྐོར་ལས་གསལ་བཤད་འབད་ཡོདཔ་མ་ཚད་ ཧེན་མ་གཙོ་རིམ་ཅན་གྱི་ལས་རིམ་འབད་ཚུད་ཡོད་མི་དང་ ད་ལྟོ་གོང་འཕེལ་གྱི་ལས་རིམ་འབད་ཚུད་ཡོད་པའི་རྒྱབ་ཁུངས་ཚུ་གསལ་ཏོག་ཏོག་འབད་བཤད་ཡོད་པའི་ནང་གསལ་ལས་ གོང་འཕེལ་གྱི་ལས་རིམ་འབད་ཚུད་དགོ་མི་དེ་ཡང་ ས་ཁ་མཐོ་སའི་གོང་འཕེལ་གྱི་ལས་རིམ་ཚུ་དུས་རྒྱུན་དུ་ཁག་ཆེ་དྲགས་ཡོདཔ་ལས་རྟེན་འཆར་གཞི་གོང་འཕེལ་གྱི་ལས་རིམ་འབད་བཞག་དགོཔ་ཨིན་ཟེར་གོ་བརྡ་སྤྲོད་ཡོདཔ་ཨིན། མེ་རག་དང་སག་སྟེང་རྒེད་འོག་གཉིས་ཆ་རའི་ནང་ལུ་ ད་ལྟོ་ཡོད་པའི་སྡེ་ཚན་དང་མཉམ་ལས་ཚོགས་སྡེ་ཚུ་སྒྲིང་སྒྲིང་བཟོ་ཞིནམ་ལས་ རྒྱལ་ཡོངས་ཀྱི་གནས་ཚད་ཁར་ སྤྱི་མཐུན་མཉམ་ལས་ཚོགས་སྡེའི་གྲངས་སུའཛུལ་ཞུགས་འབད་ནི་འབད་གྲོས་བསྟུན་འབྱུང་ཡོདཔ་མ་ཚད་ རྫོང་ཁག་སྒོ་ནོར་སྡེ་ཚན་གྱི་འགོ་འདྲེན་གྱི་ཐོག་ ལུང་ཕྱོགས་སྒོ་ནོར་གོང་འཕེལ་ལྟེ་བ་དང་ ལུང་ཕྱོགས་སོ་ནམ་ཚོང་འབྲེལ་དང་མཉམ་ལས་ཚོགས་སྡེ་ལས་ཁུངས་ཀྱི་རྒྱབ་སྐྱོར་འབད་དེ་ རྒེད་འོག་གཉིས་ཆ་རའི་ནང་ལུ་མཉམ་ལས་ཚོགས་སྡེ་བཟོ་ནི་དང་ཐོ་བཀོད་འབད་ནི་ལུ་རྒྱབ་སྐྱོར་གང་དྲགས་ཕུལ་ནི་འབད་གྲོས་ཆོད་འབྱུང་ཡོད། དེ་འབད་བཟོ་དགོ་མི་དེ་ཡང་ རྒྱལ་ཡོངས་ཀྱི་གནས་ཚད་ཁར་ འཐུས་མི་ཡོངས་ཀྱི་དོན་ལུ་འཆར་གཞི་རྩོམ་ནི་དང་ དཀའ་ངལ་དང་གདོང་ལེན་ཚུ་ལེགས་ཤོམ་འབད་གསལ་ཐབས་ལུ་ སྤྱི་མཐུན་མཉམ་ལས་ཚོགས་སྡེ་ཚོགས་གནང་ནིའི་དོན་ལུ་ཨིན། རྒེད་འོག་གཉིས་ཆ་རའི་གཡག་འཚོ་སྐྱོང་འཐབ་མི་འཐུས་མི་ཡོངས་ཀྱི་ཧོངས་ལས་ གདོང་ལེན་ལེ་ཤཱ་འབྱུང་ཡོད་པའི་ནང་ལས་ གཡག་འཚོ་སྐྱོང་འཐབ་མིའི་གྱངས་ཁ་མར་ཕབས་འགྱོ་མི་དང་ རྩྭ་ཆག་མ་ལངས་པའི་དཀའ་ངལ་ གཡག་གི་སྤུས་ཚད་མར་ཕབས་འགྱོ་མི་ ད་ལས་གཞན་ཡང་གསོ་བའི་འཕྲོད་སྟེན་གྱི་དཀའ་ངལ་ཚུ་བྱུང་ཡོད་པའི་ཐབས་ལམ་ཚུ་ཡང་མཉམ་ལས་ཚོགས་སྡེའི་ཐོག་ལས་གདོང་ལེན་སྒྲིགས་ནི་ཨིན་ཟེར་གོ་བརྡ་སྤེལ་ཡོད། རྫོང་ཁག་བདག་སྐྱོང་དང་གཞན་འབྲེལ་ཡོད་ལས་ཁུངས་དང་རྒེད་འོག་ཚུ་ག་ར་གྲོས་བསྟུན་ཐོག་ གསང་འཕོད་སྤྱི་ལོ་༢༠༢༡ སྤྱི་ཟླ་༥ པའི་ཚེས་༢ ལུ་མི་དབང་ཞིང་གཤེགས་དམ་པ་ འཇིགས་མེད་རྡོེ་དབང་ཕྱུག་མཆོག་གི་འཁྲུངས་སྐར་དུས་སྟོན་དང་འཁྲིལ་ སག་སྟེང་རྒེད་འོག་ནང་ལུ་ ས་ཁ་མཐོ་སའི་དགའ་སྟོན་འདི་གཞན་དང་མ་འདྲཝ་འབད་བརྩི་སྲུང་ཞུ་ནི་འབད་གྲོད་ཆོད་གྲུབ་ཡོད་མི་དང་འཁྲིལ་ འཐུས་མི་ཡོངས་ལུ་ དེའི་སྐབས་རང་ལུགས་ཀྱི་ལ་ནོར་གྱི་འཐོན་སྐྱེད་སྣ་ཚོགས་དང་ གཞན་ཡང་མི་དམངས་ཀྱི་དོན་ལུ་ སྡོད་ཁྱིམ་དང་ཚབ་སང་ཚུ་ག་དེ་མང་མང་བཟོ་སྟེ་འོངས་འབབས་བཟོ་ནིའི་འཆར་གཞི་ཚུ་དྲགོས་དྲུང་པ་གིས་གསལ་བཤད་འབད་གནང་ཡི། མེ་རག་ལུ་ལུག་ཀྱི་བལ་གྱི་འཕྲུས་ཁང་ཆུང་བ་ཞིག་ཡོད་མི་དེ་ནང་འཐུས་མི་ཚུ་དང་གཅིག་ཁར་ཕྱད་ཡོདཔ་མ་ཚད་ མ་འོངས་པ་ལུ་ བུ་ཆུང་སྐལ་བ་བཟང་པོའི་སྡེ་ཚན་གྱི་འཐུས་མི་ཡོངས་ལུ་ ལུག་གི་བལ་གྱི་འཐོན་སྐྱེད་བཟོ་སྟེ་འོངས་འབབས་བཟོ་ནིའི་གོ་སྐབས་སྦོམ་འབད་རང་ཡོདཔ་མ་ཚད་ གཞུང་གི་ཧོངས་ལས་ཡང་ ད་ལྟོ་མ་ལངས་པར་ཡོད་པའི་བལ་ལག་ལེན་འཐབ་ནིའི་འཕྲུས་ཆས་དང་སྦྱོང་བརྡར་གྱི་རྒྱབ་སྐྱོར་ཕུལ་དགོཔ་འདུག་ཟེར་ཞུནི། གོ་བརྡའི་ཞལ་འཛོམས་དེ་
Read more….
A week long consultation and awareness meeting was organized with the yak rearing farmers of two highland gewogs – Sakteng and Merak under Trashigang Dzongkhag from 9th to 17th February 2020. The main objective was to create awareness on formation and strengthening of the existing yak cooperatives at the gewog and district level. The consultation
Read more….
ལ་ནོར་གཡག་གོང་འཕེལ་གྱི་གོ་བརྡའི་ལས་རིམ། ཨིསི་མོཀྲི་གི་ལས་འགུལ་ཨར་ཨེམ་ཨེསི་གི་མ་དངུལ་རྒྱབ་སྐྱོར་ཐོག་ ཧཱ་དང་སྤ་རོ་རྫོང་ཁག་གི་སྒོ་ནོར་གྱི་ལས་བྱེདཔ་དང་ ལ་ནོར་མཉམ་ལས་ཚོགས་པའི་འཐུས་མི་ཚུ་དང་གཅིག་ཁར་ སྒོ་ནོར་ལས་ཁུངས་ཀྱི་འོག་ལུ་ཡོད་པའི་ ཞིབ་འཚོལ་དང་རྒྱ་སྐྱེད་སྡེ་ཚན་དང་ ལུང་ཕྱོགས་སྒོ་ནོར་གོང་འཕེལ་ལྟེ་བ་ རྩིས་མ་གཤམ་ ཆུ་ཁ་ རྒྱལ་ཡོངས་སྒོ་ནོར་ཞིབ་འཚོལ་གོང་འཕེལ་ལྟེ་བ་ འོད་གསལ་སྤང་ལས་སྒོ་ནོར་གྱི་མཁས་མཆོག་ཚུ་གིས་ སྤྱི་ཚེས་༢-༢-༢༠༢༠ ལས་༧-༢-༢༠༢༠ ཚུན་གྱི་རིང་ལུ་ མཉམ་ལས་ཚོགས་སྡེའི་གོ་སྐབས་དང་ ལ་ནོར་གྱི་འཐོན་སྐྱེད་ངོས་འཛིན་དང་ལེགས་སྤྱོད་ གཞན་ཡང་སྒོ་ནོར་གྱི་གནས་སྡུད་ལེགས་བཅོས་འབད་ནི་གིས་སྤྱན་ཞུ་དང་ ཨར་ཨེམ་ཨེསི་གི་མ་དུངལ་རྒྱབ་སྐྱོར་ཐོག་ སྒོ་ནོར་གྱི་ལས་བྱེདཔ་ཚུ་ལུ་ རྒྱ་གར་རྒྱལ་ཁབ་ གུ་ཇུ་རཏ་ ཨཱ་ནཱན་ལུ་ སྤྱི་ཚེས་༡༥-༢༣-༡༢-༢༠༢༠ ལུ་བལྟ་བཤལ་བཏང་ཡོད་པའི་ཉམས་མྱོང་ཚུ་ག་ར་བརྗེ་སོར་འབད་ཡོད་མི་འདི་གིས་ ད་ལས་ཕར་ སྒོ་ནོར་གྱི་སྡེ་ཚན་དང་མཉམ་ལས་ཚོགས་སྡེ་ སྤྱི་མཐུན་མཉམ་ལས་ཚོགས་སྡེ་ཚོགས་གནང་ནི་དང་བརྒྱ་སྐྱེད་བཏང་ནི་ལུ་ཕན་ཐོག་སྦོམ་འབད་རང་འབྱུང་ནི་མས་ མཉམ་ལས་ཚོགས་སྡེའི་འཐུས་མི་ཚུ་གིས་ གཡག་གི་འཐོན་སྐྱེད་དང་སྤུ་ལས་བཟོ་བསྐྲུན་འབད་ཡོད་པའི་ཅ་ཆས་ཚུ་ རྒྱལ་སྤྱི་དང་ལུང་ཕྱོགས་ནང་ལུ་ཚོང་འབྲེལ་འཐབ་སྟེ་འོངས་འབབས་སྦོམ་འབད་རང་བཟོ་ནིའི་འོས་འབབ་ཡོད་པའི་སྐོར་ལས་གྲོས་བསྟུན་དང་འཆར་གཞི་ལེགས་ཤོམ་འབད་རང་བརྩོམ་གནང་ཡི་ འདི་གིས་ཡང་མ་ཚད་པར་ གནས་བསྡུད་ལེགས་ཤོམ་འབད་བསྡུ་ལེན་འབད་ཞིནམ་ལས་ དེ་བསྟུན་གྱི་འཆར་གཞི་ཚུ་བརྩོམ་ནི་ལུ་ཁག་ཆེ་བའི་སྐོར་ལས་མཁས་མཆོག་གི་སྤྱན་ཞུ་ཕུལ་བའི་ཤུལ་གྲོས་བསྡུར་ལེགས་ཤོམ་འབད་འབྱུང་སྟེ་མ་འོངས་པ་ལུ་ལག་ལེན་འཐབ་ནི་འབད་གྲོས་ཐག་ཆོད་ཡོད་ མཇུག་རང་ཞིབ་འཚོལ་དང་རྒྱ་སྐྱེད་སྡེ་ཚན་དང་ཧཱ་རྫོང་ཁག་མཉམ་ལས་ཚོགས་སྡེའི་འཐུས་མི་ཚུ་གཅིག་འབྲེལ་གྱི་ཐོག་ ལ་ནོར་གྱི་ཚོང་ཁང་གཅིག་འཕྲལ་མགྱོགས་ཧཱ་ཁྲོམ་ལུ་འགོ་བཙུགས་གནང་ནི་དང་ ས་གནས་གཅེས་ལས་ལཱ་ལུ་ཞོན་གཡག་དང་འཐོན་སྐྱེད་མཚོང་འབྲེལ་གྱི་ཞབས་ཏོག་གི་ས་སྒོ་ཞིག་བཟོ་ནའི་དོན་ལུ་ ས་གླར་བཅོས་འབད་ནིའི་ལས་རིམ་དང་ ནོར་གྱི་འཐོན་སྐྱེད་ཚུ་ལེགས་བཙོས་འབད་དེ་མཚོང་འབྲེལ་འཐབ་ནིའི་འཆར་གཞི་ཚུ་བརྩོམ་གནང་སྟེ་འཕྲལ་མགྱོགས་རང་ལཱ་འགོ་བཙུགས་ནི་འབད་གྲོས་ཐག་ཆོད་ཡོད་པའི་སྙན་ཞུ་ ཞིབ་འཚོལ་དང་རྒྱ་སྐྱེད་སྡེ་ཚན་གྱི་ཕུལཝ་ཨིན། Awareness Program on Potential for the Development of Yak-based Enterprise The officials from Research & Extension
Read more….


text:
༉ འབྲུག་གི་བཙག་འཐུ་ལྷན་ཚོགས་ཀྱིས་ མི་མང་ཡོངས་ལུ་ཞུ་དོན་འདི་ཡང་ གཤམ་འཁོད་ལས་འཆར་བཀོད་ཡོད་མི་དང་འཁྲིལ་ ཐིམ་ཕུག་ ཕུན་ཚོགས་གླིང་ དེ་ལས་ དགེ་ལེགས་ཕུག་གི་ རྫོང་ཁག་ཁྲོམ་སྡེ་གསུམ་གྱི་དོན་ལས་ འབྲི་ལྷག་ཤེས་ཡོན་རིག་རྩལ་བརྟག་དཔྱད་འགོ་འདྲེན་འཐབ་ནི་ཨིན་པའི་ བརྡ་འཕྲིན་སྤེལཝ་ཨིན།
༡༽ ཐོ་བཀོད་འབད་ནིའི་ཚེས་གྲངས་མཇུག སྤྱི་ཚེས་ ༡༥-༠༢-༢༠༢༡ ལུ།
༢༽ བྲིས་རྒྱུགས་བརྟག་དཔྱད་དང་ངག་རྒྱུགས་བརྟག་དཔྱད། སྤྱི་ཚེས་ ༡༩-༠༢-༢༠༢༡ ལུ།
ཁྲོམ་སྡེ་གསུམ་གྱི་ནང་ལས་ ཐོ་བཀོད་གྲུབ་པའི་ཚོགས་རྒྱན་སྐྱུར་མི་ ཁྲོམ་སྡེ་ཚོགས་པའི་གོ་གནས་ལུ་ དོ་འགྲན་འབད་མི་ཚུ་གིས་ ཆོས་རྒྱུགས་ཀྱི་དོན་ལས་ཐོ་བཀོད་འབད་ནིའི་ཐད་ཁར་ ནད་ཡམས་ཀྱི་གནས་སྟངས་ལུ་བརྟེན་ ཡོངས་འབྲེལ་འཆར་སྒོ་ https://dramig.ecb.bt/flt/registration ཐོག་ལས་ ཕུལ་དགོཔ་དང་ གཞན་བྲིས་རྒྱུགས་དང་བརྟག་དཔྱད་ལྟེ་བའི་སྐོར་ལས་ དོགས་སེལ་འབད་དགོཔ་ཡོད་པ་ཅིན་ འབྲེལ་ཡོད་རྫོང་ཁག་བཙག་འཐུ་ཡིག་ཚང་དང་འབྲེལ་བ་འཐབ་ནི་ཨིན།
ཨིན་རུང་ རྒེད་འོག་༢༠༥ དང་ བསམ་གྲུབ་ལྗོངས་མཁར་ཁྲོམ་སྡེའི་ ས་གནས་གཞུང་གི་བཙག་འཐུ་ ཐེངས་གསུམ་པའི་འབྲི་ལྷག་ཤེས་ཡོན་དང་རིག་རྩལ་བརྟག་དཔྱད་ཀྱི་དོན་ལུ་ཨིན་པ་ཅིན་ ལྷན་ཚོགས་ཀྱིས་ ཤུལ་ལས་གསལ་བསྒྲགས་འབད་ནི་ཨིན་ད་ ཧེ་མ་ལས་ ལྷན་ཚོགས་ཀྱིས་ཁ་ཐུག་ལས་གནང་ཡོད་པའི་ འབྲི་ལྷག་ཤེས་ཡོན་དང་རིག་རྩལ་བརྟག་དཔྱད་མཐར་འཁྱོར་ཡོད་པའི་ ལག་ཁྱེར་འཆང་ཡོད་པ་ཅིན་ ལོག་ཆོས་རྒྱུགས་ནང་བཅའ་མར་གཏོགས་མ་དགོཔ་ཨིན།
རང་ལུགས་གནམ་ལོ་ལྕགས་ཕོ་བྱི་ལོ་ ཟླ་ ༡༢ པའི་ཚེས་ ༢༠ ལུའམ་ སྤྱི་ལོ་ ༠༢-༠༢-༢༠༢༡ ལུ་སྤེལ།
འབྲུག་གི་བཙག་འཐུ་ལྷན་འཛིན་སྤྱི་ཁྱབ།


text:
༉ རྒྱལ་ཡོངས་ཚོགས་སྡེ་གིས་ རྒྱལ་ཡོངས་ཚོགས་འདུ་ལུ་ མི་དམངས་དངུལ་རྩིས་འཕྲི་སྣོན་དཔྱད་ཡིག་༢༠༡༢ ཅན་མ་དེ་ འཕྲལ་མགྱོགས་ར་ འཕྲི་སྣོན་འབད་ནིའི་ གྲོས་འདེབས་ཕུལ་ཐོག་ལས་ འབྲུག་གི་ཅ་ཆས་དང་ཞབས་ཏོག་འཕྲི་སྣོན་དཔྱད་ཡིག་༢༠༢༡ ཅན་མ་ཆ་འཇོག་གནང་ཡི།
ཅ་ཆས་དང་ཞབས་ཏོག་ཁྲལ་འཕྲི་སྣོན་དཔྱད་ཡིག་༢༠༢༡ ཅན་མ་དེ་ རྒྱལ་ཡོངས་ཚོགས་འདུ་གིས་ འཕྲི་སྣོན་མཛད་ཡོད་མི་ཚུ་ མང་ཤོས་ཅིག་ལུ་ར་ རྒྱལ་ཡོངས་ཚོགས་སྡེའི་ གཞུང་སྐྱོང་ལེགས་ལྡན་ཚོགས་ཆུང་གིས་ ངོས་ལེན་འབད་ནུག།
སྤྱི་ཟླ་༦ པའི་ཚེས་༡༦ ལུ་ ཚོགས་ཆུང་གི་ཁྲི་འཛིན་ ཆུ་ཁའི་འཐུས་མི་ སངས་རྒྱས་རྡོ་རྗེ་གིས་ ཞུ་མིའི་ནང་ གྲོས་འདེབས་དེ་ ནན་བསྐྱར་དུ་ ཕུལ་མི་དེ་ཡང་ ནམ་ཡང་བྱུང་མ་མྱོང་བའི་ དཔྱད་ཡིག་ཅིག་སྦེ་ ཅ་ཆས་དང་ཞབས་ཏོག་འཕྲི་སྣོན་དཔྱད་ཡིག་ནང་ འགོ་བཙུགས་ཟླ་ཚེས་གཉིས་སྦེ་ གསལ་བཀོད་འབད་དེ་ ཡོད་ནི་དེ་གིས་ཨིན་ཟེར་ཨིན་པས།
ཁོ་གིས་འབད་བ་ཅིན་ མི་དམངས་དངུལ་རྩིས་འཕྲི་སྣོན་དཔྱད་ཡིག་༢༠༡༢ ཅན་མའི་ དོན་ཚན་༤༦ (ཁ) པའི་ནང་ ཁྲལ་གང་རུང་བཀལ་ནི་ ཡང་ན་ ཡར་སེང་འབད་ནི་དང་ ཡང་ན་ ད་རེས་ཡོད་པའི་ ཁྲལ་ཆ་མེད་དང་ མར་ཕབ་ ཡང་ན་ དགོངས་ཡངས་བཞག་ནི་ཚུ་ སྤྱི་ཚོགས་ཀྱིས་ཁྲིམས་སྦེ་ ཚར་གཅིག་ཆ་འཇོག་གྲུབ་ཚེ་ རྒྱལ་ཡོངས་ཚོགས་འདུ་ནང་ འགོ་ཐོག་བཙུགས་པའི་ཚེས་གྲངས་ལས་ བསྟར་སྤྱྲོད་འབད་དགོཔ་སྦེ་ བཀོད་དེ་འདུག་ཟེར་ཨིན་པས།
ཚོགས་ཆུང་གི་ ཁྲི་འཛིན་གྱིས་ མི་དམངས་དངུལ་རྩིས་བཅའ་ཁྲིམས་༢༠༡༢ ཅན་མའི་ དོན་ཚན་༤༦ (ཁ) པ་འཕྲི་སྣོན་མ་འབདརིང་ལུ་ དེ་ལས་འགལ་བ་ཅིན་ ད་ཡོད་ཁྲིམས་ལས་ བསམ་བཞིན་ཁྲིམས་འགལ་ཨིན་པའི་ཁར་ མི་དམངས་དངུལ་རྩིས་བཅའ་ཁྲིམས་དེ་ འཕྲི་སྣོན་འབད་བ་ཅིན་ ཁྲིམས་མཐུན་འགྱོ་ནི་ཨིན་པའི་ཁར་ ཁྲིམས་ཀྱི་ལཱ་འབད་རུང་ བདེ་ཏོག་ཏོ་ འགྱོ་ནི་མས་ཟེར་ཞུ་ཡི།
ཅ་ཆས་དང་ཞབས་ཏོག་དཔྱད་ཡིག་ནང་ འགོ་བཙུགས་ཚེས་གྲངས་ མ་འདྲཝ་ཡོད་མི་ཚུ་ཡང་ དཔྱད་ཡིག་ལེའུ་༡ པ་ ལས་༦ པ་ དང་༡༡ པ་ ལས་༣༠ པ་ཚུ་ འབྲུག་གི་ཅ་ཆས་དང་ཞབས་ཏོག་ཁྲལ་བཅའ་ཁྲིམས་༢༠༢༠ ཅན་མ་ ཆ་འཇོག་གྲུབ་པའི་ཉིནམ་ལས་ བསྟར་སྤྱོད་ཨིན་པར་བརྩི་དགོཔ་ཨིན་པས།
རྒྱལ་ཡོངས་ཚོགས་སྡེ་གིས་ ཏི་རུའི་དཔྱད་ཡིག་དང་ དངུལ་འབྲེལ་དཔྱད་ཡིག་གཉིས་ཀྱི་བར་ན་ ཁྱད་པར་གསལ་ཏོག་ཏོ་ཅིག་ བཟོ་དགོཔ་སྦེ་ གྲོས་འདེབས་ཕུལ་ནུག་ཟེར་ཨིན་པས།
འཐུས་མི་སངས་རྒྱས་རྡོ་རྗེ་གིས་ ཞུ་མིའི་ནང་ རྩ་ཁྲིམས་ཆེན་མོ་དང་འཁྲིལཝ་ད་ ཏི་རུའི་དཔྱད་ཡིག་དང་ དངུལ་འབྲེལ་དཔྱད་ཡིག་གཉིས་ སོ་སོར་ཨིནམ་སྦེ་ བརྡ་སྟོནམ་ཨིན་རུང་ འབྲུག་གི་མི་དམངས་དངུལ་རྩིས་བཅའ་ཁྲིམས་༢༠༡༢ ཅན་མའི་ དོན་ཚན་༤༦(ཀ) པའི་ནང་ དངུལ་འབྲེལ་དཔྱད་ཡིག་དེ་དང་ དོན་གཅིག་ཨིནམ་སྦེ་ བརྩི་ཡོདཔ་ལས་ དགོངས་དོན་དེ་ རྩ་ཁྲིམས་ཆེན་མོའི་རྩ་ཚན་༡༣ (༢) པ་ དང་འཁྲིལ་ཏེ མིན་འདུག་ཟེར་ཨིན་པས།
གཞུང་གིས་ ཅ་ཆས་དང་ཞབས་ཏོག་ཁྲལ་གྱི་ ལས་འགུལ་དོན་ལུ་ དངུལ་ཀྲམ་ས་ཡ་༦༠༠ དེ་ཅིག་ བཞག་སྟེ་ཡོདཔ་ད་ ད་རེས་ དཔྱད་ཡིག་གི་ རིམ་ལུགས་དེ་ ཐིམ་ཕུག་བརྡ་དོན་གླིང་ག་གིས་ བཟོ་བའི་བསྒང་ཡོདཔ་ཨིན་པས།
དཔྱད་ཡིག་དེ་ བསྐྱར་གྲོས་ཀྱི་དོན་ལུ་ རྒྱལ་ཡོངས་ཚོགས་འདུ་ལུ་ ཕུལ་ནི་ཨིན་པའི་གནས་ཚུལ།
ཨོ་རྒྱན་རྡོ་རྗེ།


text:
LibreOffice 7.4 Help
ལས་ཚབ་ཊེམ་པེལེཊི་གསར་བསྐྲུན་འབད་ནི་ནང་གྲོགས་རམ་འབད་ནི་ལུ་ ཝི་ཛརཌི་འགོ་བཙུགསཔ་ཨིན། ཞལ་འཛོམས་དང་འཛོམས་འདུའི་གྲོས་བསྡུར་གནད་དོན་ཚུ་གསལ་བཀོན་འབད་ནི་ལུ་ ཁྱོད་ཀྱིས་ལས་ཚབ་ཅིག་ལག་ལེན་འཐབ་ཚུགས།
LibreOfficeའདི་ ཁྱོད་ཀྱིས་དགོ་འདོད་འགྲུབ་ནིའི་ལེགས་བཅོས་འབད་བཏུབ་པའི་གྲོས་གཞི་ཚུ་གི་དོན་ལུ་ དཔེ་ཚད་ཊེམ་པེལེཊི་ཅིག་དང་བཅས་འབྱུངམ་ཨིན། ཝི་ཛརཌི་འདི་གིས་ ཡིག་ཆ་ཊེམ་པེལེཊི་གསར་བསྐྲུན་འབད་ནི་ནང་ སྒྲིག་བཀོད་དང་བཀོད་སྒྲིག་གདམ་ཁ་སྣ་ཚོགས་ཚུ་བྱིནམ་ཨིན། དེ་ལས་སྔོན་ལྟ་གིས་ རྫོགས་ཡོད་པའི་གྲོས་གཞི་འདི་ག་དེ་སྦེ་འབྱུང་འོང་ག་གི་སྤྲོ་སྣང་བྱིནམ་ཨིན།
ཝི་ཛརཌི་ནང་འཁོད་ལུ་ ཁྱོད་རའི་ཐོ་བཀོད་ཚུ་ནམ་འབད་རུང་ལེགས་བཅོས་འབད་བཏུབ། དེ་མ་ཚད་ ཁྱོད་ཀྱིས་ ཤོག་ལེབ་ཧྲིལ་བུ་གོམ་འགྱོ་ཚུགསཔ་འོང་ ཡང་ན་ ཝི་ཛརཌི་ཤོག་ལེབ་ཚུ་ཆ་མཉམ་ནང་ (སྔོན་སྒྲིག་)ད་ལྟོའི་སྒྲིག་སྟངས་ཚུ་ནུས་ལྡན་སྦེ་སྡོད་འོང་།
ཧེ་མམ་གྱི་ཤོག་ལེབ་གུ་སེལ་འཐུ་འབད་དེ་ཡོད་མི་ལུ་ ལོགཔ་ཨིན། ད་ལྟོའི་སྒྲིག་སྟངས་ཚུ་ནུས་ལྡན་སྦེ་སྡོད་འོང་། ཨེབ་རྟ་འདི་ ཤོག་ལེབ་དང་པའི་ཤུལ་མ་རྐྱངམ་ཅིག་ཤུགས་ལྡན་འགྱུར་འོང་།
ཝི་ཛརཌི་གིས་ ད་ལྟོའི་སྒྲིག་སྟངས་ཚུ་སྲུང་ཞངནམ་ལས་ ཤུལ་མམ་གྱི་ཤོག་ལེབ་ལུ་འགྱོ་འོང་། ཁྱོད་ཀྱིས་ཚར་ཅིག་མཇུག་གི་ཤོག་ལེབ་གུ་ལྷོདཔ་ད་ ཨེབ་རྟ་འདི་ཤུགས་མེད་ལུ་འགྱུ་ར་འོང་།
ཁྱོད་ཀྱི་སེལ་འཐུ་དང་འཁྲིལ་བ་ཅིན་ ཝི་ཛརཌི་གིས་ ཡིག་ཆ་ཊེམ་པེལེཊི་ཅིག་གསར་བསྐྲུན་འབད་ཞིནམ་ལས་ ཁྱོད་རའི་ཧརཌི་ཌིཀསི་གུ་སྲུངམ་ཨིན། ཡིག་སྣོད་མིང་ "UntitledX" (ཨེགསི་འདི་གིས་ རང་བཞིན་ཨང་གྲངས་སྟོནམ་ཨིན་)དང་གཅིག་ཁར་ ལཱ་གི་མངའ་ཁོངས་ནང་ ཊེམ་པེལེཊི་ལུ་བརྟེན་པའི་ཡིག་ཆ་གསརཔ་ཅིག་འབྱུངམ་ཨིན།
སེལ་འཐུ་འབད་ཡོད་པའི་ཡིག་ཆ་ཏེམ་པེལེཊི་དང་འཁྲིལ་ཏེ་ LibreOfficeགིས་ ཝི་ཛརཌི་གིས་ ད་ལྟོའི་སྒྲིག་སྟངས་ཚུ་སྲུངམ་ཨིན། ཤུལ་ལས་ཁྱོད་ཀྱིས་ཝི་ཛརཌི་འདི་ཤུགས་ལྡན་བཟོཝ་ད་ དེ་ཚུ་སྔོན་སྒྲིག་སྒྲིག་སྟངས་སྦེ་ལག་ལེན་འཐབ་འོང་།


text:
LibreOffice 7.4 Help
You can insert text into other document types, such as spreadsheets and presentations. Note that there is a difference between whether the text is inserted into a frame, a spreadsheet cell, or into the outline view of a presentation.
ཁྱོད་ཀྱིས་ཚིག་ཡིག་འདི་ འཛིན་པང་འདི་ལུ་འདྲ་བཤུས་རྐྱབས་པ་ཅིན་ ཁྱོད་ཀྱིས་འདི་ ཚིག་ཡིག་གི་ཁྱད་ཆོས་ཚུ་དང་གཅིག་ཁར་ཡང་ན་ མེད་པར་སྦྱར་བཏུབ། མགྱོགས་ཐབས་ལྡེ་མིག་+C འདྲ་བཤུས་རྐྱབས་ནི་དང་ +V འདི་སྦྱར་ནིའི་དོན་ལས་ལག་ལེན་འཐབ།
འཛིན་པང་གི་ནང་དོན་ཚུ་སྦྱར་ཡོད་མི་ རྩ་སྒྲིག་འདི་སེལ་འཐུ་འབད་ནིའི་དོན་ལས་ སྦྱར་ ངོས་དཔར་ ཚད་ལྡན་ཕྲ་རིང་འདི་གུ་ཡོད་མི་ འདི་གི་ཤུལ་མའི་མདའ་རྟགས་འདི་ཨེབ་གཏང་ ཡང་ན་ ཞུན་དག་ - དམིགས་བསལ་སྦྱར་གདམ་ཁ་རྐྱབས་ དེ་ལས་ ཚུལ་ལྡན་རྩ་སྒྲིག་འདི་སེལ་འཐུ་འབད།
ཚིག་ཡིག་གི་ཡིག་ཆ་ཅིག་གི་ནང་ན་ མགུ་རྒྱན་དོན་མཚམས་བཟོ་རྣམ་དང་གཅིག་ཁར་རྩ་སྒྲིག་འབད་འབད་བའི་མགུ་རྒྱན་ཚུ་ ཡོདཔ་ཨིན་པ་ཅིན་ ཡིག་སྣོད་ - གཏང་ - གསལ་སྟོན་འབད་ནི་ལུ་མཐའ་ཐིག་གདམ་ཁ་རྐྱབས། མགུ་རྒྱན་འདི་མཐའ་ཐིག་བཟུམ་སྦེ་ཡོད་མི་ གསལ་སྟོན་ཡིག་ཆ་གསརཔ་ཅིག་ གསར་བསྐྲུན་འབད་ཡོད།
ཁྱོད་ཀྱིས་ མགུ་རྒྱན་རེ་རེ་བཞིན་ དེའི་དོན་མཚམསམཉམ་ཅིག་ཡོད་མི་དང་གཅིག་ཁར་ གནས་སོར་འབད་ནི་ཨིན་པ་ཅིན་ ཡིག་སྣོད་ - གཏང་ - གསལ་སྟོན་ལུ་རང་བཞིན་སྙིང་བཅུད་ བརྡ་བཀོད་འདི་སེལ་འཐུ་འབད། ཁྱོད་ཀྱིས་ འ་ནི་བརྡ་བཀོད་འདི་མཐོང་ཚུགསཔ་བཟོ་ནིའི་དོན་ལས་ མགུ་རྒྱན་ཚུ་ ཆ་མཉམ་སྙོམས་པའི་དོན་མཚམས་བཟོ་རྣམ་ཅིག་དང་གཅིག་ཁར་ རྩ་སྒྲིག་འབད་དགོ།
ཁྱོད་ཀྱིས་ཚིག་ཡིག་སེལ་འཐུ་འབད་ཞིནམ་ལས་ འདྲུད་-དང་-བཀོག་བཞག་དང་གཅིག་ཁར་ ཤོག་ཁྲམ་ཅིག་ནང་ལུ་འདྲུད་པ་ཅིན་ ཁྱོད་ཀྱིས་མའུསི་འདི་ འཛིན་གྲོལ་འབད་སའི་ནང་ཐིག་འདི་ནང་ལུ་ ཚིག་ཡིག་སྦེ་བཙུགས་འོང་།
ཁྱོད་ཀྱིས་གསལ་སྟོན་གྱི་སྤྱིར་བཏང་མཐོང་སྣང་ལུ་ཚིག་ཡིག་འདྲུད་པ་ཅིན་ ཨོ་ཨེལ་ཨི་དངོས་པོ་འདི་LibreOffice པ་ལག་-ཨིན་བཟུམ་སྦེ་བཙུགསཔ་ཨིན།
ཁྱོད་ཀྱིས་གསལ་སྟོན་གྱི་མཐའ་ཐིག་མཐོང་སྣང་ལུ་ཚིག་ཡིག་འདྲུད་པ་ཅིན་ འ་ནི་དེ་འོད་རྟགས་གནས་ཁོངས་ལུ་བཙུགས་འོང་།


text:
བྱ་དཀར་རྫོང་། (བྱ་དཀར་གཡུས་རྒྱལ་རྫོང་།)
ཡོངས་གྲགས་ལུ་ བྱ་དཀར་རྫོང་ཟེར་སླབ་སྲོལ་ཡོད་མི་ བྱ་དཀར་གཡུས་རྒྱལ་རྫོང་འདི་ བུམ་ དེ་ཡང་ བོད་ར་ལུང་གི་བླམ་ ངག་གི་དབང་ཕྱུག་(༡༥༡༧-༡༥༥༤) འབྲུག་ལུ་ འབྲུག་པ་བཀའ་རྒྱུད་པའི་ཆོས་ལུགས་ དར་ཁྱབ་མཛད་གནང་པ་འབྱོན་པའི་སྐབས་ལུ་ ལྕ་མཁར་གཡུས་ཚན་གྱི་ མཐའ་མ་ལུ་ བྱག་གཅིག་ཡོད་མི་དེ་གུར་ ལྷ་ཁང་གཅིག་བཞེངས་ནིའི་ཐུགས་བཞེད་གནང་ནུག།
ལྷ་ཁང་འདི་བཞེངས་པའི་སྐབས་ ལུ་ ས་གནས་འདི་ཁ་ལས་ བྱ་དཀརཔོ་གཅིག་འཕུར་ཏེ་ ད་ལྟོ་རྫོང་ཡོད་སར་ ཆགས་ཡོདཔ་ཨིན་མས། དེ་བཟུམ་གྱི་རྟགས་མཚན་ཚུ་ ལེགས་ཤོམ་ཅིག་སྦེ་བརྩི་ཏེ་ ༡༥༤༩ ལུ་ བླམ་ངག་གི་དབང་ཕྱུག་གིས་ དབྱིབས་རྫོང་བཟུམ་འབད་མི་ ལྷ་ཁང་ཆུང་ཀུ་གཅིག་བཞེངས་ཏེ་ དེ་ནང་ལུ་ གྲྭ་ཚང་བཙུགས་གནང་ནུག། བྱ་དཀརཔོ་ཆགས་མི་ལས་ རྟ་དྲངས་ཏེ་ རྫོང་ཆུང་ཀུ་འདི་གི་མིང་ལུ་ བྱ་དཀར་རྫོང་ཟེར་བཏགས་ནུག། དེ་སྦེ་ཨིན་དེ་རང་འབད་རུང་ བྱ་དཀར་གཡུས་ཚན་གྱི་ མི་ཚུ་གི་གཏམ་རྒྱུད་དང་འཁྲིལཝ་ད་ བུམ་ཐང་གཡུས་ཚན་གྱི་ ཤར་ཕྱོགས་ཁ་ཐུག་ལུ་ རྫོང་ཆུང་ཀུ་གཅིག་བཞེངས་ཡོད་དེ་ར་འབད་རུང་ འཆར་གཞི་དང་འཁྲིལཝ་ད་ ས་གནས་འདི་ བསམ་པ་རྫོགས་ཏོག་ཏོ་གཅིག་ར་མེདཔ་ལས་ ས་གནས་གཞན་གཅིག་གདམ་ཁ་རྐྱབས་ནིའི་དོན་ལུ་ བླམ་དང་རྩིསཔ་ཚུ་གཅིག་ཁར་འཛོམས་ཏེ་སྡོག་པའི་སྐབས་ བྱ་དཀརཔོ་གཅིག་འཕུར་སྟེ་ ད་ལྟོ་རྫོང་ཡོད་ས་ ཆགས་ཡོདཔ་ལས་ རྫོང་འདི་ས་གནས་འདི་ཁར་བཞེངས་གནང་གནངམ་ཨིན་མས།
བྱ་དཀར་རྫོང་འདི་ བླམ་ངག་གི་དབང་ཕྱུག་གི་གདན་ས་དང་པ་ཨིནམ་དང་ ཁོ་གི་སྐབས་ལུ་ དབྱིབས་རྫོང་བཟུམ་འབད་མི་ ལྷ་ཁང་ཆུང་ཀུ་གཅིག་ལས་མེད་དེ་འབད་རུང་ ཤུལ་ལས་ ཡོངས་གྲགས་ཅན་གྱི་སྐྱེས་བུ་ སོ་སོ་ཚུ་གིས་ ཉམས་གསོ་དང་རྒྱ་བསྐྱེད་མཛད་གནང་ནུག། ཧེ་མ་འབད་བ་ཅིག་ བྱ་དཀར་རྫོང་འདི་ བུམ་ཐང་ལུགས་ཕྱོགས་ཀྱི་ ལྟེ་བ་ཨིནམ་དང་ ཤར་ཕྱོགས་རྫོང་ཁག་ཆ་མཉམ་གྱི་དོན་ལུ་ སྲུང་སྐྱོབ་ཀྱི་རྫོང་གཅིག་གཞི་ཨིན། དེ་མ་ཚད་ རྫོང་འདི་ འབྲུག་རྒྱལ་དང་པའི་ གདན་ས་ཡང་ཨིན་མས།
བྱ་དཀར་རྫོང་འདི་ལུ་ དབུ་རྩེ་ མཐོ་ཚད་མི་ཊར་ ལྔ་བཅུ་ཡོད་མི་འདི་ རྒྱལ་ཁབ་ནང་གི་རྗོང་གཞི་གཞན་མང་ཤོས་གཅིག་དང་མ་འདྲ་བའི་ ཁྱད་ཆོས་ ཡ་མཚན་ཅན་གཅིག་ཨིན། ༡༨༩༧ ལུ་ ས་གཡོམ་གྱི་གནོད་སྐྱོན་འབྱུང་མི་ལུ་བརྟེན་ རྫོང་གི་ཕྱི་ཁ་གི་བྱང་ཚུ་སྐོར་ར་རྐྱབ་སྟེ་བལྟ་ནི་མ་ཏོགས་ དབུ་རྩེ་གི་ཚད་གཞི་མཐོང་མི་ཚུགས་དོ་ཡོདཔ་ཨིན། ད་རུང་རྫོང་འདི་ལུ་ ཡ་མཚན་ཅན་གྱི་ཁྱད་ཆོས་གཞན་མི་གཅིག་འདི་ རྫོང་དམག་གི་བསྐོར་བའི་སྐབས་ལུ་ ཆུ་བཞག་སའི་ ཆུ་འཛིང་སྲུང་རགས་རྐྱབས་ཡོད་མི་འདི་ཨིནམ་དང་ ཆུ་འཛིང་འདི་ད་ལྟོ་བར་ན་ཡང་ སྐྱོན་ག་ནི་ཡང་མེད་པར་ཡོདཔ་ཨིན།


text:
-
ཞིབ་འཚོལ་དང་བརྡ་དོན་འཕྲུལ་རིག་སྡེ་ཚན།
སྡེ་ཚན་འདི་ ཧེ་མ་འབད་བ་ཅིན་ ཞིབ་འཚོལ་དང་དཔེ་མཛོད་སྡེ་ཚན་ཟེར་ཨིན་རུང་ དཔེ་མཛོད་འདི་ བརྡ་དོན་འཕྲུལ་རིག་གིས་ འགབ་ཚུགས་ནི་ཨིནམ་ལས་ ཞིབ་འཚོལ་དང་བརྡ་དོན་འཕྲུལ་རིག་སྡེ་ཚན་ལུ་ སྒྱུར་བཅོས་འབད་དེ་ཡོད། དེ་ཡང་ འཛམ་གླིང་ནང་ བརྡ་དོན་འཕྲུལ་རིག་འདི་ མེད་ཐབས་མེདཔ་ཅིག་ལུ་ འགྱུར་སོངཔ་ལས་ དཔེ་མཛོད་འདི་ ཁུངས་གཏུགས་དཔེ་དེབ་རིགས་ རྐྱངམ་ཅིག་བཞག་ནི་མེན་པར་ མ་འོངས་བུ་བརྒྱུད་ཀྱི་དོན་ལུ་ བྱུང་རབས་དང་ལྡན་པའི་ཤེས་ཡོན་ཅན་ཅིག་སྦེ་ གནས་ཐབས་ལུ་ཨིན། དེ་འབདཝ་ལས་ ཞིབ་འཚོལ་དང་བརྡ་དོན་འཕྲུལ་རིག་སྡེ་ཚན་འདི་ ཞིབ་འཚོལ་སྡེ་ཕྲན་ བརྡ་དོན་འཕྲུལ་རིག་སྡེ་ཕྲན་ དཔེ་མཛོད་དང་ཡིག་ཐོག་བཀོད་འཛིན་སྡེ་ཕྲན་བཅས་ སྡེ་ཕྲན་ཁག་གསུམ་ལུ་ དབྱེ་སྟེ་ཡོད། ཞིབ་འཚོལ་སྡེ་ཕྲན་གྱིས་ ཤེས་ཡོན་གསརཔ་ བསྡུ་ལེན་དང་ དེའི་ལག་ལེན་འཐབ་ནི་རྐྱངམ་ཅིག་མེན་པར་ འཕྲལ་གྱི་རྒྱབ་རྟེན་ཤེས་ཡོན་ དུས་མཐུན་དང་ ཡར་དྲགས་གཏང་ནི་ལུ་ཡང་ གཙོ་བོར་བཏོན་དགོ་པའི་འགན་ཁུར་བཅོལ་ཏེ་ཡོད། དེ་མ་ཚད་ མཁོ་གལ་དང་བསྟུན་ རྒྱལ་སྤྱི་གོང་འཕེལ་དང་འབྲེལ་གཏུགས་འབད་དེ་ གལ་གནད་ཆེ་བའི་རྒྱལ་ཡོངས་ཁྲིམས་དོན་དང་འབྲེལ་བའི་གནད་དོན་ཐོག་ལུ་ ཞིབ་འཚོལ་དང་འགྲེལ་བཤད་ཡོངས་རྫོགས་འབད་དགོ་པའི་འགན་དབང་ཡོད། བརྡ་དོན་འཕྲུལ་རིག་སྡེ་ཕྲན་གྱིས་ ཡིག་ཚང་གི་བརྡ་དོན་འཕྲུལ་རིག་དང་འབྲེལ་བའི་ལཱ་ཚུ་ འབདཝ་ཨིན། གཞུང་གི་མ་དངུལ་རྒྱབ་སྐྱོར་དང་འཁྲིལ་ཏེ་ སྡེ་ཕྲན་འདི་གིས་ བརྡ་དོན་འཕྲུལ་རིག་གི་མཐུན་རྐྱེན་གྱི་རིགས་ དུས་རྒྱུན་རྒྱ་བསྐྱེད་དང་ཡར་དྲག་གཏང་ཐོག་ལས་ ཡིག་ཚང་ལུ་ ཕན་ནུས་ཆེ་བའི་བརྡ་དོན་འཕྲུལ་རིག་ཞབས་ཏོག་ཚུ་ བྱིནམ་མ་ཚད་ ཡིག་ཚང་གི་ཡོངས་འབྲེལ་འཆར་སྒོ་ཡང་ རྒྱུན་སྐྱོང་འཐབ་ཨིན། ཡིག་ཚང་གི་ཡོངས་འབྲེལ་འཆར་སྒོ་འདི་གིས་ གལ་མཁོའི་ཁྲིམས་དོན་དཔེ་སྐྲུན་དང་ ཡོངས་འབྲེལ་ཐོག་གི་བརྡ་དོན་ཚུ་ མི་མང་གིས་ […]
-
ཉེས་བཤེར་དང་རྩོད་བཤེར་སྡེ་ཚན།
སྡེ་ཚན་འདི་ནང་ ཡིག་ཚང་གི་ལཱ་དང་འགན་ཁུར་ ལྕི་དྲགས་སྦེ་ཡོདཔ་ལས་ རྩོད་དཔོན་གྱི་ཁ་གྱངས་ཡང་ མང་སུ་སྦེ་ཡོདཔ་ཨིན། སྡེ་ཚན་འདི་ལུ་ ཁྲིམས་དོན་གྱི་ལཱ་འགན་མང་སུ་སྦེ་ འགན་བཅོལ་འབད་མི་དེ་ཡང་ གཙོ་བོ་ར་ རྩོད་གཞི་འདི་ནང་ གྲལ་གཏོགས་འབད་མི་ཚུ་ལུ་ བདེན་ཁུངས་མེད་པའི་ཐེ་གཏོགས་འབྱུང་མ་བཅུག་པར་ རང་དབང་བྱིན་ནིའི་དོན་ལུ་ཨིན། དེ་འབདཝ་ལས་ སྡེ་ཚན་འདི་ འབད་བརྩོན་གང་དྲག་གི་ཐོག་ལས་ གཙོ་རིམ་བཟུང་སྟེ་ ལཱ་འབད་མི་སྡེ་ཚན་ཅིག་ཨིན། དེ་དང་འཁྲིལ་ཏེ་ ཡིག་ཚང་གིས་ ར་ཁུངས་ཅན་གྱི་རྩོད་གཞི་ཅིག་ཐོབ་པའི་ཤུལ་ དེ་འཕྲོ་ལས་ སྒྲུབ་བྱེད་བརྟག་དཔྱད་དང་ མི་མང་ཁེ་ཕན་བརྟག་དཔྱད་ཚུ་འབདཝ་ཨིན། སྒྲུབ་བྱེད་བརྟག་དཔྱད་ཀྱི་སྐབས་ ཉེས་ལས་ཀྱི་སྒྲུབ་བྱེད་རྐྱངམ་ཅིག་གིས་ མ་ཚད་པར་ ཉེས་འཛུགས་ཅན་ལུ་ ཉེས་འཛུགས་བཀལ་ནིའི་དོན་ལུ་ ཁྲིམས་ཀྱི་རེ་སྐོང་ཡོངས་སུ་རྫོགས་པའི་སྒྲུབ་བྱེད་བཀོད་དགོ་ ཡང་ན་ འོས་འབབ་ཅན་གྱི་དྲང་དཔོན་གང་རུང་ཞིག་གིས་ ཉེས་འཛུགས་ཅན་ལུ་ ཐེ་ཚོམ་ལས་གྲོལ་བའི་ཉེས་སྐྱོན་ཡིན་པར་ བརྩིས་ཚུགས་པའི་སྒྲུབ་བྱེད་དགོ། དེ་བཟུམ་སྦེ་ སྤྱི་དོན་བརྟག་དཔྱད་ཀྱི་ཐད་ཁར་ཡང་ ཉེས་འཛུགས་ཅན་ལུ་ ཉེས་འཛུགས་བཀལ་ནིའི་སྒྲུབ་བྱེད་དཔང་པོ་ལ་སོགས་པ་ཚུ་ཡོད་དེ་འབད་རུང་ མི་མང་ལུ་གནོད་པ་ དཔེར་ན་ འབྲེལ་ཆགས་མེད་པའི་ཁྲིམས་ཀྱི་འཛིང་འཁྲུག་ ཡང་ན་ སྲུང་སྐྱོབ་ལུ་གནོད་ནི་ཨིན་པ་ཅིན་ ཉེས་འཛུགས་ཅན་འདི་ ཁྲིམས་ཀྱི་འདུས་སར་སྐྱེལ་ནི་མེད། དེ་འབད་ནི་དེ་གིས་ ཡིག་ཚང་གིས་ མང་མང་མཐའ་དོན་ལུ་ གནོད་ནི་མེདཔ་སྦེ་ ངེས་གཏན་མ་བཟོ་བར་དུ་དང་ སྒྲུབ་བྱེད་དཔང་པོ་ག་ར་ཚངམ་སྦེ་མ་ཐོབ་ཚུན་ཚོད་ ཁྲིམས་སར་སྐྱེལ་ནི་མེད།
-
ཁྲིམས་དོན་ཞབས་ཏོག་སྡེ་ཚན།
སྡེ་ཚན་འདི་གི་འགན་ཁུར་ ངོ་མ་རང་ ཁྲིམས་དོན་ཞབས་ཏོག་བྱིན་ནི་དང་ འབྲུག་མངའ་བདག་རྒྱལཔོ་ ཡང་ཅིན་ གཞུང་གིས་ འགན་བཅོལ་འབད་བ་ ཡང་ན་ དྲི་གཏུགས་འབད་མི་ ཁྲིམས་ཀྱི་གནད་དོན་དང་ གཞན་ཡང་ དེ་དང་འབྲེལ་བའི་གནད་དོན་གྱི་རིགས་ཀྱི་ཐོག་ལུ་ ཁྲིམས་དོན་བསམ་འཆར་བྱིན་ནི་ཚུ་ཨིན། དེ་མ་ཚད་ འབྲུག་གི་ཁྲིམས་རྩོདཔ་ཚུ་ལུ་ ཁྲིམས་དོན་ཤེས་ཡོན་བྱིན་ནི་དང་ མི་མང་ཡོངས་ལུ་ ཁྲིམས་ཀྱི་སྐོར་ལས་ གོ་བརྡ་སྤེལ་དགོཔ་དེ་ཡང་ སྡེ་ཚན་འདི་གི་འགན་ཁུར་ཨིན། སྡེ་ཚན་འདི་ རྩོད་དཔོན་གཙོ་འཛིན་གྱིས་ འགོ་ཁྲིད་འབདཝ་ཨིན། སྡེ་ཚན་འདི་གིས་ འབྲུག་གཞུང་དང་ གཞུང་གི་ལས་སྡེ་ཁག་ཚུ་ལུ་ རྒྱལ་སྤྱི་དང་ནང་འཁོད་ཀྱི་ཁྲིམས་ཀྱི་གནད་དོན་ཐོག་ལུ་ ཁྲིམས་དོན་ཞབས་ཏོག་ཚུ་བྱིནམ་ཨིན་རུང་ མི་སེར་རེ་རེ་བཞིན་ལུ་ ཁྲིམས་མཐུན་བསླབ་བྱ་ཚུ་ བྱིན་ནི་མེད། ཨིན་རུང་ མི་མང་ལུ་ བརྡ་དོན་བྱིན་ནི་ཡོདཔ་མ་ཚད་ སྤྱིར་བཏང་ཁྲིམས་དང་ བཅའ་ཁྲིམས་ཀྱི་འདྲ་བཤུས་ཚུ་ མི་མང་གིས་ཐོབ་ཚུགས་བཟོཝ་ཨིན། རྩོད་དཔོན་ཡོངས་ཁྱབ་ཡིག་ཚང་ལས་ ལེན་པའི་ཁྲིམས་དོན་བསམ་འཆར་ཚུ་ ཡིག་ཐོག་ལུ་ཨིན་དགོཔ་དང་ དེ་མིན་ ཡིག་ཚང་གིས་ ངག་ཐོག་ལས་ བྱིན་པའི་བསམ་འཆར་འདི་ལུ་ ཁྲིམས་དོན་བསམ་འཆར་སྦེ་ བརྩི་འཇོག་མེད། ཡིག་ཐོག་ཁྲིམས་དོན་བསམ་འཆར་འདི་ནང་ གཞན་དགོས་མཁོའི་ཡིག་ཆ་དང་ དངོས་པོའི་རིགས་དང་གཅིག་ཁར་ གནད་དོན་འདི་གི་ བཅུད་བསྡུས་བརྗོད་དོན་ ཚང་དགོ། ད་ལྟོ་ཚུན་ཚོད་ཀྱི་བར་ན་ སྡེ་ཚན་འདི་གིས་ རྩོད་དོན་དང་འབྲེལ་བའི་བྲེལ་ཟིང་གི་ཐད་ […]


text:
LibreOffice 7.4 Help
ཁྱོད་ལུ་ ཤོག་ཁྲམ་གྱི་མཐོང་ཚུགས་པའི་མངའ་ཁོངས་རྒྱབ་ཁར་ རྒྱ་འཕར་ཏེ་ཡོད་པའི་གྲལ་ཐིག་རིངམོ་དང་ཀེར་ཐིག་ཚུ་ཡོད་པ་ཅིན་ དེ་ཚུ་ཐོགས་ཚུགས། དེ་གིས་ ཁྱོད་གནད་སྡུད་གཞན་ནང་ལས་བརྒྱུད་དེ་བཤུད་སྒྲིལ་འབདཝ་ད་ ཀེར་ཐིག་དང་གྲལ་ཐིག་ཚུ་མཐོང་བཅུགཔ་ཨིན།
ཁྱོད་ ཐོགས་ཡོད་པའི་མངའ་ཁོངས་ནང་གནས་དགོ་མནོ་མི་ འོག་གི་གྲལ་ཐིག་ ཡང་ན་ ཀེར་ཐིག་གཉིས་ གྲལ་ཐིག་ ཡང་ན་ ཀེར་ཐིག་གི་གཡས་ཁ་ཐུག་ལུ་ སེལ་འཐུ་འབད། ལྟག་གི་གྲལ་ཐིག་ཆ་མཉམ་ ཡང་ན་ སེལ་འཐུའི་གཡོན་ཁ་ཐུག་གི་ཀེར་ཐིག་ཆ་མཉམ་ཐོགས་ནུག
ཐད་སྙོམས་དང་ཀེར་ཐིག་གཉིས་ཀར་ཐོགས་དགོ་པ་ཅིན་ ཁྱོད་ཀྱིས་ཐོགས་འདོད་ཡོད་པའི་གྲལ་ཐིག་གི་འོག་དང་ཀེར་ཐིག་གི་གཡས་ཕྱོགས་ལུ་ཡོད་པའི་ ནང་ཐིག་ འདི་སེལ་འཐུ་འབད།
Choose.
To deactivate, chooseagain.
If the area defined is to be scrollable, apply thecommand.
གྲལ་ཐིག་ལ་ལོ་ཅིག་ཡིག་ཆའི་ཤོག་ལེབ་ཆ་མཉམ་གུ་ དཔར་བསྐྲུན་འབད་དགོ་མནོ་བ་ཅིན་ རྩ་སྒྲིག་ - དཔར་བསྐྲུན་གྱི་ཁྱབ་ཚད་ - ཞུན་དག་ གདམ་ཁ་རྐྱབས།


text:
སེམས་རྟོགས་ཁ་རྫོང་། (གསང་སྔགས་ཟབ་དོན་ ཕོ་བྲང་།)
ཞབས་དྲུང་ ངག་དབང་རྣམ་རྒྱལ་མཆོག་གིས་ འབྲུག་ལུ་ རྫོང་གཞི་ལེ་ཤ་བཞེངས་ཡོདཔ་དང་ འབྲུག་གི་ ནུབ་ཕྱོགས་ས་གནས་ཚུ་ནང་ མངའ་ཁོངས་གསརཔ་འཐོབ་ཡོད་མི་དེ་ བཙན་ཏོག་ཏོ་བཟོ་ནི་དང་ ཕྱི་ནང་གི་ དགྲ་བྱང་ཕྱད་ཚུ་ལས་སྲུང་སྐྱོབ་འབད་ནིའི་དོན་ལས་ རྫོང་དྲུག་བཞེངས་ནི་འགོ་བཙུགས་ཡོད་པའི་ནང་ལས་ དང་པམ་འདི་ སེམས་རྟོག་ཁ་རྫོང་འདི་ཨིན། རྫོང་འདི་ཡང་ རྒྱལ་རབ་དང་ལྡན་པའི་ས་གནས་གཅིག་གུར་བཞེངས་ཡོདཔ་དང་ ས་གནས་འདི་ ཤ་(དབང་འདུས་ཕོ་བྲང་)དབང་(ཐིམ་ཕུ)སྤ་(སྤ་རོ་) གསུམ་གྱི་ལམ་རྒྱ་གྲམ་ལུ་བཞེངས་ཡོདཔ་ཨིན་མས། ལམ་རྒྱ་གྲམ་དེ་ཁར་ སྤུ་ན་ཁ་དང་ ཐིམ་ཕུ་དེ་ལས་ སྤ་རོ་གི་མི་ཚུ་གི་ རྡོ་གསུམ་ཡོདཔ་ཨིནམ་དང་ འ་ནི་རྡོ་གསུམ་གྱི་སྦུག་ལུ་ སེམས་རྟོགས་ཁ་ཡང་ན་ སེམས་རྡོ་ཁ་ཟེར་མི་ ས་ཆུང་ཀུ་ཅིག་གུ་ ལྷ་ཁང་ཆུང་ཀུ་གཅིག་ཡོདཔ་ཨིན་མས། ཤུལ་ལས་ བླམ་སྤང་ཁ་ཤོང་གིས་ ལྷ་ཁང་འདི་ ཞབས་དྲུག་ངག་དབང་རྣམ་རྒྱལ་ལུ་ ཕུལ་ནུག། རྒྱལ་རབ་ན་འབད་བ་ཅིན་ བོད་ཀྱི་བླམ་ ཞང་གིས་ ཞབས་དྲུག་ངག་དབང་རྣམ་རྒྱལ་མཆོག་ལུ་ འབྲུག་ལུ་ འཕེབས་པའི་ཤུལ་ལུ་ ནུབ་ཕྱོགས་ཀྱི་ས་གནས་ གསུམ་གྱི་འཛོམ་འཚམས་ལུ་ རྫོང་གཅིག་བཞེངས་ནིའི་ ལུང་བསྟན་གནང་ཡོདཔ་སྦེ་བཤདཔ་ཨིན་མས། ལུང་བསྟན་འདི་འགྲུབ་ནི་དང་ བླམ་སྤང་ཁ་ཞོང་གི་ས་ཕུལ་བའི་ དགའ་ཚོར་ལུ་ ཞབས་དྲུག་མཆོག་གིས་ རྫོང་འདི་བཞེངས་ནིའི་ ཐུགས་བཞེད་གནང་ནུག།
ས་གནས་འདི་ཁར་ གནོད་པའི་དྲེ་ཚུ་ལེ་ཤ་ཡོདཔ་ཨིནམ་དང་ ཞབས་དྲུང་མཆོག་གིས་ རྫོང་བཞེངས་ནིའི་ཐུགས་བཞེང་གནང་མི་ས་གནས་འདི་ འདྲེ་གཅིག་གིས་དབང་ཡོདཔ་དང་ འདི་གིས་ འགྲོས་འགྲུལ་འབད་མི་ མི་ཚུ་ལུ་གནོདཔ་བསྐྱལ་དོ་ཡོདཔ་ཨིན་མས། ཞབས་དྲུང་མཆོག་གིས་ ས་གནས་དེ་ཁ་འབྱོན་ཏེ་ སྲིནམོ་དེ་བཏུལ་བའི་སྐབས་ ད་ལྟོ་རྫོང་བཞེངས་ཡོད་སའི་ རྡོ་གཅིག་གི་འོག་ལུ་ ཐིམས་སོངཔ་ལས་ ཞབས་དྲུང་མཆོག་གིས་ རྡོ་འདི་གུ་ རྫོང་བཞེངས་ཡོདཔ་ལས་ མིང་ཡང་ སྲིན་མོ་རྡོ་ཁ་ཟེར་བཏགས་གནང་ནུག།
༡༦༢༩ ལུ་ དགུང་ལོ་ ༣༦ ཞེས་པའི་སྐབས་ལུ་ རྫོང་བཞེངས་ནི་འགོ་བཙུགས་ཡོདཔ་དང་ རྫོང་འདི་ རྟ་མགོ་ ཆོས་རྗེ་ མི་ཕམ་ ཚེ་དབང་བསྟན་འཛིན་གྱི་འགོ་འདྲེན་ཐོག་ལུ་ ཞབས་དྲུང་གི་སློབ་མ་ཚུ་གི་ གྲོགས་རམ་འབད་དེ་ བཞེངས་གནང་ནུག།
དེ་ལས་རྫོང་འདི་ ལོ་གཉིས་ཀྱི་ཤུལ་ལས་ ༡༦༣༡ ལུ་ བཞེངས་ཚར་དེ་ཡོདཔ་དང་ མིང་ཡང་ གསང་སྔགས་ཟབ་དོན་ཕོ་བྲང་ཟེར་བཏགས་གནང་ནུག།


text:
༉ དངུལ་རྩིས་ལྷན་ཁག་གིས་ སྤྱི་ལོ་༢༠༢༡ ཟླ་དང་པའི་ཚེས་༡ ལས་ ཞི་གཡོགཔ་ཚུ་ལུ་ འགྲུལ་འཐུས་དང་ ཉིན་འཐུས་ཚུ་ ཨ་རྟག་བཟུམ་སྦེ་ བྱིན་ནི་ཨིན་པས།
ཁ་ཙ་ གཞུང་གི་འཆར་དངུལ་ལས་སྡེ་ཚུ་ལུ་ གསལ་བསྒྲགས་འབད་མིའི་ནང་ དངུལ་རྩིས་བློན་པོ རྣམ་རྒྱལ་ཚེ་རིང་གིས་ ཉིན་འཐུས་དང་ འགྲུལ་འཐུས་ཚུ་ དངུལ་ཕོགས་བསྐྱར་བཟོའི་བཅའ་ཁྲིམས་ ༢༠༡༩ ཅན་མ་དང་འཁྲིལ་ཏེ་ བྱིན་འོང་ཟེར་བཀོད་ནུག།
དངུལ་ཕོགས་བསྐྱར་བཟོའི་བཅའ་ཁྲིམས་དང་འཁྲིལཝ་ད་ ནང་འཁོད་སྦྱོང་བརྡར་ཚུ་ འགོ་འདྲེན་འཐབ་པའི་སྐབས་ བཞེས་སྒོ་དང་ སྡོད་གནས་ཚུ་ མ་བྱིན་པར་ ཉིན་འཐུས་དངུལ་ཀྲམ་༢,༠༠༠ རེ་ ཡོདཔ་ཨིན་པས།
ཨིན་རུང་ ས་གནས་ཅིག་ནང་ར་ གནས་སོར་འགྱོ་བ་ཅིན་ ཉིན་འཐུས་བརྒྱ་ཆ་༥༠ བྱིན་དོ་ཡོདཔ་ད་ བཅའ་ཁྲིམས་ནང་ སྡེ་རིམ་ཆུང་བ་ལས་ དྲུང་ཆེན་ཚུན་ ཉིན་འཐུས་དངུལ་ཀྲམ་༡,༠༠༠ ལས་༢,༠༠༠ གི་བར་ན་ སྤྲོད་དགོཔ་སྦེ་ བཀོད་དེ་ཡོདཔ་ཨིན་པས།
གཞུང་གིས་ དུས་ཅི་ སྤྱི་ཟླ་༩ པ་ལས་ འགྲུལ་འཐུས་དང་ ཉིན་འཐུས་ཚུ་ སྤྱི་གཡོག་གི་ སྡེ་རིམ་ག་ར་ལུ་ འདྲན་འདྲ་སྦེ་ དངུལ་ཀྲམ་༥༠༠ རེ་ བཟོ་ཡོདཔ་ཨིན་པས།
ནད་ཡམས་ཀོ་བིཌ་-༡༩འི་ གདོང་ལེན་ལུ་ སྒྲིག་གཡོག་རྒྱུག་མི་ འགོ་དཔོན་ཚུ་ གལ་སྲིད་ འཕྲོ་མཐུད་དེ་ ཟླཝ་༦ གི་རིང་ སྒྲིག་གཡོག་རྒྱུག་དགོཔ་རེ་ བྱུང་པ་ཅིན་ རང་སོའི་སྡེ་རིམ་དང་འཁྲིལ་ཏེ་ སྟབས་གཅིག་ལག་སྤྲོད་སྦེ་ དངུལ་ཀྲམ་༡༥,༠༠༠ རེ་ བྱིན་ཡོདཔ་ཨིན་པས།
སྤྱི་གཡོགཔ་ཚུ་གི་ ངལ་གསོའི་འགྲུལ་འཐུས་ཚུ་ཡང་ སང་ཕོད་སྤྱི་ཟླ་དང་པ་ལས་༣ པའི་ ནང་འཁོད་ལུ་ བྱིན་ནི་སྦེ་ དངུལ་རྩིས་བློན་པོ་གིས་ གསལ་བསྒྲགས་ནང་བཀོད་ནུག།
འཆར་དངུལ་ལངམ་མེད་མིའི་ཐད་ལུ་ དངུལ་རྩིས་བློན་པོ་གིས་འབད་བ་ཅིན་ འགྲུལ་འཐུས་དང་ ཉིན་འཐུས་ཀྱི་ འཆར་དངུལ་ཚུ་ རྩིས་ལོ་༢༠༢༠-༢༡ འཆར་དངུལ་དཔྱ་བགོ་བཅའ་ཁྲིམས་ནང་ བགོ་བཀྲམ་འབད་དེ་ཡོདཔ་ལས་ གཞུང་གིས་ ཁ་སྐོང་འཆར་དངུལ་ཚུ་ འཚོལ་ཞིབ་འབད་དགོཔ་མེད་ཟེར་ཨིནམ་ད་ ཧེ་མ་ལས་ བགོ་བཀྲམ་འབད་མི་ ཏི་རུ་བྱིནམ་མ་གཏོགས་ ཁ་སྐོང་ཐེབས་སྤྲོད་ནི་མེད་ཟེར་ བཤདཔ་ཨིན་པས།
ཨིན་རུང་ ཀོ་བིཌ་-༡༩ འི་ གནས་སྟངས་ཞི་ནི་ལུ་ བརྡ་མཚོན་མེདཔ་ལས་ ལས་སྡེ་དང་ ལས་ཁུངས་ཚུ་གིས་ རྒྱུན་སྐྱོང་ཟད་འགྲོ་ཚུ་ ལོ་བསྟར་གནང་བྱིན་སྦེ་ བགོ་བཀྲམ་འབད་མིའི་ ནང་འཁོད་ལུ་ གཏང་དགོ་ཟེར་ཨིན་པས།
དངུལ་རྩིས་ལྷན་ཁག་གིས་ བཀོད་མིའི་ནང་ འཆར་དངུལ་ལས་སྡེ་དང་ ལས་ཁུངས་ཚུ་ལུ་ ཁ་སྐོང་འཆར་དངུལ་ཚུ་ ངོས་ལེན་མི་འབད་ཟེར་ཨིན་པས།
དངུལ་རྩིས་བློན་པོ་གིས་ མི་སྡེ་དཔལ་འབྱོར་ཡར་དྲག་གཏང་ནི་དང་ ཞབས་ཏོག་ལས་སྡེ་ཚུ་ལུ་ རྒྱབ་སྐྱོར་བྱིན་ཐབས་ལུ་ སྡེ་ཚན་ཞལ་འཛོམས་དང་ གྲོས་འཛོམས་ དེ་ལས་ སྦྱོང་བརྡར་ལ་སོགས་པ་ཚུ་ རྒྱལ་ཡོངས་གཞུང་ཆས་ལས་ཁུངས་ཀྱིས་ གསལ་བསྒྲགས་འབད་མི་དང་འཁྲིལ་ཏེ་ རྒྱལ་ཁབ་ནང་ཡོད་མི་ ཟ་ཁང་ཚུ་ནང་ འགོ་འདྲེན་འཐབ་དགོ་ཟེར་བཀོད་ནུག།
དངུལ་རྩིས་ལྷན་ཁག་གིས་ ཉེན་ཁ་ཅན་གྱི་ གནས་སྟངས་ནང་ འཆར་དངུལ་ལས་སྡེ་ཚུ་ལུ་ ཚད་གཅིག་ལས་བརྒལ་མེད་པའི་ མི་མང་གི་ འཐོན་ཁུངས་ཚུ་ ཚད་ལྡན་དང་ དོན་སྨིན་ཅན་སྦེ་ ལག་ལེན་འཐབ་ནི་ལུ་ ངེས་བརྟན་བཟོ་དགོཔ་སྦེ་ ཞུ་བ་འབད་དེ་ཡོད་པའི་གནས་ཚུལ།
ཨོ་རྒྱན་རྡོ་རྗེ།


text:
༉ རྒྱ་གར་གྱི་ ཅ་དངོས་དང་ཞབས་ཏོག་ཁྲལ་ལུ་བརྟེན་ རྒྱ་གར་ལས་ ནང་འདྲེན་འབད་མི་ སྣུམ་འཁོར་ལ་ལོ་ཅིག་ གོང་ཚད་ལེ་ཤ་གིས་ མར་བབས་སོང་ཡོདཔ་ཨིན་རུང་ ཕྱིའི་རྒྱལ་ཁབ་ལས་ ནང་འདྲེན་འབད་མི་ རིན་གོང་ཆེ་བའི་ སྣུམ་འཁོར་ཚུ་གི་ གོང་ཚད་དེ་ ལེ་ཤ་གིས་ ཡར་སེང་སོང་ནུག།
ཅ་དངོས་དང་ཞབས་ཏོག་ཁྲལ་དང་འཁྲིལ་བ་ཅིན་ སྣུམ་འཁོར་ཆུང་བ་དང་ བར་མའི་གོང་ཚད་ཚུ་ དངུལ་ཀྲམ་༡༣,༠༠༠ དང་༣༢,༠༠༠ གི་བར་ན་ མར་བབས་སོང་ཡོདཔ་ད་ དེ་ཡང་ ཨའི་ཊོ་ཡེན་ཊི་དང་ ཨི་འོན་ ཨའི་ཏེན་ དེ་ལས་ ཨཱལ་ཊོ་ཀཱར་ཚུ་ཨིན་པས།
དེ་ལས་ གནས་རིམ་བར་མིའི་ སྣུམ་འཁོར་ཚུ་འབད་བ་ཅིན་ མཐོ་ཤོས་ སྣུམ་འཁོར་ཀེ་རེ་ཊ་ལུ་ དངུལ་ཀྲམ་༩༩,༧༠༠ དེ་ཅིག་ མར་བབས་སོང་ཡོདཔ་ད་ དེའི་གྲས་ཁར་ སྣུམ་འཁོར་བོ་ལི་རོ་དང་ ཀེ་ཡུ་ཝི་ཕོར་ བ་ལི་ནོ་ལ་སོགས་པ་ཚུ་ ཚུད་དོ་ཡོདཔ་ད་ ཁོང་གི་དོན་ལུ་ དངུལ་ཀྲམ་༣༢,༠༠༠ འོག་རྒྱུ་ མར་བབས་སོང་ནུག།
ཉུང་ཤོས་དེ་ར་ གེ་རེན་ཨའི་ཊེན་གྱི་དོན་ལུ་ དངུལ་ཀྲམ་༤,༦༩༠ དང་ ཨི་འོན་ལུ་ དངུལ་ཀྲམ་༧,༠༤༠ དེ་ཅིག་ བབས་ཡོདཔ་ད་ བསྟན་རྒྱས་ལྷན་ཁག་གིས་ གསང་བའི་ཐོག་ལས་ སྙན་ཞུ་བྱིན་མི་ འགོ་དཔོན་གྱིས་འབད་བ་ཅིན་ གོང་ཚད་དེ་ཚུ་ རྒྱ་གར་གྱི་ སྣུམ་འཁོར་བཀྲམ་སྤེལ་ཁང་དང་ རྒྱལ་ཁབ་ནང་ སྣུམ་འཁོར་བཙོང་མི་ ངོ་ཚབ་ལས་སྡེ་ཚུ་ལས་ ལེན་ཡི་ཟེར་ཨིན་པས།
དེ་ཡང་ སྣུམ་འཁོར་ཉོ་ཚུགས་མི་ཚུ་གིས་ ད་ལྟོའི་བར་ན་ཡང་ ཉོ་བཞིན་དུ་ཡོདཔ་ལས་ ད་རེས་ རྒྱལ་ཁབ་ནང་ སྣུམ་འཁོར་གྱི་གྱངས་ཁ་ བསྡོམས་༩༠,༠༠༠ དེ་ཅིག་ཡོད་ས་ལས་ མཐོ་ཤོས་ ཐིམ་ཕུག་ལུང་ཕྱོགས་ནང་ སྣུམ་འཁོར་༤༦,༠༠༠ ལྷགཔ་ཅིག་དང་ ཕུན་ཚོགས་ལུང་ཕྱོགས་ནང་༣༡,༠༠༠ ལྷགཔ་ཅིག་ དགེ་ལེགས་ཕུག་ ལུང་ཕྱོགས་ནང་༥,༣༠༠ ལྷགཔ་ཅིག་ བསམ་གྲུབ་ལྗོངས་མཁར་ལུང་ཕྱོགས་ནང་༤,༨༠༠ དེ་ལས་ མོང་སྒར་ལུང་ཕྱོགས་ནང་ སྣུམ་འཁོར་༡,༢༠༠ ཡོདཔ་ཨིན་པས།
ཅ་དངོས་དང་ཞབས་ཏོག་ཁྲལ་ལུ་བརྟེན་ ཕྱིའི་རྒྱལ་ཁབ་ལས་ ནང་འདྲེན་འབད་མི་ སྣུམ་འཁོར་ཆེ་བའི་རིགས་ཚུ་འབད་བ་ཅིན་ གོང་ཚད་དེ་ དངུལ་ཀྲམ་༤༠༠,༠༠༠ དང་༦༠༠,༠༠༠ གི་བར་ན་ འཛེགས་ཡོདཔ་ད་ དེ་ཡང་ འབྲེལ་ཡོད་འགོ་དཔོན་ཚུ་གིས་ སླབ་མིའི་ནང་ གོང་འཛེགས་མི་དེ་ སྣུམ་འཁོར་བཏོན་ས་དང་ བཙོང་སའི་ས་གོ་ བསྒྱུར་བཅོས་འགྱོ་ནི་དེ་གིས་ ཨིན་ཟེར་ཨིན་པས།
དེ་ཡང་ སྣུམ་འཁོར་ ལེནཌི་ཀུ་ཛར་ཚུ་ལུ་ གོང་ཚད་དངུལ་ཀྲམ་༦༤༣,༣༢༥ ཡར་སེང་སོང་ཡོདཔ་ད་ དེ་བཟུམ་སྦེ་ པཱར་ཌོ་ཚུ་ལུ་འབད་བ་ཅིན་ དངུལ་ཀྲམ་༤༠༠,༧༥༢ ཡར་སེང་སོང་ཡོདཔ་ལས་ ཧེ་མ་དང་ ད་རེས་ཀྱི་གོང་ཚད་ལུ་ ཁྱད་པར་སྦོམ་སྦེ་ར་ ཆགས་ཡོདཔ་ཨིན་པས།
གཟིམ་སྒྲ་སྣུམ་འཁོར་ཚོང་ལས་ངོ་ཚབ་ཀྱི་ འགོ་དཔོན་ཅིག་གིས་ སླབ་མིའི་ནང་ ཅ་དངོས་དང་ཞབས་ཏོག་ཁྲལ་ལུ་བརྟེན་ སྣུམ་འཁོར་ཚུ་གི་ གོང་ཚད་བབས་ཡོད་རུང་ སྣུམ་འཁོར་མཁོ་མངགས་འབད་མིའི་ཐད་ཁར་ ཨ་རྟག་ག་ཨིནམ་སྦེ་ར་ ཡོད་ཟེར་ཨིནམ་ད་ དེ་ཡང་ འཕྲལ་ཁམས་ཅིག་ཁར་ རྒྱལ་གཞུང་དངུལ་ལས་དབང་འཛིན་གྱིས་ སྣུམ་འཁོར་གྱི་ སྐྱིན་འགྲུལ་ བརྒྱ་ཆ་༣༠ ལས་ བྱིན་མ་ཆོག་སྦེ་བཟོ་མི་ལུ་བརྟེན་ མང་ཤོས་ཅིག་གིས་ སྐྱིན་འགྲུལ་གྱི་ཞབས་ཏོག་ ལེགས་ཤོམ་མེད་པ་ཅིན་ སྣུམ་འཁོར་ཉོ་ཚུགས་མི་ མིན་འདུག་ཟེར་ཨིན་པས།
ཧེ་མ་འབད་བ་ཅིན་ སྣུམ་འཁོར་གྱི་དོན་ལུ་ སྣུམ་འཁོར་གྱི་གོང་ཚད་ལས་ སྐྱིན་འགྲུལ་བརྒྱ་ཆ་༦༠ དང་༧༠ ཐོབ་ནི་ཡོད་མི་དེ་ ད་ལས་ཕར་ བརྒྱ་ཆ་༣༠ ལུ་ མར་ཕབ་འབད་ཡོདཔ་ད་ དེ་ཡང་ སྣུམ་འཁོར་བཀག་འཛིན་འབད་ནིའི་དོན་ལུ་ ཨིན་པའི་གནས་ཚུལ།
བསྟན་འཛིན་རྣམ་རྒྱལ།


text:
༉ འཕྲལ་ཁམས་ཅིག་ལས་ འཛམ་གླིང་དང་ དམིགས་བསལ་དུ་ འབྲུག་གི་ཁྱིམ་མཚེས་རྒྱལ་ཁབ་ རྒྱ་གར་དང་ བང་ལ་དེཤ་ལུ་ ནད་ཡམས་ཀོ་བིཌ་-༡༩ ཐོབ་མི་དང་ ཤི་རྐྱེན་བྱུང་མིའི་ གྱངས་ཁ་ལོག་ལྟབ་གསུམ་ལྟབ་སྦེ་ ཡར་སེང་འགྱོ་དོ་ཡོདཔ་ལས་ ཡིག་ཚང་དང་ ཚོང་འབྲེལ་ཁང་ལ་སོགས་པ་ སྒོ་བསྡམ་ནི་དང་ འགྲུལ་སྐྱོད་བཀག་དམ་ དུས་དང་དུས་སུ་འབད་བའི་ གནས་ཚུལ་གོཝ་མས།
དཔེར་ན་ འབྲུག་གི་ཁྱིམ་མཚེས་རྒྱལ་ཁབ་བཅར་ཤོས་ རྒྱ་གར་ལུ་ འདས་པའི་དུས་ཡུན་ཆུ་ཚོད་༢༤ གི་ནང་ ནད་ཡམས་ཐོབ་མི་གསརཔ་༡༣༡,༩༦༩ ངོས་བཟུང་འབད་བའི་ཁར་ མི་༧༨༠ ལུ་ ཤི་རྐྱེན་བྱུང་མི་དེ་ གྱངས་ཁ་མཐོ་ཤོས་ཅིག་ཨིནམ་ད་ ནད་འབུབ་ཐོབ་མི་ ཡར་སེང་དེ་ཡང་ ནད་ཡམས་ཀོ་བིཌ་-༡༩ འི་ སྨན་ཁབ་བཙུགས་ནི་གི་ ལས་རིམ་འགོ་བཙུགས་པའི་ ནམ་དུས་ལུ་ཨིནམ་ལས་ ང་བཅས་འབྲུག་མི་ཚུ་ ཚ་གྱང་ལང་དགོཔ་ཅིག་ཨིན་མས།
ནད་ཡམས་ཀྱི་ སྨན་ཁབ་བཟོ་མི་དང་ འབྲུག་ལུ་ སྨན་ཁབ་རིན་མེད་སྟོང་པར་སྦེ་བྱིན་མི་ རྒྱ་གར་གཞུང་གིས་ ནད་ཡམས་ཐོབ་མི་མངམ་ཐོན་སའི་ མངའ་སྡེ་ཚུ་ནང་ འགྲོ་འགྲུལ་བཀག་དམ་འབད་ཡོདཔ་མ་ཚད་ མི་སེར་ཚུ་ལུ་ དུས་རྒྱུན་དུ་ གསོ་བའི་སྒྲིག་གཞི་ཚུ་ ལག་ལེན་འཐབ་དགོ་པའི་ ཀུ་བསྐུལ་འབད་བཞིན་དུ་འདུག།
རྒྱ་གར་དང་ ལུང་ཕྱོགས་རྒྱལ་ཁབ་གཞན་ཚུ་ནང་ ཀོ་བིཌ་-༡༩ ཐོབ་མིའི་ གྱངས་ཁ་ཡར་སེང་འགྱོཝ་ད་ འབྲུག་རྒྱལ་ཁབ་ནང་ཡང་ གནོད་ཉེན་སྦོམ་ཡོད་མི་དེ་ཡང་ མི་ཚུ་ ཀོ་བིཌ་-༡༩ འི་སྨན་ཁབ་བཙུགས་པའི་ཤུལ་ལས་ སེམས་བག་ལྷོད་ཐོག་སྡོད་ནི་ འགོ་བཙུགས་ཡོདཔ་མ་ཚད་ ཕྱིའི་ལས་མི་ཚུ་ ནང་འདྲེན་འབད་བཞིན་དུ་ཡོད་མི་ལུ་བརྟེན་ཨིན།
མ་གཞི་ ཕྱི་ཁ་ལས་ འོང་མི་ཚུ་ ཉིན་གྲངས་༢༡ གི་རིང་ ཟུར་བཞག་མཐུན་རྐྱེན་ནང་ སྡོད་དགོཔ་མ་ཚད་ ཉེན་ཁ་ཆེ་བའི་ ས་ཁོངས་ནང་ལས་ འོང་མི་ཚུ་ཡང་ བདུན་ཕྲག་༡ གི་རིང་ ཟུར་བཞག་བཞག་དོ་ཡོདཔ་ལས་ ནད་ཡམས་འཐོབ་ནི་གི་ ཉེན་ཁ་ཆུང་སུ་ཅིག་ལས་བརྒལ་མེད་རུང་ གསོ་བའི་སྒྲིག་གཞི་ དཔེར་ན་ དུས་རྒྱུན་དུ་ ཁ་རས་ལག་ལེན་འཐབ་ནི་དང་ ལགཔ་གུ་སྨན་ཆུ་དབུར་ནི་ བར་ན་ས་སྟོང་བཞག་ནི་ཚུ་ ད་རེས་ནངས་པར་ མང་ཤོས་ཅིག་གིས་ དང་ལེན་འབད་ནི་མིན་འདུག།
ཕུན་ཚོགས་གླིང་བཟུམ་ཅིག་ལུ་ ཆ་བཞག་པ་ཅིན་ མི་རྒན་གཞོན་གཉིས་ཆ་ར་གིས་ ཁ་རས་ལག་ལེན་མ་འཐབ་པར་ འཁྱམས་སྡོད་སར་ མཐོང་གསལ་བྱུངམ་མ་ཚད་ ཐིམ་ཕུག་ལུ་ཡང་ མི་འཛོམས་འདུ་རུག་རུ་འབད་ནི་ཚུ་ ཨ་རྟག་བཟུམ་གྱི་ གནས་སྟངས་ནང་ལྷོད་ནུག།
ང་བཅས་ཀྱིས་ སེམས་ཁར་བཞག་དགོཔ་འདི་ ག་ཅི་ཡོདཔ་སྨོ་ཟེར་བ་ཅིན་ ནད་ཡམས་ཀོ་བིཌ་-༡༩ འི་སྨན་ཁབ་ཐུན་ཚད་དང་པ་རྐྱངམ་གཅིག་ བཙུགས་ཡོདཔ་ལས་ ནད་འབུབ་ལས་ སྔོན་འགོག་འབད་ཚུགས་པའི་ ནུས་ཤུགས་མེད་པའི་ཁར་ སྨན་ཁབ་ཐུན་ཚད་༢ པ་བཙུགས་རུང་ བརྒྱ་ཆ་ལས་བརྒྱ་ཆ་ ཉེན་སྐྱོབ་འབད་མི་ཚུགས།
ད་ལྟོའི་ ནད་ཡམས་ཀྱི་ གནས་སྟངས་ནང་ ཀོ་བིཌ་-༡༩ འི་ གདོང་ལེན་ཟེར་རུང་ སྔོན་འགོག་ཟེར་རུང་ ཉེན་སྲུང་གི་ སྒྲིག་གཞི་ལག་ལེན་འཐབ་ནི་དེ་ར་ཨིནམ་ལས་ ཚོད་མཐོང་མ་ཚུགསཔ་དང་ ནད་གཞིའི་ཁྱད་རྣམ་ཤེས་རྟོགས་བྱུང་མ་ཚུགསཔ་ད་ ཚ་གྱང་མེད་པར་ སེམས་བག་ལྷོད་སྦེ་ སྡོད་པ་ཅིན་ ད་ཚུན་གྱི་བར་ན་ མི་དབང་མངའ་བདག་རིན་པོ་ཆེ་མཆོག་དང་ གཞུང་གི་ཁ་ཐུག་ལས་ ཐབས་ཤེས་བཏོན་གནང་མི་དང་ ནད་ཡམས་སྔོན་འགོག་གི་ འབད་བརྩོན་ཚུ་ ཁུངས་མེད་བཟོ་ནི་གི་ ཉེན་ཁ་ཡོད།
ནད་ཡམས་དེ་ མི་སྡེ་ནང་ ཁྱབ་སྤེལ་མེད་པར་ དམ་འཛིན་ཐོག་ བཞག་དགོ་པ་ཅིན་ མི་མང་གིས་ གསོ་བའི་སྒྲིག་གཞི་ཚུ་ ཚུལ་ལྡན་ལག་ལེན་འཐབ་དགོཔ་མ་ཚད་ ཚོང་པ་ཚུ་གིས་འབད་རུང་ རང་སོའི་འཛུལ་སྒོ་དང་ ཉེ་འདབས་ལུ་ ལགཔ་ཆུ་འཁྱུ་སར་དང་ ལགཔ་གུ་སྨན་ཆུ་དབུར་ནི་ དེ་ལས་ གཟུགས་ཀྱི་དྲོད་འབར་གནས་ཚད་ བལྟ་ནིའི་མཁོ་ཆས་ལ་སོགས་པ་བཞག་དགོ།
གལ་སྲིད་ ང་བཅས་ཀྱིས་ ནད་ཡམས་ལུ་ མ་འདྲོག་པར་ ཉེན་སྲུང་གི་ ཐབས་ལམ་ཚུ་ ལག་ལེན་འཐབ་ནི་ བཤོལ་བཞག་པ་ཅིན་ ད་རེས་ རྒྱལ་ཁབ་ནང་ ཀོ་བིཌ་-༡༩ ཐོབ་མིའི་གྱངས་ཁ་༩༠༠ ལུ་ ལྷོད་ཡོད་མི་དེ་ བདུན་ཕྲག་༡ དང་༢ ཀྱི་ ནང་འཁོད་ལུ་ར་ སྟོང་ཕྲག་ལྷག་འགྱོ་འོང་།
འདི་འབདཝ་ལས་ ང་བཅས་ཀྱིས་ སྨན་ཁབ་ཐུན་ཚད་དང་པ་ བཙུགས་ཚར་ཡོད་རུང་ ཐུན་ཚད་༢ པ་ལུ་ སྒུག་སྡོད་པའི་ ནམ་དུས་ལུ་ ནད་ཡམས་སྔོན་འགོག་གི་ སྒྲིག་གཞི་ཚུ་ དམ་དམ་སྦེ་ར་ ལག་ལེན་འཐབ་པ་ཅིན་ ཀོ་བིཌ་-༡༩ དེ་ མི་སྡེ་ནང་ ཁྱབ་སྤེལ་མེད་པར་ དམ་འཛིན་ཐོག་བཞག་ཚུགས།


text:
འབྲུག་གི་བཙག་འཐུ་ལྷན་ཚོགས་ཀྱིས་ འབྲུག་གི་བཙག་འཐུའི་བཅའ་ཁྲིམས་ ༢༠༠༨ ཅན་མའི་དོན་ཚན་ ༤༥༧ པ་དང་འཁྲིལ་ ཐིམ་ཕུག་ ཕུན་ཚོགས་གླིང་ དེ་ལས་དགེ་ལེགས་ཕུག་རྫོང་ཁག་ཁྲོམ་སྡེ་གསུམ་གི་ནང་ སྤྱི་ཚེས་༢༨-༤-༢༠༢༡ ལུ་ འགོ་འདྲེན་འཐབ་ཡོད་པའི་ ཁྲོམ་སྡེ་བཙག་འཐུའི་གྲུབ་འབྲས་ཚུ་ གསལ་བསྒྲགས་འབདཝ་ཨིན།
བཙག་འཐུའི་ནང་ དོ་འགྲན་འབད་མི་འདེམས་ངོ་བསྡོམས་ ༣༥ ༼ཕོ་ ༢༦ དང་མོ་ ༩༽ ལས་འདེམས་ངོ་བསྡོམས་ ༢༠ ༼ཕོ་ ༡༦ དང་མོ་༤༽ བཙག་འཐུ་ལས་གྲུབ་སྟེ་ཡོད།
ཁྲོམ་སྡེ་ཚོགས་སྡེ་གསུམ་གྱི་ནང་ བཙག་འཐུ་གྲུབ་པའི་འདེམས་ངོའི་ཁ་གསལ་ཚུ་ གཤམ་གསལ་ལྟར་དུ་ཨིན།
ཚོགས་རྒྱན་སྐྱུར་མི་ཡོངས་བསྡོམས་དང་ ཐོ་བཀོད་གྲུབ་པའི་ཚོགས་རྒྱན་སྐྱུར་མི་ཚུའི་ ཁ་གསལ་ཚུ་ གཤམ་གསལ་ལྟར་དུ་ཨིན།
ཀ༽ ཐོ་བཀོད་གྲུབ་པའི་ཚོགས་རྒྱན་སྐྱུར་མི་བསྡོམས། ༡༠,༥༦༤ ༼༤༩༦༨ ཕོ་དང་ ༥༥༩༦ མོ༽
ཁ༽ ཚོགས་རྒྱན་སྐྱུར་ཡོད་པའི་བསྡོམས། ༦༢༨༡ ༼༢༩༠༢ ཕོ་དང་ ༣༣༧༩ མོ༽
༡༽ ཚོགས་རྒྱན་འཕྲུལ་ཆས་ཐོག ༤༤༢༨ ༼༡༩༨༥ ཕོ་དང་ ༢༤༤༣ མོ ༽
༢༽ འགྲེམ་ཐོག་རྒྱན་ཤོག་ཐོག ༡༨༥༣ ༼༩༡༧ ཕོ་དང་ ༩༣༦ མོ ༽
ག༽ ཚོགས་རྒྱན་སྐྱུར་མི་བརྒྱ་ཆ། ༥༩.༤༦ %
ཐིམ་ཕུག་ཁྲོམ་སྡེ་ནང་ མུ་ཏིག་ཐང་འདེམས་ཁོངས་དང་ དགེ་ལེགས་ཕུག་ཁྲོམ་སྡེ་ནང་ བཀྲིས་གླིང་འདེམས་ཁོངས་གཉིས་ལས་ དང་འདོད་ཅན་གྱི་འདེམས་ངོ་རེ་གིས་ གདམ་ངོའི་ཞུ་ཡིག་ཚུ་ཕུལ་ཡོད་རུང་ ཁོང་གཉིས་ཆ་རང་ སྲིད་དོན་ཚོགས་པའི་འཐུས་མི་ཨིནམ་སྦེ་ ངོས་འཛིན་འབྱུངམ་ལས་བརྟེན་ བཙག་འཐུ་ལྷན་ཚོགས་ཀྱི་ཁ་ཐུག་ལས་ ངོས་ལེན་མ་འབད་བར་ཡོདཔ་ཨིན། དེ་འབདཝ་ལས་ འདེམས་ཁོངས་གཉིས་ཀྱི་ནང་ ཁྲོམ་སྡེ་ཚོགས་པ་ཚུ་ ས་སྟོང་འབད་རང་ལུད་ནི་ཨིནམ་ད་ དེ་ཡང་ བཙག་འཐུའི་བཅའ་ཁྲིམས་དང་འཁྲིལ་བ་ཅིན་ དང་འདོད་ཅན་གྱི་འདེམས་ངོ་ ཁོ་/མོ་གང་རུང་ཅིག་ སྲིད་དོན་ཚོགས་པའི་འཐུས་མི་ཨིན་པ་ཅིན་ ས་གནས་གཞུང་གི་བཙག་འཐུའི་ནང་ བཅའ་མར་གཏོགས་མ་ཆོག་མི་ལུ་བརྟེན་ཨིན།
མཐའ་དཔྱད་ཀྱི་གྲུབ་འབྲས་ཚུ་བཙག་འཐུ་ལྷན་ཚོགས་ཀྱི་ཡོངས་འབྲེལ་འཆར་སྒོ་https://results.ecb.bt/thromde2021 ལས་འཐོབ་ཚུགས།
་
ནད་ཡམས་ཀོ་བིཌ་ ༡༩ འི་ཉེན་ཁ་དང་ འགྲོ་འགྲུལ་བཀག་དམ་གྱི་གནས་སྟངས་ལུ་བརྟེན་ ཕུན་ཚོགས་གླིང་ཁྲོམ་སྡེའི་བཙག་འཐུ་འདི་ སྤྱི་ལོ་ ༢༠༢༡ སྤྱི་ཟླ་ ༠༤ པའི་སྤྱི་ཚེས་ ༢༤ དང་༢༥ ལུ་ ཁྲོམ་སྡེ་ནང་འཁོད་དང་ཕྱི་ཁ་ཡོད་མི་ག་ར་ལུ་ འགྲུལ་བསྐྱོད་ཚོགས་རྒྱན་ས་ཁོངས་ཐོག་ལས་ ལྷན་ཐབས་འབད་དེ་ཡོད།
བརྡ་འཕྲིན་འདི་སྤེལ་བའི་ཤུལ་ལུ་ ཁྲོམ་སྡེ་ཚོགས་སྡེ་ཚུ་ འབྲུག་གི་བཙག་འཐུའི་བཅའ་ཁྲིམས་ ༢༠༠༨ ཅན་མའི་དོན་ཚན་ ༤༥༨ དང་འཁྲིལ་ ཚུལ་མཐུན་གཞི་བཙུགས་གྲུབ་ཡོདཔ་སྦེ་ ཆ་འཇོག་གྲུབ་ཨིན།
དེ་ལས་ མི་མང་དང་འབྲེལ་ཡོད་ཡོངས་ཀྱིས་ ཐུགས་ཁར་བསྣམ་དགོཔ་དེ་ བཙག་འཐུའི་བཤེར་ཡིག་ཕུལ་ནིའི་དུས་ཡུན་ཉིན་གྲངས་ ༡༠ འདི་ གཞུང་གི་ངལ་གསོ་མ་བརྩི་བར་ ད་རེས་ལས་འགོ་བཙུགས་ སྤྱི་ཚེས་༡༢-༠༥-༢༠༢༡ ཕྱི་རུ་ཆུ་ཚོད་ ༥ ལུ་མཇུག་བསྡུ་ནི་ཨིན།
འབྲུག་གི་བཙག་འཐུ་ལྷན་ཚོགས་ཀྱིས་ཁ་ཐུག་ལས་ སྤྱི་ལོ་༢༠༢༡ ཁྲོམ་སྡེའི་བཙག་འཐུ་ཐེངས་གསུམ་པའི་དོན་ལུ་ བཙག་འཐུ་གྲུབ་པའི་འདེམས་ངོ་ག་ར་ལུ་ བཀྲིས་ལེགས་སྨོན་ཕུལ་ནི་ཨིན།
ཨིན་རུང་ ད་རེས་ནངས་པ་ ནད་ཡམས་ཀོ་བིཌ་ ༡༩ འདི་ ལུང་ཕྱོགས་ཁག་ལས་ཕར་ གནས་སྟངས་ཚབས་ཆེན་འགྱོ་དོ་ཡོདཔ་དང་ ཁྱབ་སྤེལ་འགྱོ་ནིའི་ཉེན་ཁ་སྦོམ་ཡོདཔ་ལས་ གནས་སྟངས་འདི་ལེགས་ཤོམ་མ་འགྱོ་ཚུན་ མི་མང་འཛོམས་ནི་དང་ རྟེན་འབྲེལ་བརྩི་སྲུང་འབད་ནི་ལས་ འཛེམ་གནང་དགོ་པའི་དྲན་སྐུལ་ཞུ་ནི།
རང་ལུགས་གནམ་ལོ་ལྕགས་མོ་གླང་ལོ་རང་ ༠༣ པའི་ཚེས་ ༡༨ ལུའམ་ སྤྱི་ཚེས་ ༢༩-༠༤-༢༠༢༡ ལུ་སྤེལ།


text: ༉ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་༢༠༤ ཅན་མ་དང་འཁྲིལ་ ས་གནས་གཞུང་གི་བཙག་འཐུ་གོ་རིམ་གཉིས་པ་༢༠༡༦ ནང་ལུ་ གདམ་ངོ་གྲུབ་པའི་འདེམས་ངོ་ཚུ་དང་ མི་མང་ཡོངས་ལུ་ སྤྱི་ཚེས་༣-༩-༢༠༡༦ ཚུན་ལུ་ འདེམས་ངོའི་གདམ་ངོ་གི་ཡིག་ཆ་བཙུགས་ནི་ བརྟག་ཞིབ་འབད་ནི་ འདེམས་ངོ་ལས་ཕྱིར་འཐོན་འབད་ནི་ཚུའི་དོན་ལུ་ གཤམ་འཁོད་ཐིག་ཁྲམ་ནང་བཀོད་ཡོད་པའི་ ངོས་ལེན་འགོ་དཔོན་ཚུ་དང་འབྲེལ་བ་འཐབ་སའི་ཁ་གསལ་དང་ དེ་ཚུའི་ཡིག་ཚང་གི་ས་ཁོངས་ཚུ་ མི་མང་ལུ་བརྡ་དོན་སྤེལཝ་ཨིན། དེ་དང་གཅིག་ཁར་ ས་གནས་གཞུང་གི་བཙག་འཐུའི་དུས་ཡུན་ཧྲིལ་བུའི་རིང་ལུ་ བརྡ་བརྒྱུད་དབང་འཛིན་ཡིག་ཚང་དང་ ཡིག་ཚང་གི་ས་ཁོངས་ཚུའི་ཁ་གསལ་ཚུ་ཡང་ གཤམ་འཁོད་ལུ་བཀོད་དེ་ཡོད།


text:
༉ ད་ལྟོ་ཚུན་ ཡུན་རིངམོ་སྦེ་ སྒུག་སྡོད་མི་ ཀོ་བེགསི་ལས་ ཀོ་བིཌ་-༡༩ འི་སྨན་ཁབ་ཚུ་ སྤྱི་ཟླ་༥ པའི་ཚེས་༢༥ ལུ་ རྒྱལ་ཁབ་ནང་ལྷོད་ཅི།
ད་རེས་ གོ་རིམ་དང་པའི་ནང་ སྨན་ཐུན་ཚད་༥,༨༥༠ འབད་མི་ ཕིཊ་ཟར་-བ་ཡོ་ཨེན་ཊེག་དེ་ ཨེ་མི་རི་ཀའི་༼ཡུ་ཨེསི་ཨེ༽ ཁྲོམ་ཚོགས་ ནིའུ་ཡཱོག་ལས་ བསྐྱལ་ཡོདཔ་ཨིན་པས།
སྨན་ཁབ་ཚུ་ སྤ་རོ་རྒྱལ་སྤྱི་གནམ་ཐང་ནང་ ལྷོད་པའི་ཤུལ་ལུ་ ཐད་ཀར་དུ་ ཐིམ་ཕུག་ལུ་ཡོད་པའི་ སྨན་གསོག་འཇོག་ལྟེ་བའི་ནང་ བསྐྱལ་ཡོདཔ་ད་ བསིལ་ཚད་ཌི་གི་རི་ མའི་ནསི་༧༠ ནང་ བཞག་ནི་ཨིན་པས།
མ་གཞི་ འགོ་ཐོག་ལུ་ འབྲུག་འདི་ ཀོ་བེགསི་ལས་ སྨན་ཁབ་ཐོབ་མི་ རྒྱལ་ཁབ་དང་པ་ འོང་ནི་ཨིནམ་སྦེ་ སླབ་ཡོདཔ་ཨིན་རུང་ གཞུང་གཉིས་ཀྱི་བར་ན་ ཁྲིམས་མཐུན་ཡིག་ཆ་ཚུ་གི་ མཚན་རྟགས་བཀོད་ནིའི་ ལཱ་ཚུ་ལུ་བརྟེན་ ཕྱིས་སོཔ་ཨིན་པས།
ལྷན་རྒྱས་གཞུང་ཚོགས་ཀྱིས་ འདས་པའི་ཟླཝ་ནང་རྐྱངམ་གཅིག་ ཡིག་ཆ་ཚུ་གི་ མཚན་རྟགས་བཀོད་ནི་ལུ་ གནང་བ་གྲུབ་ཡོདཔ་ཨིན་པས།
ཕའི་ཟར་སྨན་ཁབ་ཚུ་ ག་ལུ་བཙུགས་ནི་ཨིན་ན?
གསོ་བའི་ལྷན་ཁག་གིས་ ཕའི་ཟར་སྨན་ཚུ་ ཨེསི་ཊ་ཟེ་ནེ་ཀ་ འཐོབ་ནི་ལུ་ ཁྱད་ཆོས་མ་ཚང་མི་ ཨ་ལོ་སྐྱེས་ལོ་༡༦ དང་ ཡན་ཆད་འབད་མི་ཚུ་ལུ་རྐྱངམ་གཅིག་ འཐོབ་ནི་ཨིནམ་སྦེ་ སླབ་ཡོདཔ་ད་ དེ་ཡང་ འཛམ་གླིང་གསོ་བའི་ལས་ཚོགས་ཀྱི་ མདུན་ལམ་དང་འཁྲིལ་ཏེ་ཨིན་པས།
ཕའི་ཟར་འདི་རྐྱངམ་གཅིག་ སྐྱེས་ལོ་༡༦ དང་ ཡན་ཆད་འབད་མི་ཚུ་ལུ་ བཙུགས་བཏུབ་པའི་ཁར་ ཨེསི་ཊ་ཟེ་ནེ་ཀ་དེ་ སྐྱེས་ལོ་༡༨ དང་ ཡན་ཆད་འབད་མི་ཚུ་ལུ་ བཙུགས་བཏུབ་ཨིན་པས།
ཨིན་རུང་ ད་ལྟོ་ལྷོད་མི་ སྨན་ཁབ་ཚུ་ ཉུང་སུ་ཅིག་ལས་བརྒལ་ མེདཔ་བཞིན་དུ་ ཐུན་ཚད་༢ རེ་སྦེ་ རྩིས་རྐྱབ་ད་ མི་གྲངས་༢,༩༠༠ ལུ་མ་གཏོགས་ མི་ལང་ནི་ཨིན་པས།
བློན་ཆེན་ཌོག་ཊར་བློ་གྲོས་ཚེ་རིང་གིས་ གསུངས་མིའི་ནང་ ད་ལྟོ་ཚུན་ རྒྱལ་ཁབ་ནང་ ཨ་ལོ་༡༦༧,༠༠༠ ལུ་ སྨན་ཁབ་མ་ཐོབ་པར་ཡོདཔ་ལས་ ནད་འབུབ་ཀྱི་ ཉེན་ཁ་ཐོག་ལུ་ཡོད་ཟེར་ཨིན་པས།
ཨིན་རུང་ གཞུང་གིས་ ཕའི་ཟར་སྨན་ཁབ་ མང་སུ་སྦེ་ ལེན་ནིའི་དོན་ལུ་ རྒྱལ་ཁབ་གཞན་ཚུ་དང་ འབྲེལ་བ་འཐབ་བཞིན་དུ་ཡོད་ཟེར་ གསུངསམ་ཨིན་པས།
ཕྱི་འབྲེལ་བློན་པོ་ ཌོག་ཊར་རྟ་མགྲིན་རྡོ་རྗེ་གིས་ ཨེ་མི་རི་ཀ་ལུ་ཡོད་པའི་ ཕའི་ཟར་སྨན་རིག་སྣ་ཚོགས་ལས་སྡེ་ལས་ སྨན་ཐུན་ཚད་༢༠༠,༠༠༠ མཁོ་མངགས་འབད་དེ་ཡོད་ཟེར་ བཤདཔ་ཨིན་པས།
རྒྱལ་ཡོངས་སྨན་ཁབ་ཐབས་རིག་བསླབ་བཀོད་སྡེ་ཚན་གྱི་འཐུས་མི་ ཌོག་ཊར་བསོད་ནམས་དབང་ཕྱུག་གིས་ སླབ་མིའི་ནང་ ད་ལྟོ་ལྷོད་མི་ སྨན་ཁབ་ཚུ་ ག་ལུ་བཙུགས་ནི་ཨིན་ན་ ལྷན་ཁག་ལས་ བཀའ་རྒྱ་མ་ལྷོད་པར་ཡོད་ཟེར་ཨིན་པའི་གནས་ཚུལ།
ཉི་མ་དབང་འདུས།


text:
༉ ཨེ་ཤི་ཡཱན་གོང་འཕེལ་དངུལ་ཁང་དང་འཁྲིལཝ་ད་ འབྲུག་གི་དཔལ་འབྱོར་དེ་ དུས་ཅིའི་ལོ་ནང་ མར་ཉམས་འགྱོ་ནི་ཨིན་རུང་ སྤྱི་ལོ་༢༠༢༢ ལུ་ ཡར་འཐོན་འགྱོ་འོང་ཟེར་ཨིན་པས།
གོང་འཕེལ་དངུལ་ཁང་གི་ སྙན་ཞུ་གསརཔ་དང་འཁྲིལཝ་ད་ སྤྱི་ལོ་༢༠༢༠ ལོ་ནང་ ནད་ཡམས་བཀག་འཛིན་དོན་ལུ་ འགྲོ་འགྲུལ་བཀག་དམ་ཐེངས་༢ འབད་དགོཔ་ལས་ དཔལ་འབྱོར་གྱི་བརྒྱ་ཆ་༠.༩ མར་བབས་སོང་མི་ལས་ ད་རུང་ དུས་ཅི་གི་ལོ་ ནང་ བརྒྱ་ཆ་༣.༤ མར་བབས་སོང་ནིའི་ ཚོད་དཔག་འབད་ཡོདཔ་ཨིན་པས།
ཨིན་རུང་ ཁ་ཙ་ གསལ་སྟོན་འབད་མི་ ཨེ་ཤི་ཡཱན་གོང་འཕེལ་དངུལ་ཁང་གི་ བལྟ་ལུགས་༢༠༢༡ དང་འཁྲིལཝ་ད་ སྤྱི་ལོ་༢༠༢༢ ལུ་ དཔལ་འབྱོར་ཡར་འཐོན་བརྒྱ་ཆ་༣.༧ དེ་ཅིག་གུ་ ལྷོད་ནིའི་ཚོད་རྩིས་ཡོད་མི་དེ་ཡང་ ཀོ་བིཌ་-༡༩ འི་གནས་ སྟངས་ ངོས་ལེན་འབད་ནིའི་སྲིད་བྱུས་དང་ རྒྱལ་ཁབ་ནང་ ནད་ཡམས་ཀྱི་དོན་ལུ་ སྨན་ཁབ་བཙུགས་ནིའི་ལས་རིམ་གྱིས་ ལྷན་ཐབས་འབད་མི་ལུ་བརྟེན་ཨིན་པས།
དེ་ཡང་ དཔལ་འབྱོར་གྱི་ལས་སྣ་དང་ ལྟ་བཤལཔ་ཚུ་ འགྲོས་ཀྱིས་སྦེ་ ལོག་འོང་ནི་འགོ་བཙུགསཔ་ད་ དཔལ་འབྱོར་ལུ་ ལྷན་ཐབས་འབད་ནི་ཨིན་རུང་ རྒྱལ་ཁབ་ནང་ བཟའ་འཐུང་གི་གོང་ཚད་དེ་ ཡར་སེང་འགྱོ་སྟེ་ར་ སྡོད་འོང་ཟེར་ དངུལ་ཁང་དེ་གི་ དཔལ་འབྱོར་མཁས་མཆོག་ཚུ་གིས་བཤད་ཅི།
ཨིན་རུང་ རྒྱ་གར་ལུ་ ནད་ཡམས་དེ་གི་ འབུབ་རིགས་གསརཔ་ཐོན་མི་དང་ ལྟ་བཤལཔ་འོང་བཅུག་ནི་དེ་ ཕྱི་སུ་ལུས་ནི་ དེ་ལས་ སྐྱིན་འགྲུལ་ལེན་མི་ཚུ་གིས་ དུས་ཚོད་ཁར་ བཏབ་མ་ཚུགས་མི་དེ་གི་ནང་ལས་ གཙོ་བོ་ཅིག་ གཞུང་གི་འཆར་གཞིའི་ལས་འགུལ་ཚུ་ འགོ་བཙུགས་མ་ཚུགས་མི་དེ་གིས་ གནས་སྟངས་དེ་ སྐྱོ་སུ་འགྱོ་ནིའི་ཉེན་ཁ་ཡང་ སྦོམ་སྦེ་ར་ མཐོངམ་མས་ཟེར་ཨིན་པས།
བཟའ་འཐུང་གི་ གོང་ཚད་ཡར་སེང་དེ་ སྤྱི་ལོ་༢༠༢༠ ལུ་ བརྒྱ་ཆ་༣.༠ ཡོད་མི་ལས་ སྤྱི་ལོ་༢༠༢༡ ལུ་ བརྒྱ་ཆ་༦.༤ དེ་ཅིག་ ལུ་ ཡར་སེང་འགྱོ་ནི་ཨིན་མི་དེ་ཡང་ གཙོ་བོ་ར་ མི་ཚུ་གིས་ འགྲོ་འགྲུལ་བཀག་དམ་འབད་འོང་མནོ་བའི་ ཚ་གྱང་གིས་བཟའ་ འཐུང་ཚུ་ གསོག་འཇོག་འབད་ནིའི་དོན་ལུ་ ཉོ་མི་ལུ་བརྟེན་ཨིན་པས།
ཨིན་རུང་ སང་ཕོད་ཀྱི་ལོ་ནང་ རྒྱ་གར་ལུ་ བཟའ་འཐུང་གི་གོང་ཚད་ཚུ་ མར་འབབ་འགྱོ་ནིའི་གོ་སྐབས་ཡོད་མི་དང་ ནང་འཁོད་ཀྱི་ དཔལ་འབྱོར་གནས་སྟངས་ཡང་ ལེགས་བསྒྱུར་འགྱོ་ནིའི་གོ་སྐབས་ཡོདཔ་ལས་ སྤྱི་ལོ་༢༠༢༢ ལུ་ རྒྱལ་ཁབ་ནང་ གོང་ཚད་བརྒྱ་ཆ་༥.༣ དེ་ཅིག་ལུ་ འབབ་ནི་བཟུམ་ཡོདཔ་ཨིན་པས།
སང་ཕོད་ལས་ རྒྱལ་ཁབ་ཀྱི་ རྩིས་ཆད་དེ་ ནང་འཁོད་འོང་འབབ་ལས་ བརྒྱ་ཆ་༧.༧ དེ་ཅིག་ལུ་ ལྷོད་ནིའི་ཚོད་རྩིས་ཡོདཔ་ད་ དེ་ཡང་ གཙོ་བོ་ར་ ནང་འཁོད་ལུ་ མཁོ་འདོད་མར་ཕབ་འགྱོ་ནི་དེ་གིས་ ནང་འདྲེན་ཡང་ མར་འབབ་འགྱོ་ནི་དེ་གིས་ཨིན་པས།
སྙན་ཞུ་དང་འཁྲིལཝ་ད་ དངུལ་འབྲེལ་གྱི་ལམ་ལུགས་ སྒྲིང་སྒྲི་བཞག་ཐབས་ལུ་ སྐྱིན་འགྲུལ་ཚུ་ དུས་ཚོད་ཁར་བཏབ་མ་ ཚུགས་པའི་དཀའ་ངལ་ཚུ་ སེལ་ཐབས་འབད་ནི་དེ་ གལ་ཆེ་ཟེར་ཨིནམ་ད་ དེའི་དོན་ལུ་ དངུལ་འབྲེལ་གཙུག་སྡེ་དང་དངུལ་ འབྲེལ་མེན་པའི་ གཙུག་སྡེ་ཚུ་གིས་ སྐྱིན་འགྲུལ་བྱིན་ནིའི་དོན་ལུ་ ཐབས་ལམ་ཚུ་བཏོན་ནིའི་ དབང་ཆ་སྤྲོད་དགོ་ཟེར་ ཨིན་པས།
ཨེ་ཤི་ཡཱན་གོང་འཕེལ་དངུལ་ཁང་གིས་ སྤྱི་ལོ་༡༩༨༢ ལས་འགོ་བཙུགས་ ནུས་ཤུགས་དང་ སྐྱེལ་འདྲེན་ དེ་ལས་ དངུལ་འབྲེལ་དང་ ཁྲོམ་སྡེ་གོང་འཕེལ་དོན་ལུ་ གྲོགས་རམ་ཚུ་ འབད་བཞིན་དུ་ཡོདཔ་ཨིན་པས།
དེ་མ་ཚད་ དངུལ་ཁང་དེ་གིས་ འབྲུག་གཞུང་ལུ་ སྐྱིན་འགྲུལ་དོན་ལུ་ ཡུ་ཨེས་ཌོ་ལར་ས་ཡ་༥༨༤.༠༦ དང་ གནང་བྱིན་ཌོ་ལར་ས་ཡ་༢༦༩.༢༢ དེ་བཟུམ་སྦེ་ ཌོ་ལར་ས་ཡ་༥༧.༢༣ དེ་ཅིག་གནས་པའི་ འཕྲུལ་རིག་གི་གྲོགས་རམ་ འབད་ཡོདཔ་ཨིན་པས།
ན་ཧིང་གི་ལོ་ནང་ ནད་ཡམས་ལས་བརྟེན་ ཁག་ཆེ་བའི་དུས་ཚོད་ནང་ དངུལ་ཁང་དེ་གིས་ སྐྱིན་འགྲུལ་དང་ མ་རྩ་གཞི་བཙུགས་ཀྱི་ལས་འགུལ་ དེ་ལས་ གནང་བྱིན་དང་འཕྲུལ་རིག་གི་གྲོགས་རམ་ཚུ་གི་དོན་ལུ་ ཌོ་ལར་ས་ཡ་༡༠༨.༩ དེ་ཅིག་ བྱིན་ཡོདཔ་ཨིན་པས།
རྒྱལ་གར་གྱི་རྒྱལ་ས་ ནིའུ་ལྡི་ལི་ལུ་ཡོད་མི་ གོང་འཕེལ་དངུལ་ཁང་དེ་གི་ ལུང་ཕྱོགས་དཔལ་འབྱོར་གྲོས་སྟོན་པ་ ལི་ལི་སོང་ གིས་ གློག་རིག་ཐོག་ལས་ སླབ་མིའི་ནང་ འབྲུག་གི་ མི་མང་གི་བུ་ལོན་དེ་ མང་ཤོས་ར་ གློག་མེ་ལས་འགུལ་གྱི་དོན་ལུ་ཡོད་མི་དེ་ ཁྱིམ་ཚང་རྒྱལ་ཁབ་གཞན་ཚུ་ནང་གི་ བུ་ལོན་དང་ཕྱདཔ་ད་ མི་འདྲ་བས་ཟེར་བཤད་ཅི།
དེ་ཡང་ ཁོ་གིས་སླབ་མིའི་ནང་ གློག་མེ་ལས་འགུལ་དོན་ལུ་ལེན་མི་དེ་ ལས་འགུལ་གྱིས་ར་ བཏབ་ཚུགས་ནི་ཨིནམ་ལས་ ཁྱིམ་ ཚང་རྒྱལ་ཁབ་ མཱལ་དིབསི་དང་ ཤྲི་ལངྐའི་བུ་ལོན་དང་ཕྱདཔ་ད་ ཚ་གྱང་ལང་དགོཔ་མིན་འདུག་ཟེར་ ཨིན་པའི་གནས་ཚུལ།
བཀྲིས་བསྟན་འཛིན།


text:
༉ ཐིམ་ཕུག་ལུ་ མི་འབོར་༡༡༤,༥༥༡ ཡོད་ས་ལས་ ཁྲོམ་སྡེ་བཙག་འཐུ་ཐེངས་༣ པའི་དོན་ལུ་ མི་༨,༠༠༧ རྐྱངམ་གཅིག་གིས་ ཐོ་བཀོད་འབད་དེ་ཡོད་པའི་ཁར་ ཚོགས་རྒྱན་བཙུགས་ནིའི་ ཁྱད་ཚད་ལྡན་མི་ཡང་ བརྒྱ་ཆ་༦.༩ ལས་བརྒལ་ མེདཔ་ཨིན་པས།
དེ་བཟུམ་སྦེ་ ཕུན་ཚོགས་གླིང་ཁྲོམ་སྡེའི་དོན་ལུ་ རྒྱལ་ཡོངས་ཁྱིམ་དང་ མི་རློབས་གྲངས་རྩིས་༢༠༡༧ ཅན་མ་དང་འཁྲིལཝ་ད་ ཁྲོམ་སྡེའི་ནང་ མི་འབོར་བསྡོམས་༢༧,༦༥༨ ཡོད་མི་ལས་༩༣༢ རྐྱངམ་གཅིག་གིས་ ཐོ་བཀོད་འབད་ཡོདཔ་ད་ ཁྲོམ་སྡེའི་མི་འབོར་ཡོངས་བསྡོམས་ལས་ ཚོགས་རྒྱན་བཙུགས་ནིའི་ ཁྱད་ཚད་ལྡན་མི་བརྒྱ་ཆ་༣.༤ མ་གཏོགས་ མེདཔ་ཨིན་པས།
དགེ་ལེགས་ཕུག་ཁྲོམ་ཁར་ མི་འབོར་༩,༨༥༨ ཡོད་ས་ལས་༡,༥༤༢ ཀྱིས་ ཐོ་བཀོད་འབད་ཡོདཔ་ད་ དེ་ནང་ ཚོགས་རྒྱན་བཙུགས་ནིའི་ ཁྱད་ཚད་ལྡན་མི་བརྒྱ་ཆ་༡༦ ལས་བརྒལ་མེདཔ་ཨིན་པས།
ཐིམ་ཕུག་བར་སྦིས་ས་ལུ་སྡོད་མི་ ཨམ་སྲུ་ཅིག་གིས་ སླབ་མིའི་ནང་ མོ་རའི་མི་རྩིས་དེ་ གཞལམ་སྒང་ལུ་ཡོད་རུང་ ཐིམ་ཕུག་ཁྲོམ་སྡེའི་ མཐུན་རྐྱེན་དང་ ཞབས་ཏོག་ཚུ་ སྤྱོད་དོ་ཡོདཔ་ལས་ ཡར་དྲག་གཏང་དགོཔ་ཡོད་པའི་ ས་ཁོངས་ཚུ་ ཤེས་ཟེར་ཨིན་པས།
གལ་སྲིད་ མོ་ར་ ཚོགས་རྒྱན་བཙུགས་ཆོག་པ་ཅིན་ ད་ལྟོ་ གོང་འཕེལ་གཏང་དགོ་པའི་ ལས་སྣ་ཚུ་ལུ་ ཤུགས་བཏོན་ནི་ཨིན་མི་ ཁྲོམ་དཔོན་ཅིག་ ངོས་འཛིན་འབད་ཚུགས་ཟེར་ བཤདཔ་ཨིན་པས།
ཨིན་རུང་ འབྲུག་གི་བཙག་འཐུ་བཅའ་ཁྲིམས་༢༠༠༨ ཅན་མ་དང་འཁྲིལཝ་ད་ འདེམས་ཁོངས་ནང་ སྡོད་མི་ཚུ་གིས་མ་གཏོགས་ ཚོགས་རྒྱན་བཙུགས་མི་ཆོགཔ་ཨིན་པས། བཅའ་ཁྲིམས་ཀྱི་ དོན་ཚན་༡༠༠ དང་འཁྲིལཝ་ད་ ཚོགས་རྒྱན་བཙུགས་ནིའི་དོན་ལུ་ མི་རྩིས་ཚུ་ ཁྲོམ་དེ་ནང་འཁོད་དེ་ ཉུང་མཐའ་ལོ་༡ ལས་མ་ཉུངམ་སྦེ་དགོཔ་ཨིན་པས།
ཁྲོམ་སྡེ་༢ ནང་ ཐོ་བཀོད་ཅན་གྱི་ ཚོགས་རྒྱན་བཙུགས་མི་༡༠,༤༨༡ ལས་༡,༥༤༢ འགྲེམ་ཐོག་ཚོགས་རྒྱན་བཙུགས་མི་ཨིན་པས།
ད་རེས་ཀྱི་ བཙག་འཐུའི་དོན་ལུ་ ཁྲོམ་སྡེའི་བཙག་འཐུ་ཐེངས་༢ པ་དང་ཕྱདཔ་ད་ ཐིམ་ཕུག་ལུ་་འདེམས་ཁོངས་༧ གྱི་ནང་ ཚོགས་རྒྱན་བཙུགས་མི་ བརྒྱ་ཆ་༡༠ ཡར་སེང་སོང་ཡོདཔ་ད་ ཕུན་ཚོགས་གླིང་དང་ དགེ་ལེགས་ཕུག་ཁྲོམ་སྡེ་ཚུ་ནང་ བརྒྱ་ཆ་༢༠.༡༠ དང་༣༧.༥ ཡར་སེང་སོང་ནུག།
ཁྲོམ་སྡེའི་བཙག་འཐུ་ ཐེངས་༣ པའི་ ཁས་བླངས་གསལ་བསྒྲགས་དེ་ རེས་གཟའ་སྤེན་པ་ལས་ འགོ་བཙུགས་ནི་ཨིན་པའི་གནས་ཚུལ།
ཉི་མ་དབང་འདུས།


text:
༉ འབྲུག་གི་བཙག་འཐུ་ལྷན་ཚོགས་ཀྱི་ མི་དམངས་ཡོངས་ལུ་ཞུ་དོན་དེ་ཡང་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་༡༡༢ དེ་ལས་ ༡༡༣ པའི་ཆ་མཐུན་དང་ འབྲུག་གི་འགྲེམ་ཐོག་རྒྱན་ཤོག་ བཅའ་ཡིག་དང་སྒྲིགས་གཞི་༢༠༡༨ ཅན་མའི་དོན་ཚན་ ༤.༡ པ་དང་འཁྲིལ་ བཙག་འཐུའི་ཐོ་ཡིག་ཟིན་བྲིས་དང་ འགྲེམ་ཐོག་ཚོགས་རྒྱན་སྐྱུར་མི་ཚུའི་ཟིན་ཐོ་འདི་ མི་དམངས་ཀྱིས་བརྟག་ཞིབ་འབད་དེ་ ཐོབ་བརྗོད་དང་དགག་ཆ་བཀོད་ནི་གི་དོན་ལུ་ གསར་སྟོན་གྱི་བརྡ་འཕྲིན་སྤེལཝ་ཨིན།
བཙག་འཐུའི་ཐོ་ཡིག་ཟིན་བྲིས་དང་ འགྲེམ་ཐོག་ཚོགས་རྒྱན་སྐྱུར་མི་ཚུའི་ཟིན་ཐོ་འདི་ འབྲེལ་ཡོད་རྫོང་ཁག་བཙག་འཐུའི་ཡིག་ཚང་དང་ ཐིམ་ཕུག་ཀ་ཝང་བྱང་ས་ འབྲུག་གི་བཙག་འཐུ་ལྷན་ཚོགས་ཀྱི་ཡིག་ཚང་ལྟེ་བ་ (དམངས་གཙོའི་ཁང་བཟང་) ཡང་ན་ བཙག་འཐུ་ལྷན་ཚོགས་ཀྱི་ཡོངས་འབྲེལ་འཆར་སྒོ་ www.ecb.bt ནང་གཟིགས་ཚུགས།
ཁྱད་ཡོན་ལྡན་པའི་ཚོགས་རྒྱན་སྐྱུར་མི་ཆ་མཉམ་གྱིས་རང་ ཁྱོད་རང་བཙག་འཐུའི་ཐོ་ཡིག་ནང་ཚུད་ཡོད་མེད་དང་ ཁ་གསལ་ཚུ་མ་འཛོལ་བར་ ངེས་བདེན་བཀོད་དེ་ཡོད་མེད་ལུ་ བདེན་དཔྱད་འབད་གནང་དགོ་པའི་མགྲོན་བརྡ་ཞུཝ་ཨིན། ཐོབ་བརྗོད་ཟེར་མི་འདི་ བཙག་འཐུའི་ཐོ་ཡིག་ནང་བཀོད་ནི་ལུ་ (དཔེ་འབདནི་ བཙག་འཐུའི་ཐོ་ཡིག་ནང་ ནོར་བ་འབད་བཀོད་དེ་ཡོད་མི་ཚུ་དག་བཅོས་འབད་ནི་དང་ ཡང་ན་ ག་འབད་རུང་ཅིག་གི་བརྡ་དོན་ཁ་གསལ་མ་ཚུད་པར་ཡོད་མི་ཚུ་ལུ་སླབ་ཨིན) དེ་ལས་ /ཡང་ན་ དགག་ཆ་ཟེར་མི་འདི་ (དཔེ་འབདནི་ བཙག་འཐུའི་ཐོ་ཡིག་ནང་ ག་འབད་རུང་རང་དང་འབྲེལ་བ་མེད་པའི་གནད་དོན་རེ་ཡོད་པ་ཅིན་དེ་ལུ་ དགག་ཆ་བཀོད་ནི་ལུ་སླབ་ཨིན) གལ་སྲིད་ འདི་བཟུམ་ཚུ་ ཡོད་དེ་འབད་བ་ཅིན་ སྤྱི་ལོ་༢༠༡༨ སྤྱི་ཟླ་ ༨ པའི་སྤྱི་ཚེས་ ༠༣ ལས་འགོ་བཙུགས་ སྤྱི་ཚེས་༡༢ ཚུན་གྱི་བར་ན་ རང་སོའི་འབྲེལ་ཡོད་ རྫོང་ཁག་བཙག་འཐུ་ཡིག་ཚང་ནང་ལུ་བཀོད་དགོ།
ཐོབ་བརྗོད་དང་ དགག་ཆ་བཀོད་ནི་ལུ་དགོ་པའི་འབྲི་ཤོག་འདི་ བཙག་འཐུ་ལྷན་ཚོགས་ཀྱི་ཡིག་ཚང་ལྟེ་བ་ རྫོང་ཁག་བཙག་འཐུའི་ཡིག་ཚང་ དེ་ལས་ བཙག་འཐུ་ལྷན་ཚོགས་ཀྱི་ཡོངས་འབྲེལ་འཆར་སྒོ་ནང་ལས་ཐོབ་ཚུགས། བརྡ་དོན་ཁ་གསལ་གྱི་དོན་ལུ་ འབྲེལ་བ་འཐབ་ས།
བཀྲ་ཤིས་རྡོ་རྗེ།
བཙག་འཐུའི་ཐོ་ཡིག་དང་བཅད་མཚམས་ལས་ཁུངས།
འགྲུལ་འཕྲིན་ཨང་ ༡༧༦༡༢༢༢༩
ཡང་ན་
རྣམ་རྒྱལ་ཚེ་རིང་།
འགྲེམ་ཐོག་ རྒྱན་ཤོག་ཚོགས་རྒྱན་སྡེ་ཕྲན།
འགྲུལ་འཕྲིན་ཨང་ ༡༧༡༡༥༣༥༤
ཡང་ཅིན་་་་་་
ཁྲལ་ཡངས་ (Toll Free No. 2008 ཐོག་འབྲེལ་བ་མཛད་གནང་།
འབྲུག་གི་བཙག་འཐུ་ལྷན་འཛིན་སྤྱི་ཁྱབ།


text:
LibreOffice 7.4 Help
དམིགས་གཏད་འཚོལ་བ་གི་ཐོག་ལས་ ཁྱོད་ཀྱིས་བེ་ལུའི་རྩིས་ སྟོན་ཚུགས་ དེ་ཡང་ མན་ངག་གི་ཡན་ལག་ཨིནམ་ལས་ ཁྱོད་ཀྱིས་གསལ་བཀོད་འབད་མི་མན་ངག་གི་གྲུབ་འབྲས་ སྔོན་བསྐྱོད་འབདཝ་ཨིན། དེ་འབདཝ་ལས་ གཏན་བཟོས་བེ་ལུསི་ལེ་ཤ་ཅིག་དང་འགྱུར་ཅན་གྱི་བེ་ལུ་གཅིག་ དེ་ལས་མན་ངག་གི་གྲུབ་འབྲས་དང་བཅས་ མན་ངག་ངེས་འཛིན་འབད།
ལོ་བསྟར་གྱི་བསྐྱེད་རྩིས་ (I)སྟོན་དགོ་པ་ཅིན་ དངུལ་ (C) དང་ ལོ་གྲངས་ (n) དེ་ལས་ བསྐྱེད་ཚད་ (i) ཀྱི་དོན་ལུ་ བེ་ལུསི་དང་གཅིག་ཁར་ ཐིག་ཁྲམ་ཅིག་གསར་བསྐྲུན་འབད། མན་ངག་འདི་ཡང་:
I = C * n* i
ང་བཅས་ར་ i བསྐྱེད་ཚད་འདི་ ༧་༥% དང་ ལོ་གྲངས་n སྦེ་ (1) ལུ་འགྱུར་བ་མེད་པའི་དབང་ལུ་གཏང་། ག་དེ་འབད་རུང་ ག་ཅི་འབད་རུང་ཅིག་ལོག་འཐོབ་ནི་གི་དོན་ལུ་ I ཁྱོད་ཀྱིས་ མ་རྩ་མ་དངུལ་ C ག་དེམ་ཅིག་ ལེགས་བཅོས་འབད་དགོཔ་ཨིན་ན་ ཤེས་འདོད་འདུག དཔེ་འདི་གི་དོན་ལུ་ ཁྱོད་ཀྱིས་ ལོ་བསྟར་བཞིན་ དངུལ་ $15,000 ལོག་འཐོབ་དགོ་པ་ཅིན་ མ་དངུལ་ C ག་དེམ་ཅིག་དགོཔ་ཨིན་ན་ རྩིས་སྟོན།
དངུལ་ C (མཐུན་སྒྲིག་བེ་ལུ་ དཔེར་ན་ $100,000བཟུམ་) དང་ ལོ་གྲངས་ n (1) དེ་ལས་ སྐྱེད་ཚད་ i (༧་༥%) གི་དོན་ལུ་ ནང་ཐིག་རེ་རེ་ནང་ བེ་ལུསི་རེ་རེ་བཙུགས། ནང་ཐིག་གཞན་ཅིག་ནང་ སྐྱེད་ I རྩིས་སྟོན་ནི་གི་དོན་ལུ་ མན་ངག་བཙུགས། C, n, དང་ i གི་ཚབ་ལུ་ མཉམ་པའི་བེ་ལུ་གི་ཐོག་ལས་ ནང་ཐིག་ལུ་གཞི་བསྟུན་ ལག་ལེན་འཐབ།
སྐྱེད་ I ཡོད་པའི་ནང་ཐིག་ནང་ འོད་རྟགས་བཙུགས་བཞག་ དེ་ལས་ ལག་ཆས་ཚུ་ - དམིགས་གཏད་འཚོལ་བ་ གདམ་ཁ་རྐྱབས། དམིགས་གཏད་འཚོལ་བ་ ཌའི་ལོག་འབྱུངམ་ཨིན།
ངེས་ལྡན་གྱི་ནང་ཐིག་འདི་ཧེ་མ་ལས་ར་ ས་སྒོ་མན་ངག་ནང་ཐིག་ནང་འཇུལ་ནུག
ས་སྒོ་ འགྱུར་ཅན་ནང་ཐིག་ ནང་ལུ་ འོད་རྟགས་བཙུགས་བཞག ལེབ་གྲངས་ནང་ བསྒྱུར་བཅོས་འབད་ནི་ཨིན་མི་བེ་ལུ་དང་ལྡན་པའི་ནང་ཐིག་ནང་ ཨེབ་གཏང་འབད་ དཔེ་དེ་ནང་ དངུལ་གྱི་བེ་ལུ་ C ཨིན་པའི་ནང་ཐིག་ཅིག་ཨིན།
རེ་བ་བསྐྱེད་ཡོད་པའི་མན་ངག་གི་གྲུབ་འབྲས་འདི་ དམིགས་གཏད་བེ་ལུ་ ཚིག་ཡིག་སྒྲོམ་ནང་བཙུགས། དཔེ་འདི་ནང་ བེ་ལུ་འདི་ ༡༥,༠༠༠ ཨིན་པས། བཏུབ་ ལུ་ཨེབ་གཏང་འབད།
ཌའི་ལོག་གིས་ཁྱོད་ལུ་ དམིགས་གཏད་འཚོལ་བ་འདི་མཐར་འཁྱོལ་བྱུང་ནུག་ཟེར་ བརྡ་སླབ་འབད་དེ་འབྱུངམ་ཨིན། གྲུབ་འབྲས་འདི་ འགྱུར་ཅན་བེ་ལུ་དང་གཅིག་ཁར་ནང་ཐིག་ནང་བཙུགས་ནི་གི་དོན་ལུ་ ཨིན་ ལུ་ཨུབ་གཏང་འབད།


text:
༉ འཁྲུན་ཆོད་གནང་ཐོག་ལས་ མིག་དཔེ་ཅིག་ སྲོལ་བཙུགས་འབདཝ་དང་འབྲེལ་ འབྲུག་གི་མངོན་པར་མཐོ་བའི་ ཁྲིམས་འདུན་གྱིས་ ང་བཅས་རའི་ ཁྲིམས་བཟོ་ལྷན་སྡེ་ལུ་ ཤེས་རྟོགས་མེད་པར་ ཁྲིམས་ཀྱི་དགོངས་དོན་ གསལ་ཏོག་ཏོ་སྦེ་ བཀོད་མ་ཚུགས་པར་ ལུས་མི་ཚུ་བསུབས་ཏེ་ དུམ་གྲ་ཅིག་ ཁྲིམས་དྭངས་གསལ་བཟོ་ནུག།
དེ་ཡང་ སྤྱི་ཟླ་༧ པའི་ཚེས་༢༦ ལུ་ མངོན་མཐོ་ཁྲིམས་འདུན་གྱིས་གནང་མི་ འཁྲུན་ཆོད་དང་འཁྲིལ་ འབྲུག་གི་སྨྱོ་རྫས་དང་སེམས་ཁམས་འཁྲུགས་རྫས་ རྫས་རིགས་ལོག་སྤྱོད་ཀྱི་ བཅའ་ཁྲིམས་༢༠༡༥ ཅན་མའི་ ཟུར་དེབ་ནང་ སྨན་རིགས་༢༥༥ ཐོ་བཀོད་འབད་མིའི་གྲངས་སུ་ མ་ཚུད་མི་ ཨིསི་པཱསི་མོ་ པོ་རོག་སི་བཱོན་ པ་ལཱསི་སྨན་ཐུམ་ བཟའ་སྤྱོད་དང་ ནག་ཚོང་འཐབ་མི་གཉིས་ཆ་རའི་ནང་ འཛིན་བཟུང་འབད་མི་ མི་གྲངས་༥༥༤ བཙོན་ཁང་ནང་ལས་ གཏང་ནི་ཨིན་མས།
འདས་པའི་ཟླཝ་༢༡ གི་རིང་ འཛིན་བཟུང་འབད་དེ་ བཙོན་ཁྲིམས་སྨིན་གྲུབ་མི་ ཉེས་ཅན་ཚུ་གིས་ འཁྲུན་ཆོད་དང་འཁྲིལ་ བཙོན་ཁང་ནང་ སྡོད་མ་དགོ་པར་ བཙོན་འཐུས་བཏབ་ཆོག་ནི་ཨིན་མས།
ཁྲིམས་བཟོ་ལྷན་སྡེ་གིས་ ཁྲིམས་བཟོ་བའི་ཤུལ་ལས་ བསྟར་སྤྱོད་འབད་ནི་གི་འགན་ཁུར་ དྲང་ཁྲིམས་ལྷན་སྡེ་ལུ་ ཕོགཔ་བཞིན་དུ་ ད་རེས་ མངོན་མཐོ་ཁྲིམས་འདུན་གྱིས་ འབྲུག་གི་སྨྱོ་རྫས་བཀག་འཛིན་དབང་འཛིན་ལུ་ དགོས་མཁོ་དང་འཁྲིལ་ བཀག་དམ་ཅན་གྱི་ སྨྱོ་རྫས་ཚུ་གི་ ཐོ་དུས་མཐུན་བཟོ་ནིའི་ དབང་ཚད་གནང་མི་དེ་ བསྟོད་པར་འོས་པའི་ བཀའ་རྒྱ་ཅིག་ཨིན་མས།
བཀའ་རྒྱ་དེ་གིས་ བཅའ་ཁྲིམས་འཕྲི་སྣོན་འབད་ཞིནམ་ལས་ཚུར་ ཁྲིམས་ཀྱི་དགོངས་དོན་ཚུ་ ཆ་མཐུན་མེད་མི་ལུ་བརྟེན་ སྟབས་མ་བདེཝ་ བྱུང་མི་དེ་ སྟབས་བདེ་ཏོག་ཏོ་ བཟོ་ཡོདཔ་མ་ཚད་ ཉེས་འཛུགས་འཛོལ་ཏེ་ བཀལ་མི་ལས་ བཙོན་ཁྲིམས་ཕོག་མི་ བརྒྱ་ཕྲག་ལེ་ཤ་ཅིག་ བཙོན་ཁང་ནང་སྡོད་མ་དགོཔ་བཟོ་ནུག།
མ་གཞི་ འཁྲུན་ཆོད་ཐོག་ལས་ བཀའ་རྒྱ་གནང་མི་དེ་ གནས་སྐབས་ཅིག་གི་དོན་ལུ་ཨིནམ་ལས་ སྤྱི་ཚོགས་ཀྱིས་ བཅའ་ཁྲིམས་སྦེ་ ཆ་འཇོག་འགྲུབ་དགོཔ་ཨིན་རུང་ སྤྱི་ཚོགས་ཀྱིས་ བཅའ་ཁྲིམས་བརྩམ་པའི་སྐབས་ མ་འོངས་པ་ལུ་ འབྱུང་འགྱུར་གྱི་ གནས་སྟངས་ཚུ་ལུ་ མ་བལྟ་བར་ བཀག་དམ་ཅན་གྱི་ སྨྱོ་རྫས་དང་ སེམས་ཁམས་འཁྲུགས་རྫས་ རྫས་རིགས་ཚུ་ བཅའ་ཁྲིམས་ཀྱི་ ཟུར་དེབ་ནང་ སྨྱོ་རྫས་ཀྱི་ཐོ་ནང་ འགྱུར་བ་མི་འགྱོ་ནི་བཟུམ་སྦེ་ གསལ་བཀོད་འབད་མི་དེ་ འཛོལ་བ་བྱུང་ནུག་ཟེར་ མངོན་མཐོ་ཁྲིམས་འདུན་གྱི་ འཁྲུན་ཆོད་ནང་བཀོད་ནུག།
དེ་མ་ཚད་ ཁྲིམས་རྩམ་མི་ཚུ་གིས་འབད་རུང་ ཟུར་དེབ་ནང་མ་ཚུད་མི་ སྨྱོ་རྫས་དེ་ མི་སྡེ་ནང་ གནོད་པ་ཡོད་མི་ཚུ་ ཚུད་ནིའི་དོན་ཚན་ཚུ་ མ་བཙུགས་མི་དེ་ སྤྱི་ཚོགས་ཀྱི་ འཛོལ་བ་སྦོམ་ཅིག་ཨིན་མས་ཟེར་ བཀོད་ཡོདཔ་བཞིན་དུ་ སྤྱི་ལོ་༢༠༡༥ ལུ་ འབྲུག་གི་སྨྱོ་རྫས་དང་སེམས་ཁམས་འཁྲུགས་རྫས་ རྫས་རིགས་ལོག་སྤྱོད་ཀྱི་ བཅའ་ཁྲིམས་(འཕྲི་སྣོན) ༢༠༡༥ ཅན་མའི་ གསུང་གྲོས་གནང་པའི་སྐབས་ བཀག་དམ་ཅན་གྱི་ སྨྱོ་རྫས་རིགས་ཚུ་ ཟུར་དེབ་ནང་ བཀོད་པ་ཅིན་ ཤུལ་ལས་ སྟབས་མ་བདེཝ་ འཐོན་འོང་ཟེར་ ཚོགས་དཔོན་གྱིས་ དྲན་གསལ་གནང་ཡོད་རུང་ ང་བཅས་རའི་ སྤྱི་ཚོགས་ཀྱི་ འཐུས་མི་ཚུ་ སངས་མ་རྒྱས་པའི་ སེམས་འབད་ནི་དེ་གིས་ ཟུར་དེབ་ནང་ གསལ་བཀོད་འབད་མི་ སྨྱོ་རྫས་ཀྱི་ཐོ་ཚུ་ ཆ་འཇོག་གྲུབ་ནུག།
མངོན་མཐོ་ཁྲིམས་འདུན་གྱིས་འབད་བ་ཅིན་ སྨྱོ་རྫས་ཨིས་པཱསི་མོ་ པོ་རོག་སི་བཱོན་ པ་ལཱསི་གི་ཐད་ཁར་ ཁྲིམས་རྩམ་མི་ཚུ་གིས་ འཛོལ་བ་སྦོམ་བཟོ་ཡོདཔ་མ་ཚད་ ཁྲིམས་བསྟར་སྤྱོད་འབད་མི་ཚུ་གིས་འབད་རུང་ གོ་ཡངས་དྲགས་སྦེ་ བཞག་པ་ཅིན་ མ་འོངས་པ་ལུ་ ན་གཞོན་ཚུ་གིས་ སྨྱོ་རྫས་དེ་ལུ་ ཤུགས་ཐལ་ནིའི་ ཉེན་ཁ་ཡོདཔ་ལས་ སྔོན་འགོག་འབད་ནི་དེ་ གལ་ཆེ་ཟེར་ཨིན་མས།
མངོན་མཐོ་ཁྲིམས་འདུན་གྱི་ བཀའ་རྒྱ་དེ་ ཁྲིམས་བཟོ་ལྷན་སྡེ་ལུ་ དྲན་གསལ་གལ་གནད་ཅན་ཅིག་ཨིན་མི་དེ་ཡང་ ང་བཅས་ཀྱི་ སྤྱི་ཚོགས་ཀྱི་ འཐུས་མི་ལ་ལོ་ཅིག་གིས་ ཁོང་ར་གིས་བརྩམས་མི་ ཁྲིམས་ལུགས་ཚུ་ལུ་ མ་གནས་པར་ ཁྲིམས་བཤིག་འབད་བའི་ ནམ་དུས་ལུ་ཨིན་མས།
འདི་འབདཝ་ལས་ འབྲུག་གི་སྨྱོ་རྫས་དང་ སེམས་ཁམས་འཁྲུགས་རྫས་ རྫས་རིགས་ལོག་སྤྱོད་ཀྱི་ བཅའ་ཁྲིམས་དེ་ མངོན་མཐོ་ཁྲིམས་འདུན་ལས་ འགྱུར་བ་དང་འཁྲིལ་ ཁྲིམས་ཡིག་བསྒྱུར་བཅོས་འབད་དགོ་པའི་ དྲན་གསོ་གནང་མི་དང་འཁྲིལ་ ཁྲིམས་བཟོ་ལྷན་སྡེ་གིས་ ཤུལ་མའི་ཚོགས་ཐེངས་ནང་ བཅའ་ཁྲིམས་འཕྲི་སྣོན་གྱི་དོན་ལུ་ གྲོས་འདེབས་བཙུགསཔ་ད་ ཁྲིམས་ཀྱི་དགོངས་དོན་གཞན་གསལ་ཏོག་ཏོ་མེད་མི་ཚུ་ཡང་ བསྐྱར་ཞིབ་ཐོག་ གསལ་ཏོག་ཏོ་སྦེ་ བཟོ་དགོཔ་དེ་ཡང་ ཁག་ཆེ་ཟེར་ ཞུ་ནི་ཨིན།


text:
༉ སྤྱི་ཟླ་༨ པའི་ཚེས་༥ ལུ་ པདྨ་དགའ་ཚལ་ངང་ལམ་ལུ་སྦེ་ འགོ་འདྲེན་འཐབ་མི་ གནམ་བྱཱར་གྱི་ ཕུཌ་བཱོལ་འགྲན་བསྡུར་ ཐེངས་༢ པའི་ནང་ ལུང་དབང་ནོར་འཕེལ་སྐྱེལ་འདྲེན་དང་ ཀོ་ལོ་ནི་ཨེཕ་སི་༢ ཀྱི་བར་ན་ མཐའ་བཅད་འགྲན་བསྡུར་གྱི་ རྩེད་འགྲན་འབད་བའི་སྐབས་ ཀོ་ལོ་ནི་ ཨེཕ་སི་གིས་ གཱོལ་༤ བཙུགས་ཏེ་ རྒྱལ་ཁ་ཐོབ་ཅི།
རྩེད་འགྲན་དེ་ སྤྱི་ཟླ་༧ པའི་ཚེས་༩ ལས་ སྤྱི་ཟླ་༨ པའི་ཚུན་༥ ཚུན་ འགོ་འདྲེན་འཐབ་ཡོདཔ་ཨིན་པས།
སྡེ་ཚན་༢ ཀྱི་བར་ན་ རྩེད་འགྲན་འགོ་བཙུགས་ཏེ་ དུས་ཡུན་སྐར་མ་༩ དེ་ཅིག་ལུ་ ཀོ་ལོ་ནི་ཨེཕ་སི་གིས་ གཱོལ་བཙུགས་ནིའི་ དཔའ་བཅམ་ཡོད་རུང་ བཙུགས་མ་ཚུགསཔ་ད་ ལུང་དབང་ནོར་འཕེལ་སྐྱེལ་འདྲེན་སྡེ་ཚན་ཡང་ ཤུགས་ལང་སྟེ་ དོ་འགྲན་འབད་བའི་བར་ན་ ཀོ་ལོ་ནི་ཨེཕ་སི་གི་ རྩེད་འགྲན་པ་ འཇམ་དབྱངས་ཀྱིས་ གཱོལ་བཙུགས་ཅི།
ད་རུང་ འཇམ་དབྱངས་ཀྱིས་ གཱོལ་བཙུགས་ནིའི་ དཔའ་བཅམ་རུང་ བཙུགས་མ་ཚུགས་མི་ལུ་བརྟེན་ སྡེ་ཚན་གཞན་མིའི་ རྩེད་འགྲན་པ་ཚུ་གིས་ འཇམ་དབྱངས་ལུ་ དོ་འགྲན་འབད་དེ་ གཱོལ་ཚར་ལེ་ཤ་བཙུགས་ནིའི་ དཔའ་བཅམ་ཡོད་རུང་ བཙུགས་མ་ཚུགསཔ་ལས་ སྐོར་ཐེངས་དང་པའི་ དུས་ཚོད་རྫོགས་སོ་ཡི།
དེ་ལས་ སྐོར་ཐེངས་༢ པ་དེ་ འགོ་བཙུགས་ཏེ་ ལུང་དབང་ནོར་འཕེལ་སྐྱེལ་འདྲེན་གྱི་ རྩེད་འགྲན་པ་ཚུ་གིས་ རྩ་འགེངས་རྩེད་མི་ལུ་བརྟེན་ དུས་ཡུན་སྐར་མ་༩ འི་ནང་འཁོད་ནང་ ཀོ་ལོ་ནི་ཨེཕ་སི་ལུ་ གཱོལ་བཙུགས་ཡོདཔ་ལས་ སྡེ་ཚན་གཞན་མི་ལུ་ དོ་འགྲན་ལཱ་ཁག་ཅིག་ལུ་ བཟོ་ཡོད་རུང་ ཀོ་ལོ་ནི་ཨེཕ་སིའི་ རྩེད་འགྲན་པ་ཅིག་ གིས་ གཱོལ་བཙུགས་ཅི།
ལུང་དབང་ནོར་འཕེལ་སྐྱེལ་འདྲེན་གྱིས་ ག་དེམ་ཅིག་ རྩ་འགེངས་རྩེད་རུང་ འཇམ་དབྱངས་ཀྱིས་ གཱོལ་ཚར་ལེ་ཤ་བཙུགས་ནིའི་ དཔའ་བཅམ་མི་ལུ་བརྟེན་ ཚུར་འཐེན་བཏང་ནི་དེ་གིས་ པེ་ནཱལ་ཊི་ཐོབ་སྟེ་ ད་རུང་ གཱོལ་བཙུགས་ཡོདཔ་མ་ཚད་ སྐྱེལ་འདྲེན་སྡེ་ཚན་གྱིས་ གོ་ལི་ལུ་ བཱོལ་བྱིན་པའི་སྐབས་ བཟུང་ནི་འབདཝ་ད་ སྟབས་མ་བདེཝ་ལས་ ཀོ་ལོ་ནི་ཨེཕ་སི་གིས་ གཱོལ་བཙུགས་བཏངམ་ལས་ བསྡོམས་གཱོལ་༤ བཙུགས་ཏེ་ རྒྱལ་ཁ་ཐོབ་ཅི།
དེ་བཟུམ་སྦེ་ དུས་ཅི་ འགོ་དང་པ་ ཨམ་སྲུ་ཚུ་གི་དོན་ལུ་ཡང་ འགྲན་བསྡུར་འགོ་འདྲེན་འཐབ་ཡོདཔ་ད་ ཕ་ཀྲོང་ཡུ་ནའི་ཊིཌ་དང་ ཨོལཌ་ཕེ་རེནཌ་ཡུ་ནའི་ཊེཌ་༢ ཀྱི་བར་ན་ མཐའ་བཅད་རྩེད་འགྲན་འབད་བའི་སྐབས་ དུས་ཡུན་སྐར་མ་༡༥ ལུ་ ཨོལཌ་ཕེ་རེནཌ་ཡུ་ནའི་ཊེཌ་གིས་ གཱོལ་བཙུགས་༡ བཙུགས་ཅི།
སྡེན་ཚན་གཞན་མི་གིས་ཡང་ དོ་འགྲན་འདྲན་འདྲ་སྦེ་ར་འབདཝ་ལས་ སྡེ་ཚན་༢ ཀྱི་བར་ན་ སྤྲོ་བ་ཆེ་ཏོག་ཏོ་སྦེ་ རྩེད་འགྲན་འབད་མི་ལུ་བརྟེན་ ལྟདམོ་བལྟ་མི་ཚུ་ཡང་ སྤྲོ་བ་བྱུང་ཡོདཔ་བཞིན་དུ་ ཨོལཌ་ཕེ་རེནཌ་ ཡུ་ནའི་ཊེཌ་གིས་ གཱོལ་༡ དང་ གཞན་མི་སྡེ་ཚན་གྱིས་ གཱོལ་བཙུགས་མ་ཚུགསཔ་ལས་ སྐོར་ཐེངས་དང་པ་དེ་ མཇུག་བསྡུ་ཡི།
དེ་ལས་ སྐོར་ཐེངས་༢ པ་དེ་ཡང་ སྤྲོ་བ་ཆེ་ཏོག་ཏོ་སྦེ་ རྩེད་འགྲན་འབད་ཡོདཔ་ལས་ སྡེ་ཚན་༢ ཆ་ར་གིས་ གཱོལ་༡ ཡང་ བཙུགས་མ་ཚུགས་པར་ མཇུག་བསྡུ་ཡོདཔ་ལས་ དུས་ཚོད་ཐེབས་སྐར་མ་༡༤ བྱིན་རུང་ གཱོལ་མ་ཚུགསཔ་ལས་ པེ་ནཱལ་ཊི་རྐྱབ་དགོཔ་ ཐོན་ཡི།
སྡེ་ཚན་༢ ཆ་ར་ལས་ རྩེད་འགྲན་པ་༥ རེ་བཏོན་ཏེ་ པེ་ནཱལ་ཊི་རྐྱབ་པའི་སྐབས་ ཨོལཌ་ཕེ་རེནཌ་ ཡུ་ནའི་ཊེཌ་གིས་ གཱོལ་༤ བཙུགས་རུང་ གཞན་མི་སྡེ་ཚན་གྱིས་ གཱོལ་༡ ལས་བརྒལ་ བཙུགས་མ་ཚུགསཔ་ལས་ ཨོལཌ་ཕེ་རེནཌ་ཡུ་ནའི་ཊེཌ་གིས་ བསྡོམས་གཱོལ་༥ བཙུགས་ཏེ་ རྒྱལ་ཁ་ཐོབ་ཅི།
བུཚ་གི་སྡེ་ཚན་ལས་ ཨང་དང་པ་ཐོན་མི་ལུ་ དངུལ་རྐྱང་གི་གསོལ་རས་༣༠,༠༠༠ དང་༢ པ་ལུ་ དངུལ་ཀྲམ་༢༠,༠༠༠ དེ་ལས་ བུམོ་གི་སྡེ་ཚན་ལས་ ཨང་དང་པ་ཐོན་མི་ལུ་ དངུལ་ཀྲམ་༡༠,༥༠༠ དང་༢ པ་ཐོན་མི་ལུ་ དངུལ་ཀྲམ་༨,༥༠༠ ཐོབ་ཡོདཔ་བཞིན་དུ་ རྩེད་འགྲན་པ་ག་ར་ལུ་ གསོལ་རས་དཀར་མེ་ ཀོངམ་རེ་བྱིན་ཡི།
འགོ་འདྲེན་པ་ འཇིགས་མེད་དབང་ཕྱུག་གིས་ སླབ་མིའི་ནང་ རྩེད་འགྲན་དེ་ནང་ བཅའ་མར་གཏོགས་མི་ བུཚ་སྡེ་ཚན་༡༡ དང་ བུམོ་སྡེ་ཚན་༦ ཐོན་ཡོད་རུང་ བུམོ་སྡེ་ཚན་༢ དུམ་གྲ་ཅིག་ སྟབས་མ་བདེཝ་ ཐོན་མི་ལུ་བརྟེན་ རྩེད་འགྲན་གྱི་བར་ན་ལས་ བཀོག་བཞག་སོང་ཡི་ཟེར་ཨིན་པས།
ཁོ་གིས་ སླབ་མིའི་ནང་ བུམོ་ཚུ་གི་དོན་ལུ་ འཛུལ་འཐུས་དངུལ་ཀྲམ་༦,༠༠༠ དང་ བུཚ་ཚུ་ལས་ དངུལ་ཀྲམ་༡༡,༡༡༡ ཨིནམ་ད་ བུཚ་ཚུ་ལས་ དངུལ་ཀྲམ་༡༡,༡༡༡ ལེན་མི་ དངུལ་ཀྲམ་གཅིག་ལོར་དེ་ འབྲུག་མཁལ་རྡོག་གཞི་ཚོགས་ལུ་ ཞལ་འདེབས་སྦེ་ བྱིན་ནིའི་དོན་ལུ་ ཨིན་ཟེར་ཨིན་པས།
ཁོ་གིས་འབད་བ་ཅིན་ ཨམ་སྲུའི་དོན་ལུ་ རྩེད་འགྲན་འགོ་དང་པ་ འགོ་འདྲེན་འཐབ་མི་དེ་ རྩེད་འགྲན་ཚུ་ནང་ ཨམ་སྲུ་ཚུ་ལུ་ཡང་ གོ་སྐབས་བཟོ་ཐབས་ལུ་ཨིན་རུང་ ཁོང་གིས་ རྩེད་འགྲན་ནང་ འབད་མི་ཚུགས་ནི་མས་ཟེར་ཨིནམ་ད་ ཤུལ་ལས་ སྤྲོ་བའི་ཐོག་ལས་ བཅའ་མར་གཏོགས་མི་ འཐོན་པ་ཅིན་ གོ་སྐབས་བྱིན་ནི་ཨིནམ་བཞིན་དུ་ ལམ་ལུགས་དང་ འཛུལ་འཐུས་ཚུ་ཡང་ བུཚ་བཟུམ་སྦེ་ར་ བཟོ་ནི་ཨིན་པའི་གནས་ཚུལ།
ངང་ལམ་ལས་ སྐལ་བཟང་དབང་ཕྱུག།


text:
LibreOffice 7.3 Help
ཁྱོད་ཀྱིས་ བཙུགས་ - དྲན་འཛིན་ གདམ་ཁ་རྐྱབ་པའི་ཐོག་ལས་ ནང་ཐིག་རེ་རེ་ལུ་ དྲན་འཛིན་རེ་འགན་སྤྲོད་འབད་ཚུགས། དྲན་འཛིན་འདི་ ནང་ཐིག་ནང་གི་ གྲུ་བཞི་དམརཔོ་ཆུང་ཀུ་སྦེ་ཡོད་པའི་དྲན་འཛིན་བརྡ་སྟོན་པ་གིས་ བརྡ་སྟོན་འབད་ཡི།
The comment is visible whenever the mouse pointer is over the cell.
ནང་ཐིག་སེལ་འཐུ་འབདཝ་ད་ ནང་ཐིག་གི་སྐབས་དོན་དཀར་ཆག་ནང་ལས་ དྲན་འཛིན་སྟོན་ གདམ་ཁ་རྐྱབས། དེ་སྦེ་འབད་མི་འདི་གིས་ གཅིག་པའི་སྐབས་དོན་དཀར་ཆག་ནང་ལས་དྲན་འཛིན་སྟོན་བརྡ་བཀོད་འདི་ ཤུགས་མེད་མ་བཟོ་ཚུན་ དྲན་འཛིན་འདི་མཐོངམ་སྦེ་བཞགཔ་ཨིན།
དྲན་འཛིན་འདི་ དུས་ཨ་རྟག་ར་མཐོང་ཚུགསཔ་སྦེ་ཞུན་དག་འབད་ནི་གི་དོན་ལུ་ ཨེབ་གཏང་འབད། དྲན་འཛིན་གྱི་ཚིག་ཡིག་ཧྲིལ་བུ་སྦེ་བཏོན་གཏང་པ་ཅིན་ དྲན་འཛིན་འདི་ཡང་བཏོན་གཏངམ་ཨིན།
ཁྱོད་རང་གིས་དགའ་མི་དྲན་འཛིན་རེ་རེ་ སྤོ་བཤུད་འབད་ ཡང་ན་ ཚད་བསྐྱར་བཟོ་འབད།
རྒྱབ་གཞའི་ཚོས་གཞི་དང་དྭངས་གསལ་ དེ་ལས་མཐའ་མཚམས་བཟོ་རྣམ་དང་ཚིག་ཡིག་ཕྲང་སྒྲིག་ཚུ་ གསལ་བཀོད་འབད་བའི་ཐོག་ལས་ དྲན་འཛིན་རེ་རེ་རྩ་སྒྲིག་འབད། དྲན་འཛིན་གྱི་སྐབས་དོན་དཀར་ཆག་ནང་ལས་ བརྡ་བཀོད་ཚུ་གདམ་ཁ་རྐྱབས།
To show or hide the comment indicator, choose LibreOffice - PreferencesTools - Options - LibreOffice Calc - View and mark or unmark the Comment indicator check box.
སེལ་འཐུ་འབད་ཡོད་པའིནང་ཐིག་ཅིག་གི་དོན་ལུ་ གྲོགས་རམ་ཕན་བསླབ་ཅིག་བཀྲམ་སྟོན་འབད་ནི་ལུ་ གནད་སྡུད་ - ནུས་ལྡན་དུས་ཚོད་ - ཨིན་པུཊི་གྲོགས་རམ་ ལག་ལེན་འཐབ།


text:
དགའ་ས་ཚྭ་ཆུའི་སྐོར།
དགའ་ས་ཚ་ཆུ་འདི་ རྫོང་ཁག་ལྟེ་བ་ལས་མར་ཁ་ཐུག་རྐང་བཙུགས་སྟེ་དུས་ཡུན་ཆུ་ཚོད་ ༢ དེ་ཅིག་གི་ས་ཁར་ མོ་ཆུའི་ཉེ་འདབས་ལུ་ཆགས་ཡོདཔ་ཨིན། ཨིན་རུང་ ལོ་དག་པ་ཅིག་གི་ཧེ་མ་སྣུམ་འཁོར་ལམ་གྱི་མཐུན་རྐྱེན་བཟོ་ཡོདཔ་ལས་ ལོ་བསྟར་བཞིན་མི་སྟོང་ཕྲག་ ༨༠༠༠ ཙམ་ཚྭ་ཆུ་བངས་པར་འོང་དོ་ཡོདཔ་ཨིན།
ཚྭ་ཆུ་འདི་རང་བཞིན་གྱི་སྨན་/གཏེར་རྫས་མ་འདྲཝ་ལེ་ཤ་ཡོདཔ་ལས་ རྐང་ཚིགས་ལག་ཚིགས་ན་མི་ རུས་ཚིགས་ན་མི་ རྨ་ཡོད་མི་ ཕོ་དྲོད་ན་ཚ་ཡོད་མི་ པགས་ཀོ་གི་ནད་གཞི་ཡོད་མི་ བད་ཀན་ནད་གཞི་དང་ གཞན་ན་ཚ་ཚུ་ལས་དྲག་དོ་ཡོདཔ་དང་ གཟུགས་ཁམས་བདེ་ཏོག་ཏོ་འོང་ཨིན།
ཚྭ་ཆུ་འདི་ནང་ མི་དམངས་མཐུན་རྐྱེན་ཚུ་མ་ཚང་ཚངམ་སྦེ་ཡོད་པའི་ཁར་ དབང་པོ་སྐྱོན་ཅན་ཚུ་གིས་དོན་ལུ་ མགྲོན་ཁྱིམ་དང་ སྐུ་འཁོར་དང་ཆེས་མཐོའི་འགོ་དཔོན་ཚུ་གི་དོན་ལུ་ ཆུ་རྫིང་སོ་སོར་སྦེ་ར་ཡོདཔ་ཨིན། གཞན་མི་དམངས་ཀྱི་དོན་ལུ་ཆུ་རྫིང་ ༧ ཡོདཔ་དང་ཆུའི་དྲོད་ཤུགས་དང་སྨན་གྱི་ཕན་ཁུངས་ཚུ་ཡང་སོ་སོར་ཡོདཔ་ཨིན།
མི་དམངས་མགྱོན་ཁྱིམ་གི་བཅའ་ཡིག་དང་སྒྲིག་གཞི།
༡/ ཁང་མིག་གི་ལྡེ་མིག་ཚུ་ཚྭ་ཆུ་འཛིན་སྐྱོང་ཡིག་ཚང་ལས་ ཉེན་སྲུང་དམང་དངུལ་བཏབ་ཐོག་ལེན་དགོཔ་ཨིན། དེ་ཡང་ ག་དེམ་ཅིག་སྦེ་བྱ་སྟབས་མ་བདེ་བར་མགྱོན་ཁྱིམ་ནང་སྡོད་མ་ཚུགས་པ་ཅིན་དངུལ་ལོག་སྤྲོད་ནི་ཨིན།
༢/ མགྱོན་ཁྱིམ་ནང་བཞུགས་མི་ཚུ་གིས་ མཐུན་རྐྱེན་ལོག་སྤྱོད་འབད་ནི་ལས་འཛེམ་དགོཔ་དང་ གལ་སྲིད་གནོད་སྐྱོན་རེ་རྐྱབ་ཡོད་པ་ཅིན་ ཉེན་སྲུང་མ་དངུལ་ལས་བཏོག་ནི་ཨིན།
༣/ མགྲོན་ཤག་ཚུ་ནང་ མེ་དང་ཆུ་ལ་སོགས་པ་མ་བཏུབ་པ་ཅིན་ དབང་ཚད་སྤྲོད་ཡོད་མི་ལས་གཡོགཔ་ཚུ་ཞིབ་དཔྱད་འབད་ནི་ཨིན།
༤/ མགྱོན་ཁྱིམ་ནང་བཞུགས་མི་གིས་ རང་སོའི་ཕྱགས་སྙིགས་ཚུ་ ཕྱགས་སྙིགས་ཧོད་ནང་བླུག་དགོཔ་དང་ འཐུས་ཤོར་མི་ཚུ་ལུ་ཉེས་ཆད་དངུལ་ཀྲམ་ ༥༠༠ རེ་བཀལ་ནི་ཨིན།
༥/ དུས་ཡུན་ཚང་སྦེ་མགྱོན་ཁྱིམ་ནང་ལས་ཐོན་མ་འགྱོ་བའི་ཧེ་མ་ ཁང་མིག་ཧིང་སངས་ས་བཞག་དགོ་པའི་ཁར་ ཚྭ་ཆུ་འཛིན་སྐྱོང་པ་ལུ་རྩིས་ལེགས་ཤོམ་སྦེ་སྤྲོད་ཐོག་ ཁང་གླ་ཡང་སྤྲོདཔ་ད་ ཁྱེད་ཀྱི་འབྱོར་རྟགས་འཐོབ་ཚུགསཔ་ཨིན།
༦/ ཚྭ་ཆུ་མགྱོན་ཁྱིམ་ནང་བཞུགས་པའི་རིང་ལུ་ གཟའ་སྤེན་པ་ཨ་རྟག་ར་ དྲོ་པ་ཆུ་ཚོད་ ༩-༡༡ ཚུན་འཕྱག་སྙིགས་འཐུ་ནི་གིས་ཉིནམ་ཨིན།
༧/ ཨམ་སྲུ་ཚུ་ཟླ་ཁྲག་འོང་བའི་དུས་ཚོད་ནང་ ཚྭ་ཆུ་བངས་མ་ཆོགཔ་ཨིན།
༨/ ཕྱིར་ཐོན་དུས་ཚོད་འདི་ཡང་ ཉི་མ་ཆུ་ཚོད་ ༡༢ ལུ།
ཁ་གསལ་གྱི་དོན་ལུ ཚྭ་ཆུ་འཛིན་སྐྱོང་པ་གི་འགྲུལ་འཕྲིན་ཨང་ ༡༧༤༥༨༠༣༤ ནང་འབྲེལ་བ་མཛད་གནང་།
ཚྭ་ཆུ་ནང་མཐུན་རྐྱེན་གཞན་ཡང་།
༡/ ངལ་འཚོའི་ཁང་མིག།་(Rest room)
མི་དམངས་ཞབས་ཏོག་གི་དོན་ལུ་མགྱོན་ཁྱིམ་ལས་འཁོར་ལམ་བདའ་སྟེ་ ཚྭ་ཆུ་ཚུན་ངལ་འཚོའི་ཁང་མིག་ ༣ ཡོདཔ་མ་ཚད་ རྒན་ཤོས་དང་དབང་པོ་སྐྱོན་ཅན་གྱི་དོན་ལུ་ཚྭ་ཆུ་རྫིང་གི་ཉེ་འདབས་བཟོ་སྟེ་ཡོདཔ་ཨིན། འདི་ཡང་ཏི་རུ་སྤྲོད་མ་དགོ་པར་ རིན་མེད་སྟོང་པ་སྦེ་ཕུལཝ་ཨིན།
༢/ གྲྭ་ཚང་གི་མགྱོན་ཁྱིམ།
དགའ་ས་རབ་སྡེ་གི་འགོ་འདྲེན་ཐོག་མགྱོན་ཁྱིམ་ཁང་མིག་བཞི་སྦེ་ དབྱེ་ཁག་གཉིས་བཟོ་སྟེ་ཡོད་མི་ནང་ ཆབ་གསང་དང་ཐབ་ཚང་མཉམ་སྦྲགས་ཐབ་ཚང་གི་ཅ་ཆས་དང་གདན་ཚུ་བཙུགས་ཏེ་ཡོདཔ་ཨིན། ཨིན་རུང་ དབྱེ་ཁག་གཉིས་པ་ནང་ གཞན་ག་ར་ཅོག་འཐདཔ་ཡོད་རུང་ཐབ་ཚང་གི་ཅ་ཆས་མེདཔ་ཨིན།
༣/ འཕོ་སྐྱོད་སྡོད་སྒར། (transit camp)
འཕོ་སྐྱོད་སྡོད་སྒར་འདི་ གཙོ་བོ་ར་ཆེས་མཐོའི་འགོ་དཔོན་ཚུ་ གཞུང་དོན་གྱི་དོན་ལུ་དགའ་ས་རྫོང་ཁག་ནང་འབྱོནམ་ད་ཨིན། འདི་ཡང་ ཚྭ་ཆུ་གི་ལྟག་ལུ་སྒྲིང་ཁྱིམ་ཐོག་གཅིག་སྦེ་ཡོདཔ་ཨིན།
༤/ གྲོས་བསྟུན་ཁང་། (conference hall)
དགའ་ས་ཚྭ་ཆུ་ནང་མགྱོན་ཁྱིམ་དང་གཞན་མཐུན་རྐྱེན་མ་བརྩི་བར་ གྲོས་བསྟུན་ཁང་ཡོད་མི་འདི་ཡང་ རྒྱལ་ཁབ་ནང་འཁོད་ཀྱི་མི་མང་ལས་སྡེ་གང་རུང་གྲོས་བསྟུན/ཞལ་འཛོམས་འཚོག་ནིའི་གོ་སྐབས་བྱིན་ནིའི་དོན་ལུ་ཨིན།
༥/ གནས་ཁང་།
ཚྭ་ཆུ་གི་ཆོས་སྲུང་ དོན་གྲུབ་ནོར་བཟང་གི་གནས་ཁང་འདི་ སྤྱི་ལོ་ ༢༠༡༥ དབྱིན་ཟླ་ ༡༠ པའི་དབྱིན་ཚེས་ ༠༧ ལུ་ འབྲུག་རྒྱལ་བཞི་པ་མཆོག་དགུང་ལོ་ ༦༠ བཞེས་པའི་འཁྲུངས་སྐར་དུས་སྟོན་དང་འབྲེལ་ རྒྱལ་ཡུམ་ཨ་ཞེ་རྡོ་རྗེ་དབང་མོ་དབང་ཕྱུག་མཆོག་གིས་སྒོ་འབྱེད་མཛད་གནང་ཡོདཔ་ཨིན། དེ་ཡང་ ཚྭ་ཆུ་བངས་པར་འོང་མི་ཚུ་ཆོས་སྐྱོང་སྲུང་མ་ལུ་ ཕྱག་དང་མཆོད་པ་ཕུལ་སའི་རྟེན་སྦེ་བཞེངས་གནང་གནངམ་ཨིན་མས།
༦/ ཚོང་ཁང་།
ད་ལྟོའི་གནས་ཚད་ཁར་ དགའ་ས་ཚྭ་ཆུ་ནང་ཚོང་ཁང་ལྔ་ཡོདཔ་དང་། རང་བཞིན་སོ་ནམས་ཚོང་ཁང་གཅིག་ ཚྭ་ཆུ་ཉེ་འདབས་ལུ་བཙུགས་ཏེ་ཡོདཔ་ཨིན། རང་བཞིན་སོ་ནམས་ཚོང་ཁང་ལས་ རང་བཞིན་གྱི་ཚོད་བསྲེ་རིགས་དང་ སྒོ་ནོར་ཐོན་སྐྱེད། ཨོམ་དང་དར་ཚི་ཚུ་ གོང་ཚད་རན་ཏོག་ཏོ་སྦེ་ཐོབ་ཚུགསཔ་ཨིན།


text:
LibreOffice 7.4 Help
TIMEVALUE གིས་འདྲེན་ཚིག་ཚུ་གི་མཉམ་སྦྲགས་འབད་ཡོདཔ་དང་ དུས་ཚོད་ཐོ་བཀོད་རྩ་སྒྲིག་སྟོན་ཚུགས་མི་ཚུ་ཚིག་ཡིག་ལས་དུས་ཚོད་ཨང་ནང་འཁོད་སླར་ལོག་འབདཝ་ཨིན།
བཅུ་ཚག་སྦེ་བརྡ་སྟོན་འབད་ཡོད་པའི་ནང་འཁོད་ཨང་འདི་ ཚེས་ཐོ་བཀོད་ཚུ་རྩིས་སྟོན་འབད་ནིའི་དོན་ལུ་ LibreOffice གི་འོག་ལུ་ལག་ལེན་འཐབ་ཡོད་པའི་ཚེས་རིམ་ལུགས་ཀྱི་གྲུབ་འབྲས་ཨིན།
If the text string also includes a year, month, or day, TIMEVALUE only returns the fractional part of the conversion.
དུས་ཚོད་གནས་གོང་།("Text")
ཚིག་ཡིག་ འདི་ནུས་ཅན་དུས་ཚོད་གསལ་བརྗོད་ཨིནམ་ལས་ འདྲེན་ཚིག་རྟགས་ཚུ་ནང་བཙུགས་དགོསཔ་ཨིན།
TIMEVALUE("4PM") གིས་༠་༦༧ སླར་ལོག་འབདཝ་ཨིན། དུས་ཚོད་འདི་ HH:MM:SS རྩ་སྒྲིག་ནང་རྩ་སྒྲིག་འབདཝ་ད་ཁྱོད་ཀྱིས་ ༡༦:༠༠:༠༠ འཐོབ་ཨིན།
TIMEVALUE("24:00") གིས་ ༡ སླར་ལོག་འབདཝ་ཨིན། ཁྱོད་ཀྱིས་ HH:MM:SS དུས་ཚོད་རྩ་སྒྲིག་ལག་ལེན་འཐབ་པ་ཅིན་ གནས་གོང་འདི་ 00:00:00 ཨིན།


text:
༉ སྤྱི་ཟླ་༤ པའི་ཚེས་༢༡ ལུ་ འབྲུག་རྒྱལ་པོའི་རྒུད་སོའི་སྐྱིད་སྡུག་ དབྱེ་ཁག་༣ པ་ འགོ་བཙུགས་ཏེ་ བདུན་ཕྲག་༢ ནང་འཁོད་ལུ་ མི་༢༣,༦༧༡ གིས་ ཟླ་རིམ་འོང་འབབ་རྒྱབ་སྐྱོར་དང་ མི་༡༨,༤༤༤ གིས་ སྐྱིན་འགྲུལ་སྐྱེད་ཀྱི་ རྒྱབ་སྐྱོར་དོན་ལུ་ ཞུ་ཡིག་བཙུགས་ཡོདཔ་ཨིན་པས།
འབྲུག་རྒྱལ་པོའི་རྒུད་སོའི་སྐྱིད་སྡུག་དོན་ལུ་ ཞུ་ཡི་བཙུགས་མི་ཚུ་གི་གྲས་ལས་ ཟླ་རིམ་འོང་འབབ་རྒྱབ་སྐྱོར་གྱི་དོན་ལུ་ མཐོ་ཤོས་ར་ བསམ་རྩེ་རྫོང་ཁག་དང་ ཉུང་ཤོས་ར་ མགར་ས་རྫོང་ཁག་ལས་ཨིན་པས།
ཞུ་ཡིག་བཙུགས་མི་ མང་ཤོས་ར་ ཐིམ་ཕུག་ལུ་ ལཱ་འབད་སྡོད་མི་ཨིནམ་བཞིན་དུ་ མི་ངོམ་༩,༨༤༧ ལྟ་བཤལ་ལས་སྡེ་དང་༡,༣༥༣ ཟ་ཁང་དང་ བཞེས་སྒོའི་ཞབས་ཏོག་གི་ ལཱ་འབད་མི་ཚུ་ཨིན་པས།
ཁོང་ཆ་ཁྱབ་ མང་ཤོས་ཅིག་ཁར་ འབྲུག་རྒྱལ་པོའི་རྒུད་སོའི་སྐྱིད་སྡུག་ དབྱེ་ཁག་དང་པ་དང་༢ པའི་ནང་ སྐྱིད་སྡུག་ཐོབ་མི་ཚུ་ཨིན་པས།
སྐྱིན་འགྲུལ་སྐྱེད་ཀྱི་ རྒྱབ་སྐྱོར་དོན་ལུ་ སྐྱིད་སྡུག་གི་ ཞུ་ཡིག་བཙུགས་མི་ཚུ་གི་གྲས་ལས་༣༧༣ ཚོང་འབྲེལ་ལས་སྡེ་དང་༡༨,༠༧༡ རང་སོའི་སྐྱིན་འགྲུལ་དང་ ཡང་ཅིན་ ཚོང་འབྲེལ་འཐབ་མིའི་ ཇོ་བདག་ཚུ་ཨིན་པས།
སྐྱིན་འགྲུལ་སྐྱེད་ཀྱི་ རྒྱབ་སྐྱོར་དོན་ལུ་ཡོངས་བསྡོམས་ལུ་ ཐོ་བཀོད་ཅན་གྱི་ སྐྱིན་འགྲུལ་གྱི་ རྩིས་ཁྲ་འཆང་མི་༩,༢༩༤ དང་ རང་སོའི་རྩིས་ཁྲ་ཡོད་མི་༩,༠༧༣ དེ་ལས་ ཚོང་འབྲེལ་གྱི་ རྩིས་ཁྲ་འཆང་མི་༡༣༡ ཡོད་པའི་གནས་ཚུལ།
ཨོ་རྒྱན་རྡོ་རྗེ།


text: ༉ འབྲུག་གི་བཙག་འཐུ་ལྷན་ཚོགས་ཀྱིས་ འབྲུག་གི་བཙག་འཐུའི་བཅའ་ཁྲིམས་༢༠༠༨ཅན་མའི་དོན་ཚན་༥༧༧ དང་༥༧༩ དེ་ལས་ས་གནས་གཞུང་གི་བཅའ་ཁྲིམས་༢༠༠༨ ཅན་མའི་དོན་ཚན་༣༣ དང་༣༤ ཚུའི་རྗེས་མཐུན་ལུ་ དབང་འདུས་ཕོ་བྲང་རྫོང་ཁག་མངའ་འོག་ དྭངས་ཆུ་རྒེད་འོག་རྒཔོ་གི་གོ་གནས་དོན་ལུ་ ས་སྟོང་ཞུགས་ཡོད་པའི་སྐོར་བཀོད་ཡོད་མི་ལུ་ ས་གནས་གཞུང་སྐྱོང་ལས་ཁུངས་ལས་ལྷོད་པའི་ཡིག་ཨང་ DLG-12/1503 སྤྱི་ཚེས་༦–༡–༢༠༡༧ ཅན་མ༌དང༌ དབང་འདུས་ཕོ་བྲང་རྫོང་ཁག་ལས་ ཡིག་ཨང་DAW/ECB-02/2017/4559 སྤྱི་ཚེས་༢༤–༡–༢༠༡༧ ཅན་མ་ལུ་ངོས་ལེན་ཐོག་ དུས་མིན་བཙག་འཐུའི་གསལ་བསྒྲགས་འབདཝ་ཨིན།


text:
དྲག་ཤོས་བཀྲིས་འདི་ འབྲུག་གི་རྩ་ཁྲིམས་ཆེན་མོའི་དགོངས་དོན་དང་འཁྲིལ་ མི་དབང་མངའ་བདག་རིན་པོ་ཆེ་གིས་སྤྱི་ལོ་༢༠༢༠ སྤྱི་ཟླ་༡༠ པའི་སྤྱི་ཚེས་༡༤ ལུ་ བསྐོ་བཞག་མཛད་གནང་པའི་རྒྱལ་གཞུང་རྩིས་ཞིབ་དབང་འཛིན་གྱི་རྩིས་ཞིབ་ཡོངས་ཁྱབ་གསུམ་པ་ཨིན། རྩིས་ཞིབ་ཡོངས་ཁྱབ་འདི་ བློན་ཆེན། འབྲུག་གི་ཁྲིམས་སྤྱི་བློན་པོ། མི་རྗེ་ཚོགས་དཔོན། རྒྱལ་ཡོངས་ཚོགས་སྡེའི་ཁྲི་འཛིན་དང་ ལྡོག་ཕྱོགས་འགོ་འཁྲིདཔ་ཚུ་མཉམ་རུབ་ཀྱི་སྒོ་ལས་ ཁྱད་ལྡན་མི་ངོམ་གྱི་རྒྱབ་སྣོན་ཕུལ་མིའི་ཐོ་ནང་ལས་ འབྲུག་རྒྱལཔོ་གིས་བསྐོ་བཞག་མཛད་གནངམ་ཨིན།
དྲག་ཤོས་བཀྲིས་འདི་ སྤྱི་ལོ་༡༩༧༠ སྤྱི་ཟླ་༡༡ པའི་སྤྱི་ཚེས་༥ ལུ་ ཐིམ་ཕུག་ལུ་སྦེ་སྐུ་འཁྲུངས་ནུག། ཁོ་གིས་སྤྱི་ལོ་༡༩༩༣ ལུ་ བཀྲིས་བསྒང་ བཀང་ལུང་ ཤེས་རབ་རྩེ་མཐོ་རིམ་སློབ་གྲྭ་ནང་ལས་ ཚོང་འབྲེལ་གཙུག་ལག་གཞི་རིམ་གྱི་ཤེས་ཚད་ མཐར་ཕྱིན་པའི་ཤུལ་ལུ་ ཞི་གཡོག་ནང་ སྤྱི་ལོ་༡༩༩༤ སྤྱི་ཟླ་༦ པའི་ སྤྱི་ཚེས་༡ ལུ་ རྒྱལ་གཞུང་རྩིས་ཞིབ་དབང་འཛིན་ནང་ སྦྱོང་བརྡར་བ་འགོ་དཔོན་སྦེ་ འཛུལ་ཞུགས་མཛད་ནུག། རྒྱལ་གཞུང་རྩིས་ཞིབ་དབང་འཛིན་ནང་ ཕྱག་ཞུ་བའི་སྐབས་ མི་སྟོབས་སྡེ་ཚན་དང་ ལས་འབྲེལ་དང་ལམ་ལུགས་སྡེ་ཚན་ དེ་ལས་ དོན་འབྲེལ་རྩིས་ཞིབ་སྡེ་ཚན་གྱི་གཙོ་འཛིན་སྦེ་ གལ་ཅན་གྱི་གོ་གནས་སྣ་ཚོགས་བཞེས་ནུག། དེ་མ་ཚད་ རྒྱལ་གཞུང་རྩིས་ཞིབ་དབང་འཛིན་ནང་ མཐའ་འཁོར་གནས་སྟངས་དང་ བརྡ་དོན་འཕྲུལ་རིག་རྩིས་ཞིབ་ཚུ་བརྩིས་པའི་ལས་འབྲེལ་རྩིས་ཞིབ་ཀྱི་གཞི་འགྱམ་བཙུགས་མི་གཙོ་བོ་ཅིག་དྲག་ཤོས་བཀྲིས་ཨིན།
དྲག་ཤོས་བཀྲིས་ཀྱིས་ལཱན་ཌཱན་ལུ་ཡོད་པའི་Charted Institute of Management Accountants ལས་ འཛིན་སྐྱོང་རྩིས་འཛིན་ནང་ (༡༩༩༡) ཁྱད་ཐོན་གཞི་འཛིན་ཤེས་ཡོན་གྱི་ལག་ཁྱེར་བཞེས་ནུག། ལྷག་པར་དུ་ མངོན་མཐོའི་རྩིས་ཞིབ་གཙུག་སྡེ་ཚུའི་རྒྱལ་སྤྱིའི་འདུས་ཚོགས་/མངོན་མཐོའི་རྩིས་ཞིབ་གཙུག་སྡེ་ཚུའི་རྒྱལ་སྤྱིའི་འདུས་ཚོགས་གོང་འཕེལ་གྱི་ཐབས་ལམ་གྱི་སྦྱོང་བརྡར་མཁས་མཆོག་ནང་ངོ་སྦྱོར་འབད་ཡོད་པའི་འབྲུགཔ་དང་པམ་ཅིག་དྲག་ཤོས་ཨིནམ་དང་ དེ་ལས་བརྟེན་ ཤུལ་ལས་རྩིས་ཞིབ་པ་མང་རབས་ཅིག་གི་སྒོ་ལམ་ཕྱེ་སྟེ་ རྒྱལ་སྤྱིའི་རྩིས་ཞིབ་ཀྱི་མི་སྡེ་ལུ་ཕན་ཐོགས་བྱུང་ཚུགས་ཏེ་ཡོདཔ་ཨིན།
རྩིས་ཞིབ་ཡོངས་ཁྱབ་འབད་བསྐོ་བཞག་མ་མཛད་པའི་ཧེ་མ་ དྲག་ཤོས་ཀྱིས་མངའ་བདག་རྒྱལ་པོའི་ཡིག་ཚང་ནང་ སྤྱི་ལོ་༢༠༠༩ སྤྱི་ཟླ་༧ པ་ལས་ སྤྱི་ལོ་༢༠༢༠ སྤྱི་ཟླ་༡༡ པ་ཚུན་ གཟིམ་དཔོན་འོགམ་འབད་ཕྱག་ཞུ་ཡི། དེ་བསྒང་ དྲག་ཤོས་ཀྱིས་དམིགས་བསལ་དུ་ མི་དབང་རྒྱལ་བཙུན་གྱི་ཨ་ཞེའི་ལས་འགུལ་ཡིག་ཚང་ནང་ཕྱག་ཞུ་ནུག།
***
བརྒྱུད་འཕྲིན་ཨང་ : ༣༢༢༡༡༡ Ext ༢༠༠༠༡
གློག་འཕྲིན་ཁ་བྱང་ : auditorgeneral@bhutanaudit.gov.bt
འཆི་མེད་རྡོ་རྗེ།
མཁས་མཆོག་ ༢ པ།
རྩིས་ཞིབ་ཡོངས་ཁྱབ་ཡིག་ཚང་།
བརྒྱུད་འཕྲིན་ཨང་ – ༣༢༢༡༡༡ Ext -7003
གློག་འཕྲིན་ཁ་བྱང་ – cdorji@bhutanaudit.gov.bt
འཆི་མེད་རྡོ་རྗེ་འདི་ རྒྱལ་གཞུང་རྩིས་ཞིབ་དབང་འཛིན་ནང་མཁས་མཆོག་༢ པ་སྦེ་ཕྱག་ཞུཝ་ཨིན། འདི་གི་ཧེ་མ་ ཞལམ་སྒང་རྫོང་ཁག་གི་རྫོང་བདག་སྦེ་ཕྱག་ཞུ་ཡི། ཁོ་གིས་སྤྱི་ལོ་༢༠༢༠ ཟླ་༣ པ་ལས་༡༡ པ་ཚུན་ རྒྱལ་གཞུང་རྩིས་ཞིབ་དབང་འཛིན་གྱི་བསྐྱར་ཞིབ་དང་ལུང་ཕྱོགས་ཡིག་ཚང་ལས་ཁུངས་དང་ སྤྱི་ལོ་༢༠༡༦ ལས་ ༢༠༢༠ ཚུན་ལུ་ ཁྲིམས་བསྟུན་དང་ལས་འབྲེལ་རྩིས་ཞིབ་ལས་ཁུངས་ཀྱི་རྩིས་ཞིབ་ཡོངས་ཁྱབ་འོག་མ་སྦེ་ཕྱག་ཞུ་ཡི། ཁོ་གིས་ སྤྱི་ལོ་༢༠༡༤-༢༠༡༦ ལུ་ སྤྱིར་བཏང་གཞུང་སྐྱོང་སྡེ་ཚན་དང་ སྤྱི་ལོ་༢༠༡༡-༢༠༡༤ ལུ་ བསམ་གྲུབ་ལྗོངས་མཁར་ཞིབ་རོགས་རྩིས་ཞིབ་ཡོངས་ཁྱབ་ཡིག་ཚང་ དེ་ལས་ སྤྱི་ལོ་༢༠༠༩-༢༠༡༡ ཚུན་ ལས་འབྲེལ་དང་ལམ་ལུགས་རྩིས་ཞིབ་སྡེ་ཚན་གྱི་ཞིབ་རོགས་རྩིས་ཞིབ་ཡོངས་ཁྱབ་སྦེ་ཡང་ཕྱག་ཞུ་ཡོདཔ་ཨིན།
ཁོ་གིས་ རྩིས་ཞིབ་ཀྱི་དཔྱད་ཡིག་༢༠༡༧ ཅན་མ་དང་ རྩིས་ཞིབ་བཅའ་ཡིག་དང་སྒྲིག་གཞི་ཚུ་ ཟིན་བྲིས་བཏབ་ནི་ནང་འགོ་འཁྲིད་འབད་ཡོད་མི་དེ་ ཤུལ་ལས་ རྩིས་ཞིབ་བཅའ་ཁྲིམས་༢༠༡༨ ཅན་མ་དང་ རྩིས་ཞིབ་བཅའ་ཡིག་དང་སྒྲིག་གཞི་༢༠༢༠ ཅན་མ་སྦེ་ ཆ་འཇོག་མཛད་ཡོདཔ་ཨིན། ཁོ་གིས་ མི་དམངས་མཁོ་སྒྲུབ་ལམ་ལུགས་ཀྱི་བསྐྱར་ཞིབ་དང་ དྲང་ཁྲིམས་ལྷན་སྡེའི་ལམ་ལུགས་དང་ལག་ལེན་གྱི་བསྐྱར་ཞིབ། སྤང་སྦིས་ས་རྒྱལ་འཛིན་ཤེས་ཡོན་གཙུག་སྡེའི་རྩིས་ཞིབ། དཔག་ས་ཁ་འབྲུག་ཕེ་རོ་ཨེ་ལོ་ཡིས་ཚད་ཀྱི་རྩིས་ཞིབ་ དེ་ལས་ སྤྱི་ལོ་༢༠༡༧ དང་༢༠༡༤ ལུ་ མ་ཡུམ་ཨ་ཞེ་སྐལ་བཟང་ཆོས་སྒྲོན་དབང་ཕྱུག་མཆོག་གི་ལས་འགུལ་མང་རབས་ཅིག་གི་རྩིས་ཞིབ་ཚུ་གི་འགོ་ཁྲིད་འབད་ཡི།
འཆི་མེད་རྡོ་རྗེ་འདི་ རྒྱལ་གཞུང་ཞི་གཡོག་ལྷན་ཚོགས་ལས་མཐར་འཁྱོལ་ཞིནམ་ལས་ སྤྱི་ལོ་༡༩༩༦ སྤྱི་ཟླ་༡༠ པའི་སྤྱི་ཚེས་༡༨ ལུ་ རྩིས་ཞིབ་པ་གོངམ་སྦེ་བསྐོ་བཞག་འབད་ཡོདཔ་ཨིན། ཁོ་གི་ཤེས་ཚད་ཡང་ སྤྱི་ལོ་༢༠༡༡ ལུ་ ཨཱསི་ཀྲེ་ལི་ཡ་ བིརིས་བེན་གྱི་ཀིཝིནསི་ལེནཌ་གཙུག་ལག་སློབ་གྲྭ་ནང་ལས་ ཚོང་འབྲེལ་གཙུག་ལག་མཐོ་རིམ་ཤེས་ཡོན་གྱི་ཤེས་ཚད་དང་ སྤྱི་ལོ་༡༩༩༧ ལུ་ སེམས་རྟོགས་ཁ་ རྒྱལ་གཞུང་འཛིན་སྐྱོང་སློབ་སྡེ་ནང་ལས་ དངུལ་འབྲེལ་འཛིན་སྐྱོང་ནང་ གཙུག་ལག་འབྲིང་རིམ་གྱི་ལག་ཁྱེར་ དེ་ལས་ བཀང་ལུང་ཤེས་རབ་རྩེ་མཐོ་རིམ་སློབ་གྲྭ་ནང་ལས་ ཚོང་འབྲེལ་ནང་གཙུག་ལག་གཞི་རིམ་གྱི་ལག་ཁྱེར་ཚུ་ཡོདཔ་ཨིན།
ཁོ་གིས་ སྤྱི་ལོ་༢༠༡༦ གི་ལོ་ལུ་ ཕུན་ཚོགས་གླིང་རྒྱལ་འཛིན་ཐབས་རིགས་སྤེལ་ཁང་ནང་ འབྲུག་གི་བཀོད་ཁྱབ་ཞབས་ཏོག་གི་སྦྱོང་བརྡར་ནང་བཅའ་མར་གཏོགས་ཡོདཔ་དང་ སྤྱི་ལོ་༢༠༠༣ ལུ་ རྒྱ་གར་ཤིམ་ལ་གི་རྒྱལ་ཡོངས་རྩིས་ཞིབ་དང་རྩིས་བཀོད་སྤེལ་ཁང་ནང་ རྒྱ་གར་གི་རྩིས་བཀོད་དང་རྩིས་ཞིབ་ཞབས་ཏོག་གི་སྦྱོང་བརྡར་ཚུ་ནང་བཅའ་མར་གཏོགས་ཡོདཔ་ཨིན། སྤྱི་ལོ་༢༠༠༥ ལུ་ ཝ་ཤིང་ཀྲཱན་ཌི་སི་གི་ Government Accountability Office གི་ རྒྱལ་སྤྱི་རྩིས་ཞིབ་པའི་མཛའ་བཤེས་ལས་རིམ་ནང་ཡང་བཅའ་མར་གཏོགས་ཡོདཔ་ཨིན།
སྤྱི་ལོ་༢༠༡༠ ལུ་ ཁོ་གིས་ རྩིས་ཞིབ་ཀྱི་དམིགས་བསལ་ཞིབ་རྟོག་ཀྱི་གསོལ་ར་ཐོབ་ཡོདཔ་དང་ སྤྱི་ལོ་༢༠༡༡ ལུ་ རྒྱལ་ཡོངས་མཐའ་འཁོར་ལྷན་ཚོགས་ཀྱིས་ ‘Ozone and Environment’ ཟེར་མིའི་བརྗོད་དོན་ཐོག་ལུ་ རྒྱལ་ཡོངས་ནང་འཁོད་ཀྱི་དྲི་བ་དྲིས་ལན་གྱི་འགྲན་བསྡུར་ འགོ་འདྲེན་འཐབ་མི་ནང་ཡང་ རྒྱལ་ཁ་ཐོབ་ཡོདཔ་ཨིན། དེ་མ་ཚད་ ཁོ་གིས་ ལས་འབྲེལ་དང་ལམ་ལུགས་རྩིས་ཞིབ་སྡེ་ཚན་གྱི་ཞིབ་རོགས་རྩིས་ཞིབ་ཡོངས་ཁྱབ་སྦེ་ཕྱག་ཞུ་བའི་སྐབས་ལུ་ སྡེ་ཚན་འདི་གིས་ སྤྱི་ལོ་༢༠༡༢ ཀྱི་ལོ་ནང་ ལས་འབྲེལ་རྩིས་ཞིབ་སྙན་ཞུ་དྲག་ཤོས་ཀྱི་དོན་ལུ་ རྩིས་ཞིབ་ཡོངས་ཁྱབ་ཀྱི་འཁྲིལ་བསྟུན་གྱི་གསོལ་ར་ཡང་ཐོབ་ཡོདཔ་ཨིན།
འཆི་མེད་རྡོ་རྗེ་འདི་ CPA ཨཱསི་ཀྲི་ལི་ཡ་གི་འགན་རོགས་འཐུས་མི་ཨིནམ་དང་ སྤྱི་ལོ་༢༠༢༠ ལས་ར་ ལྷོ་ཤར་ཨེ་ཤི་ཡ་ལུང་ཕྱོགས་ཀྱི་འཐུས་ཚབ་སྦེ་ ཨེཌིསི་དང་ བད་ཀན་གློ་གཅོང་ དེ་ལས་ ཚད་ནད་བཀག་འཛིན་འབད་ནི་གི་འཛམ་གླིང་མ་དངུལ་གྱི་རྩིས་ཞིབ་དང་དངུལ་འབྲེལ་ཚོགས་ཆུང་གི་བཙག་འཐུའི་འཐུས་མི་ཡང་ཨིན།


text:
༉ རྒྱལ་ཡོངས་ཚོགས་སྡེ་གིས་ ལམ་སྲོལ་གྱི་སྙན་ཞུའི་གུ་ གསུང་གྲོས་གནང་པའི་སྐབས་ རྒྱལ་ཁབ་ནང་ཡོད་པའི་ སྒྲ་དབྱངས་དང་ གླུ་དབྱངས་ཁང་ཚུ་གིས་ རང་ལུགས་ཀྱི་ལམ་སྲོལ་ཚུ་ ཉམས་བཅུགཔ་མས་ཟེར་ཨིན་པས། མོང་སྒར་གྱི་འཐུས་མི་ བསོད་ནམས་དབང་ཕྱུག་གིས་ སྒྲ་དབྱངས་དང་གླུ་དབྱངས་ཚུ་ལུ་ གནང་བ་བྱིན་མི་དེ་གིས་ ཚོང་འབྲེལ་དང་ལཱ་གཡོག་གི་ གོ་སྐབས་ཚུ་ བཟོ་ཚུགས་ཏེ་ཡོད་རུང་ རང་ལུགས་ཀྱི་ལམ་སྲོལ་ཚུ་ ཉམས་པའི་ཐོག་ལས་ མི་མང་ལུ་ སྤྱན་འབུལ་ཕུལ་བའི་སྐབས་ …རྒྱས་པར་ལྷག། »
གནས་ཚུལ་མདོར་བསྡུས།
ཨཱསི་ཊ་ལི་ཡ་ལུ་ སྡོད་མི་དང་ སློབ་སྦྱོང་འབད་མི་ འབྲུག་པའི་མི་སྡེ་གིས་ ཞུ་བ་ཕུལཝ་བཞིན་དུ་ གཞུང་དགེ་འདུན་གྲྭ་ཚང་གི་ རྡོ་རྗེ་སློབ་དཔོན་ ཀུན་ལེགས་མཆོག་ སྤྱི་ཟླ་༥ པའི་ཚེས་༡༨ ལུ་ ཀེན་བི་ར་ལུ་ཕེབས་ཏེ་ རེས་གཟའ་ཉི་མ་ལུ་ ལྷ་མོའི་འཆི་གླུད་དང་ ལྷ་མོའི་ཚོགས་འཁོར་གནང་ཡོདཔ་མ་ཚད་ རེས་གཟའ་ཟླ་བ་ལུ་ དད་ཅན་༦༠༠ ལྷགཔ་ཅིག་ལུ་ སྔོན་འགྲོ་དང་ སྐྱབས་འགྲོ་ …རྒྱས་པར་ལྷག། »
སྤ་རོ་གནམ་ཐང་ནང་ སྣུམ་འཁོར་བཞག་འཐུས་བསྡུ་མི་དེ་ གཞུང་གིས་ འོང་འབབ་ བཟོ་ནིའི་དོན་ལུ་མེནམ།
༉ བརྡ་དོན་དང་བརྒྱུད་འབྲེལ་བློན་པོ་ ཌི་ཨེན་དུང་གེལ་གྱིས་ ད་རེས་ནངས་པར་ སྤ་རོ་རྒྱལ་སྤྱི་གནམ་ཐང་ནང་ སྣུམ་འཁོར་ཚུ་བཞག་པའི་སྐབས་ འཐུས་སྤྲོད་དགོཔ་སྦེ་ བཟོ་མི་དེ་ གཞུང་གིས་ འོང་འབབ་བཟོ་ནིའི་དོན་ལུ་ རྩ་ལས་ར་ མེན་ཟེར་ ཞུ་ཡི། དེ་ཡང་ ཁ་ཙ་ རྒྱལ་ཡོངས་ཚོགས་འདུ་ནང་ སྒང་ཟུར་-སྨིན་རྒྱས་ཀྱི་འཐུས་མི་ ཀརྨ་རང་གྲོལ་གྱིས་ སྤ་རོ་གནམ་གྲུ་ཐང་ནང་ གཞུང་གིས་ …རྒྱས་པར་ལྷག། »
སྨྱོ་རྫས་ཨེས་པི་པ་ལཱསི་ ལག་ལེན་འཐབ་མི་ཚུ་ལུ་ ཁྲིམས་ཡངས་ཆག་མེདཔ།
༉ སྨྱོ་རྫས་ཨེས་པི་ཟེར་མི་ ངེས་ཚིག་དེ་ འབྲུག་གི་སྨྱོ་རྫས་དང་སེམས་ཁམས་འཁྲུག་རྫས་ རྫས་རིགས་ལོག་སྤྱོད་ཀྱི་བཅའ་ཁྲིམས་༢༠༡༥ ནང་ ཚུད་དེ་མེད་རུང་ དེའི་རྫས་སྦྱོར་གྱི་སྐོར་ལས་ བཅའ་ཁྲིམས་ནང་འཁོད་ཡོདཔ་ལས་ སྨྱོ་རྫས་ལག་ལེན་འཐབ་མི་ཚུ་ལུ་ ཁྲིམས་ཡངས་ཆག་མེདཔ་ཨིན་པས། དེ་ཡང་ ནང་སྲིད་བློན་པོ་ ཟླ་བ་རྒྱལ་མཚན་གྱིས་ ཁ་ཙ་ དྲི་བཀོད་ཀྱི་ལས་རིམ་སྐབས་ ཚོགས་ཁང་ནང་ ཞུ་མིའི་ནང་ མ་གཞི་ བཅའ་ཁྲིམས་ནང་ …རྒྱས་པར་ལྷག། »
སྐམ་དར་མུར་མོ་སྤྱི་འོག་ནང་ རི་ཕག་ཚུ་གིས་ གེ་ཟའི་སོན་ཚུ་ སློངས་ཟ་བའི་དཀའ་ངལ།
༉ ཨ་རྟག་འབད་བ་ཅིན་ དུས་ཚོད་འ་ནེམ་ཅིག་ཁར་ ལྷུན་རྩེ་རྫོང་ཁག་ སྨན་སྦིས་རྒེད་འོག་ སྐམ་དར་མུར་མོ་སྤྱི་འོག་གི་ སོ་ནམ་པ་ཚུ་ ཞིང་ལཱ་གཞན་ཚུ་འབད་དེ་ དགའ་ཏོག་ཏོ་སྦེ་ སྡོད་ནི་ཡོད་རུང་ དུས་ཅི་ གེ་ཟའི་སོན་བཏབ་སྟེ་ ཟླཝ་མ་ལངམ་ཅིག་ལས་ ཞིང་ཚུ་བསྲུང་དགོ་པའི་ གནས་སྟངས་ལུ་ལྷོད་ནུག། དེ་ཡང་ སྤྱི་འོག་གི་ སོ་ནམ་པ་ཚུ་གིས་ རང་ཟླ་༢ པའི་ནང་ …རྒྱས་པར་ལྷག། »
མཁོ་མ་ལྷ་ཁང་གི་ རྒྱ་བསྐྱེད་ལཱ་ ཟླཝ་༡ གི་ནང་འཁོད་ལུ་ མཇུག་བསྡུ་ཚུགས་པའི་རེ་བ།
༉ ལྷུན་རྩེ་མཁོ་མ་གཡུས་ཚན་གྱི་ མཇུག་ལུ་ཡོད་པའི་ལྷ་ཁང་དེ་ ག་གིས་བཞེངས་ཡོདཔ་ཨིན་ན་ ངེས་ཏིག་སྦེ་ མ་ཤེསཔ་ཨིན་རུང་ ད་རེས་ནངས་པར་ ཉམས་བཅོས་ཀྱི་ལཱ་ཚུ་ འབད་དོ་ཡོདཔ་ཨིན་པས། ལྷ་ཁང་དེ་ནང་ གཡུས་མི་ཚུ་གིས་ ལོ་བསྟར་བཞིན་དུ་ རང་ཟླ་༣ པ་དང་ ཟླ་༦ པའི་ནང་ ཕུད་མཆོད་འཕུལ་ནི་དང་ གནས་པོའི་གསོལ་ཁ་ཚུ་ ཉིན་གྲངས་༣ གྱི་རིང་ …རྒྱས་པར་ལྷག། »
ལཱ་གཡོག་བྱིན་མི་ཚུ་གི་ རེ་འདོད་ལྟར་དུ་འཕྲུལ་རིག་གི་ ལཱ་གཡོག་འཚོལ་མི་ གངམ་མ་ཐོནམ།
༉ སྤྱི་ཟླ་༥ པའི་ཚེས་༢༡ ལུ་ བསམ་གྲུབ་ལྗོངས་མཁར་ ལུང་ཕྱོགས་ལཱ་གཡོག་ཡིག་ཚང་གིས་ ལཱ་གཡོག་འགྲེམ་སྟོན་ཐེངས་༨ པ་ འགོ་འདྲེན་འཐབ་པའི་སྐབས་ བང་ཊར་ལས་ སྐྱེས་ལོ་༡༨ ལང་མི་ མོན་མཱ་ཡ་ཏ་མང་དེ་ མོ་རའི་ རེ་བ་དང་བསྟུན་པའི་ ལཱ་གཡོག་འཚོལ་ནིའི་དོན་ལུ་ འབྲེལ་སྟེགས་གཅིག་ལས་གཅིག་བརྒྱུད་དེ་ འགྱོ་སར་མཐོང་ཅི། མོན་མཱ་ཡ་ཏ་མང་གིས་ སླབ་དོ་བཟུམ་འབད་བ་ཅིན་ …རྒྱས་པར་ལྷག། »
ཕུན་ཚོགས་གླིང་ལུ་ སྡོད་ཁྱིམ་གྱི་ དཀའ་ངལ་དུམ་གྲ་ཅིག་ སེལ་ཚུགས་པའི་རེ་བ།
༉ ད་རེས་ནངས་པར་ ཕུན་ཚོགས་གླིང་ལུ་ ལཱ་འབད་མི་ ཞི་གཡོགཔ་ཚུ་ལུ་ ཁྱིམ་མ་ཐོབ་པའི་ དཀའ་ངལ་སྦོམ་སྦེ་ར་ བྱུང་སྟེ་ཡོདཔ་ཨིན་རུང་ སང་ཕོད་ལས་ དུམ་གྲ་ཅིག་ སེལ་ཚུགས་ནི་ཨིན་པས། དེ་ཡང་ ཁ་ཙ་ རྒྱལ་ཡོངས་ཚོགས་འདུ་ནང་ བཀྲིས་གཡང་རྩེ་འབུམ་སྡེ་གླིང་-འཇམ་མཁར་གྱི་འཐུས་མི་ གྲུབ་ཐོབ་ཀྱིས་ གཞུང་གི་ཁ་ཐུག་ལས་ མི་ག་ར་ལུ་ སྡོད་ཁྱིམ་བྱིན་ནིའི་ ཁས་བླངས་འབད་ཡོདཔ་ལས་ …རྒྱས་པར་ལྷག། »
རྒྱལ་ཡོངས་ཚོགས་སྡེ་ལུ་ འབྲུག་གི་ལམ་སྲོལ་ཚུ་ ཉམས་འགྱོ་བའི་ཚ་གྱང་།
༉ རྒྱལ་ཡོངས་ཚོགས་སྡེའི་ མི་སྡེ་དང་ལམ་སྲོལ་ཚོགས་ཆུང་གིས་ ལམ་སྲོལ་དང་འབྲེལ་བའི་ ཞིབ་འཚོལ་མཐིལ་ཕྱིན་འབད་མི་དང་འཁྲིལཝ་ད་ གྲོས་འདེབས་ཁག་ལེ་ཤ་ ཕུལ་ཡོདཔ་ཨིན་པས། ཚོགས་ཆུང་གིས་ རང་ལུགས་ཀྱི་བཟོ་བཀོད་ནང་ ཞིབ་འཚོལ་འབད་བའི་སྐབས་ ཞབས་ཏོག་ལྷན་ཁག་གིས་ རང་ལུགས་ཀྱི་བཟོ་བཀོད་ཚུ་ གཅིག་མཚུངས་བཞག་དགོ་པའི་ ལམ་སྟོན་ཚུ་ བཀྲམ་སྤེལ་འབད་ཡོད་རུང་ ཁྲིམས་མཐུན་གྱི་ལམ་ལུགས་ཅིག་མེདཔ་ལས་ འབྲུག་པའི་བཟོ་རིག་ལམ་སྟོན་དང་འཁྲིལ་ འབད་མ་ཚུགས་པར་ ལུས་ཡོདཔ་ཨིན་པས། ཚོགས་ཆུང་གི་ …རྒྱས་པར་ལྷག། »
ཆུ་རྐ་འཛིན་སྐྱོང་འཐབ་མི་ ལས་སྡེ་ལེ་ཤ་ཡོད་མི་ལུ་བརྟེན་ གདོང་ལེན་བྱུང་དོ་ཡོདཔ།
༉ རྒྱལ་ཁབ་ནང་ ཆུ་རྐ་འཛིན་སྐྱོང་འཐབ་ནིའི་དོན་ལུ་ གནམ་གཤིས་འགྱུར་བགྲོད་དང་ ཆུ་འཛིན་སྐྱོང་འཐབ་མི་ལས་སྡེ་ ལེ་ཤ་ཡོད་མི་ལུ་བརྟེན་ གདོང་ལེན་སྦོམ་སྦེ་ར་ བྱུང་དོ་ཡོདཔ་ཨིན་པས། ཆུ་རྐ་འཛིན་སྐྱོང་ནང་ རྒྱལ་ཡོངས་མཐའ་འཁོར་ལྷན་ཚོགས་དང་ ཞབས་ཏོག་ལྷན་ཁག་ གསོ་བའི་ལྷན་ཁག་ ནགས་ཚལ་ལྷན་ཁག་ དེ་ལས་ ལས་སྡེ་གཞན་ལེ་ཤ་ཡོདཔ་ལས་ འཛིན་སྐྱོང་འཐབ་ནི་ལུ་ སྟབས་མ་བདེཝ་བྱུངམ་མས་ཟེར་ འཕྲལ་ཁམས་ཅིག་ཁར་ རྒྱལ་ཡོངས་ཆུའི་མཁས་མཆོག་ཚུ་གི་ ཞལ་འཛོམས་འཚོགས་པའི་སྐབས་ …རྒྱས་པར་ལྷག། »


text:
༉ སྤྱི་ཟླ་༥ པའི་ཚེས་༢༥ ལུ་ བསམ་རྩེ་ཁྲོམ་དང་ བཀྲིས་ཆོས་གླིང་༼སིབ་སུ༽ ལུ་ ནད་ཡམས་ཀོ་བིཌ་-༡༩ ཡོད་མེད་ཀྱི་ མི་མང་བརྟག་དཔྱད་འགོ་འདྲེན་འཐབ་ཡོདཔ་ད་ གལ་སྲིད་ ནད་རྟགས་མ་འཐོན་པ་ཅིན་ འགྲོ་འགྲུལ་བཀག་དམ་ ལྷོད་ཡངས་གཏང་ནིའི་ གྲོས་ཐག་བཅད་ཚུགས་ནི་ཨིན་པས།
མི་མང་བརྟག་དཔྱད་ལས་རིམ་དེ་ སྤྱི་ཟླ་༥ པའི་ཚེས་༢༣ ལས་ འགོ་བཙུགས་ཡོདཔ་ད་ འདས་པའི་ཉིན་གྲངས་༢ ཀྱི་ནང་ བཀྲིས་ཆོས་གླིང་ལུ་ མི་༡,༩༠༢ དང་ བསམ་རྩེ་ཁྲོམ་ལས་ མི་༡,༥༤༤ གི་ དཔེ་ཚད་ཚུ་ བསྡུ་ལེན་འབད་དེ་ ཐིམ་ཕུག་གསར་སྦིས་ཐང་ རྒྱལ་འཛིན་ནད་རིགས་བཀག་ཐབས་ལྟེ་བའི་ནང་ བསྐྱལ་ཡོདཔ་ལས་ གྲབ་འབྲས་ཚུ་ལུ་ སྒུག་སྟེ་ཡོདཔ་ཨིན་པས།
ཉིནམ་དང་པའི་ནང་ བཀྲིས་ཆོས་གླིང་དང་ བསམ་རྩེ་ལས་ དཔེ་ཚད་༢,༨༠༠ བསྡུ་ལེན་འབད་ཡོདཔ་ད་ བསམ་རྩེའི་རྫོང་བདག་ པ་སངས་རྡོ་རྗེ་གིས་ སླབ་མིའི་ནང་ འགྲོ་འགྲུལ་བཀག་དམ་ཡངས་ཆག་གཏང་ནི་དེ་ མི་མང་བརྟག་དཔྱད་ཀྱི་ གྲུབ་འབྲས་ལུ་ རག་ལས་འོང་ཟེར་ཨིན་པས།
བཀྲིས་ཆོས་གླིང་ལུ་ ཟ་ཁང་ཅིག་ནང་ལས་ བཟའ་ཚང་༡ ལུ་ ནད་ཡམས་ཐོབ་ཡོདཔ་བདའ་ཟུན་པའི་ཤུལ་ སྤྱི་ཟླ་༥ པའི་ཚེས་༡༢ ལུ་ བསམ་རྩེ་དང་ བཀྲིས་ཆོས་གླིང་ལུ་ འགྲོ་འགྲུལ་བཀག་དམ་འབད་ནུག།
བཀྲིས་ཆོས་གླིུང་ལུ་ མི་མང་བརྟག་དཔྱད་འབད་ནི་དེ་ ཐེངས་༢ པ་ཨིནམ་ད་ ཐེངས་དང་པ་དེ་ སྤྱི་ཟླ་༥ པའི་ཚེས་༡༣ དང་༡༤ ལུ་ འགོ་འདྲེན་འཐབ་པའི་སྐབས་ མི་༨༥༠ ལུ་ བརྟག་དཔྱད་འབད་ཡོདཔ་ཨིན་པས།
སྤྱི་ཟླ་༥ པའི་ཚེས་༡༦ ལས་ བསམ་རྩེ་དང་ སྒོམ་ཀྲུ་ལུ་ ངོས་འཛིན་འབད་ཡོད་པའི་ ས་ཁོངས་ཚུ་ནང་ མི་ཚུ་ འགྲུལ་སྐྱོད་ཤོག་བྱང་འབག་ཐོག་ལས་ ངོས་འཛིན་ཅན་གྱི་ ས་ཁོངས་ནང་ རྐང་སྟོང་སྦེ་ འགྱོ་ཆོགཔ་བཞིན་དུ་ གསང་སྔགས་ཆོས་གླིང་རྒེད་འོག་ ཀེ་ཏི་ཡ་ཟམ་ལས་ ནོར་རྒྱས་སྒང་རྒེད་འོག་དེ་ འགྲོ་འགྲུལ་བཀག་དམ་འབད་ཡོདཔ་ཨིན་པས།
རྫོང་ཁག་ཚོགས་འདུའི་ ཁྲི་འཛིན་ཡང་ཨིན་མི་ བརྟན་འབྲུག་རྒཔོ་ ཉི་མ་འབྲུག་པ་གིས་ སླབ་མིའི་ནང་ གནས་སྟངས་དེ་ ཚད་འཛིན་འབད་དེ་ཡོདཔ་མ་ཚད་ མི་ཚུ་གིས་ཡང་ མཉམ་འབྲེལ་འབད་དོ་ཟེར་ཨིན་པས།
རྡོ་རོ་ཁ་དྲུང་ཁག་དེ་ཡང་ འགྲོ་འགྲུལ་བཀག་དམ་འབད་ཡོད་རུང་ ནང་འཁོད་ལུ་ འགྲོ་འགྲུལ་འབད་བཅུག་སྟེ་ཡོདཔ་ད་ ལྡན་ཆུ་ཁ་དང་ གདུང་སྟོད་རྒེད་འོག་༢ རྡོ་རོ་ཁ་དྲུང་ཁག་འོག་ལུ་ཨིན་པས།
དྲུང་པ་ཀརྨ་འགྱུར་མེད་ཀྱིས་ སླབ་མིའི་ནང་ གནས་སྟངས་དེ་ ལེགས་ཤོམ་འབད་ འཛིན་སྐྱོང་འཐབ་ཡོདཔ་ད་ བསམ་རྩེ་ལུ་ བཟའ་སྤྱོད་དང་ ཉེར་མཁོ་བའི་ ཅ་ཆས་ཚུ་ ཝསྐྱེལ་འདྲེན་འབད་མི་མ་གཏོགས་ སྣུམ་འཁོར་དང་ མི་ཚུ་ རྒྱུན་འགྲུལ་འཐབ་ནི་ལས་ བཀག་ཆ་འབད་དེ་ཡོད་ཟེར་ཨིན་པས།
དྲུང་པ་གིས་འབད་བ་ཅིན་ མི་ཚུ་གིས་ མཉམ་འབྲེལ་གང་དྲག་འབད་བའི་ཁར་ འགྲོ་འགྲུལལ་བཀག་དམ་གྱི་ ལམ་ལུགས་ལུ་ ཚུལ་ལྡན་སྦེ་ གནསཔ་མས་ཟེར་ཨིན་པས།
མི་ཚུ་གིས་ ཉེར་མཁོའི་ཅ་ཆས་ཚུ་ ཟླ་ངོ་༡ དེ་ཅིག་ ལང་ཚུགསཔ་སྦེ་ མཁོ་སྒྲུབ་འབད་ཡོདཔ་ལས་ འགྲོ་འགྲུལ་བཀག་དམ་སྐབས་ ཧེ་མ་བཟུམ་སྦེ་ ཚ་གྱང་མིན་འདུག་ཟེར་ དྲུང་པ་གིས་ བཤདཔ་མ་ཚད་ མི་སེར་ཚུ་ ཉེན་སྲུང་གི་དོན་ལུ་ དྲན་པ་བཏོན་ཏེ་ར་ སྡོདཔ་མས་ཟེར་ཨིན་པས།
བཟོ་སྐྲུན་གྱི་ ལཱ་ཚུ་ཡང་ འཕྲོ་མཐུད་འབད་དོ་ཡོདཔ་ད་ སྲུང་སྐྱོབ་དང་ གདོང་ཁར་ཐོན་ཏེ་ སྒྲིག་གཡོག་རྒྱུག་མི་ཚུ་ ཟླཝ་རེ་ནང་ ནད་ཡམས་ཀྱི་ བརྟག་དཔྱད་ཐེངས་༢ རེ་ འབད་དོ་ཡོད་ཨིན་པས།
རྡོ་རོ་ཁ་དེ་ ཉེན་སྲུང་དང་ལྡནམ་ཨིན་རུང་ ཕུན་ཚོགས་གླིང་གི་ འགྲོ་འགྲུལ་བཀག་དམ་དེ་ ནམ་ཆ་མེད་གཏང་ནི་ཨིན་ན་ དེ་ལུ་ རག་ལས་ནི་ཨིནམ་ད་ རྡོ་རོ་ཁ་དྲུང་པ་གིས་ ས་གནས་དེ་ནང་ལས་ ཚོང་པ་མང་ཤོས་ཅིག་ར་ ཕུན་ཚོགས་གླིང་ལུ་ འགྱོ་དོ་ཡོདཔ་ལས་ ཉེན་ཁ་ཡོད་ཟེར་ བཤདཔ་ཨིན་པ་གནས་ཚུལ།
སྐད་སྒྱུར་ ཉིམ་རྡོ་རྗེ།